Taħdit għat- Tfal M' hemmx ġid, fejn m' hemmx ix- xjenza tar- ruħ.

Prov.

Ħadd ma jħobb il- Knisja daqs dawk li jrabbu t- tfal tagħha fil- verità u fil- ġustizzja.

Patri Franco Karm.

Il- fini tal- bniedem Tifel — Kun af li ħadd ma jagħmel xejn għal xejn: aħseb immela jekk Alla sapjenza infinita joprax mingħajr fini.

Alla ħalaq kollox għalih innifsu: kollox jidderieġi u jiggverna għall- volonta tiegħu.

Kull bniedem għal hedana l- fini huwa maħluq biex jagħraf, iħobb u jservi 'l Alla, u b' hekk isalva ruħu.

Tagħraf 'l Alla b' żewġt idwal: bid- dawl tar- raġuni xħin tara li mix- xejn ma jista' jsir xejn u xħin taħseb li dak li hu tajjeb u perfett fi kreatura huwa infinitament tajjeb u perfett f' Alla li ħalaqha.

U wkoll bid- dawl tal- Fidi xħin taħseb li Alla permezz tal- profeti, ta' missirijietna u ta' Ibnu stess għarrfilna fuqu nnifsu l- veritajiet li tgħallimna l- Knisja wara motivi sodi ta' kredibilità.

Tħobb 'l Alla: jidhirlek li wieħed ma jħobbx lil min iħobbu?

Xi ħadd ħabbek daqskemm ħabbek Alla li tak l- eżistenza u xita ta' grazzji u benefiċenzi?

Xejn issa taħseb li inti tħobb 'l Alla li hu Spirtu purissimu denn fih innifsu ta' min iħobbu għal tjubitu jekk ma tagħmilx f' kollox il- volontà tiegħu kif qal Kristu stess: Min għandu l- kmandamenti tiegħi u jħarishom dan hu dak li jħobbni.

Isservi 'l Alla: kull bniedem għandu jkun quddiem Alla bħal bagħal f' idejn sidu, bħal massa tafal artab f' idejn il- ħaddiem.

Il- bagħal ma jagħżilx il- piż għal dahru, u lanqas jillamenta fuq it- triq li minnha jgħaddih sidu: għalhekk il- bniedem f' kull stat li jkun bis- skiet mingħajr lament joqgħod għal kull dispożizzjoni ta' Alla sidu.

X' kont inti tgħid kieku padrun jikkmanda s- seftur tiegħu biex jaħsel u dan ostinatament iħalli l- ħasil u jagħmel faċenda oħra bħallikieku jiknes?

Int taħseb li jew ikeċċih jew ma jħallsux.

Konklużjoni — Rajt xejn, o tifel, għalfejn inti fid- dinja?

Mhux biex turi ruħek jew biex tpaxxi 'l ġismek jew biex trekken flus; iżda biex tigglorifika 'l Alla.

Il- Mewt Tifel — Kun af li Alla ħalaq il- bniedem biex ma jmutx u l- mewt daħlet fid- dinja akkawża tad- dnub: il- mewt, immela, hija kastig tal- ġustizzja t' Alla.

Mhix piena taċ- ċajt il- mewt xħin il- Ġustizzja t' Alla tieħu b' ċertu mod sodisfazzjon tal- offiża u xħin Kristu jgħid: Ma xiex jibdel il- bniedem il- ħajja tiegħu?

U kull bniedem malli jitwieled, jitwieled bis- sentenza għalih maqtugħa irrevokabilment minn Alla li jmut żgur, u li jmut f' ħin li ma jafx u li jmut darba biss.

Il- mewt hija żgura: fuq hedina l- verità ħadd qatt ma ddubita għaliex kulħadd jaraha tħabbat mingħajr rispett mingħajr konsiderazzjoni għamja u bla qalb.

Taħsad lix- xjuħ, liż- żgħażagħ, lit- tfal, lill- għonja, lill- foqra, lis- sbieħ, lill- koroh, lix- xalaturi, lill- penitenti, lill- qawwija u lill- morda u f' kelma waħda lil kulħadd.

Il- Fidi tipperswadik xħin tgħidlek li hija maqtugħa għall- bnedmin li jmutu u li jmutu darba biss.

L- Istorja tipperswadik xħin tgħidlek li missirijietna marru u l- istess natura tipperswadik xħin tgħidlek li m' għadekx bħalma inti kont rigward is- saħħa: timxi timxi timxi u fl- aħħar tħabbat wiċċek mal- ħajt.

Xħin il- bniedem jassigura ruħu li mhuwiex għal hedina l- art jibża' bil- persważjoni ta' hedana l- pass inevitabbli: iżda iktar jibża' xħin ma jafx il- waqt tal- miġja tal- mewt.

Il- mewt ma tirrispettax ħin: tiġi waqt il- pranzu, waqt iċ- ċena, waqt is- sawm, waqt il- ferħ, u waqt il- biki u żżomm qalb kull bniedem f' taqtigħ kontinwu li minn mument għal ieħor dan jagħmel il- passaġġ miż- żmien għall- eternità.

Dan il- ħsieb li Kristu tefa' f' moħħna biex ngħixu qaddisin għax ma jafx il- missier tal- familja xħin il- ħalliel jiġi, qal Hu.

Tifhem inti xejn is- serjetà ta' hedina l- kelma tmut darba biss?

Voldieri dakinhar li inti tmut tinfired minn kemm għandek persuni u oġġetti u dinjitajiet prezzjużi u għeżież: voldieri dakinhar li tmut tħalli għal dejjem id- dinja mingħajr speranza li terġa' tiġi lura: voldieri li jekk f' mewtek tieħu minn Alla kundanna għal fjammi eterni, irreparabbli tkun id- diżgrazzja tiegħek, għax ma tkunx tista' terġa' tiġi fid- dinja tagħmel il- penitenza: tmut darba biss voldieri kulħadd jinsiek billi l- ħajjin jaqtgħu jieshom li mill- ġdid jarawk fosthom.

Konklużjoni — Għid il- veru, o tifel, ma tħossx qalbek tmut għal kull ħaġa ta' hedina l- art xħin tipperswadi ruħek li jkollok bilfors tħalli warajk kollox?

Tagħmel immela l- ħsieb li dawn l- erbat ijiem ta' ħajja tassew qasira timpjegaha fl- eżerċizzju ta' opri tajba għax kollox huwa tassew vanità u vanità li trid jew ma tridx ikollok ħin jew ieħor taraha b' għajnejk u tmissha b' idejk.

Il- Ġudizzju Tifel — Meta inti taf li għandek tidher quddiem missierek li jaf bil- mankanza li tkun għamilt forsi inti ma tibżax?

Issa lkoll jenħtieġ li nidhru quddiem Alla biex inkunu ġġudikati minnu stess fuq għamilna, ilkoll u jeħtieġ, jgħid San Pawl tant żguri li ħadd ma jista' jiġġustifika qatt ruħu min ma jemminx li Alla hu u li jippremja t- tajbin u li jikkastiga l- ħżiena.

Kif tista' inti o bniedem maħluq għax- xbieha t' Alla tagħti premju jew kastig jekk qabel ma tiġġudikax fuq it- tjubija jew fuq il- malizzja tal- azzjonijiet li dejjem jimxu wara min ikun għamilhom?

Fil- mewt ta' kull bniedem Alla jiġġudikah fuq il- Liġi tiegħu: isaqsih jekk ħabbux b' qalbu kollha bi ħsiebu kollu bil- forzi tiegħu kollha u jekk ħabbx il- proxxmu tiegħu bħalu nnifsu.

Dan Alla jaf kollox u kollox huwa quddiemu għarwien u xejn ma jista' lilu jinħeba għalhekk impossibbli li jista' jiġi ingannat u jiżbalja fil- qtugħ tas- sentenza u veraċi li ma jistax jagħti premju (jew) kastig lil min ma jistħoqqlux għax kieku kien possibbli, jeqred lilu nnifsu jekk jigdeb billi hu verità essenzjali.

Fil- mewt tal- bnedmin kollha cioè meta tispiċċa d- dinja jsir il- ġudizzju universali.

Wara li kulħadd bl- istess ġisem proprju tiegħu jkun irxoxta (min bena darba l- ġisem jibnih mill- ġdid forsi ma jistax dak li hu omnipotenti?)

Ġesù Kristu fil- kobor tal- glorja tiegħu jiġi biex jiġġudika lil kulħadd b' hedana l- mod li ġà fl- evanġelju tiegħu wriena: Lit- tajbin li jkunu fil- lemin jgħidilhom: Ejjew imberkin tal- missier tiegħi, ippossiedu r- renju li għalikom kien mit- twaqqif tad- dinja ppreparat għalhekk għaliex jiena kont bil- ġuħ intom tmajtuni u f' kull bżonn ħennejtu sinċerament għalija u lill- ħżiena li jkunu fix- xellugija jgħidilhom: Morru misħutin fin- nar ta' dejjem li kien ippreparat għax- xitan u għall- anġli tiegħu għax jiena kelli l- ġuħ u intom ma tmajtunix u lanqas ma ħennejtu sinċerament f' kull bżonn tiegħi.

Assolutament qal Ġesù Kristu li miegħu nnifsu jgħodd magħmul kulma nagħmlu mal- bnedmin.

Kemm ikun ta' reqqa kbira l- ġudizzju t' Alla kkonkludi mill- istess kliem ta' Kristu li fl- evanġelju għallimna li ta' kull inqas azzjoni fiergħa l- bniedem jagħti kont tagħha fil- jum tal- ħaqq; jiġifieri Alla ma jagħlaqx għajnejh mill- inqas azzjoni li jkun għamel il- bniedem mingħajr ma jiġġudikaha fuq iċ- ċirkustanzi kollha tagħha cioè min għamilha, lil min, għaliex, fejn, meta, b' liema mezzi u kif għamilha.

Konklużjoni — Rajt xejn o tifel x' sejjer issib ma' wiċċek wara mewtek?

Aħseb minn issa biex tbiddel ħajtek u ibża' minn Alla mhux biss li ma tagħmilx dnubiet iżjed iżda li titolbu spiss mal- ġurnata li jaħfirlek qabel il- jum tal- ġudizzju ta' mewtek.

L- Infern Tifel — X' għedt inti meta ġara li ħraqt jew smatt idejk?

Tissaporti subgħajk biss fuq fjamma għal minuta waħda?

Kun af immela li Ġesù Kristu qal li fl- Infern hemm nar ta' dejjem.

Kieku bniedem imut u jerġa' ħaj taħseb inti li sejjer jgħix bħalma għex?

Żgur li jagħmel penitenzi tassew kbar.

Bejn il- kelma ta' Kristu u l- istess realtà u verità tagħmel inti l- inqas differenza jew temmen qisek qed tara b' għajnejk?

Xi nies ma jagħmlux penitenzi għax jew ma jemmnux: bosta infatti jaħsbu li mal- mewt spiċċa kollox bħallikieku ntfiet xemgħa, jew għax ma jimmeditawx fuq il- pwieni terribbli, fuq dak it- terribbli dejjem u fuq dak it- terribbli qatt.

Kif jista' wieħed ma jammettix li tassew hemm infern li fih imorru l- ħżiena wara l- mewt xħin hemm ix- xhud tas- sens komun — tasal inti infatti biex tagħti premju għal azzjoni ħażina?

Kieku m' hemmx Infern Alla jagħti premju lill- ħżiena li fuq dina l- art joqtlu biex jisirqu, jigdbu u jinfamaw għax- xewqat tagħhom u l- bqija.

Mhux xhud qawwi li l- Iben ta' Alla Ġesù Kristu ġie fid- dinja biex jeħles mill- Infern il- bnedmin?

Kontra l- fatt hemm xi raġunar xħin l- Istorja tgħidilna u b' monumenti sodi li xi nies mejta espressament u mirakulożament qalu li huma fl- Infern fosthom Raimondo Diocrès u l- użuraj ta' Sant Antnin ta' Padova?

Fl- infern hemm tbatijiet u pwieni indeskrivibbli għall- ħruxija kif jgħallimna l- Appostlu San Pawl li hija ħaġa li twerwer taqa' taħt idejn Alla l- ħaj.

U tista' inti tiddubita fuq l- orrur tal- pwieni xħin taħseb li Alla nnifsu għamel il- pass tal- ikbar għaġeb sar bniedem u miet f' tant ħruxija: għalfejn?

Biex jeħles mill- pwieni tal- Infern il- kreaturi tiegħu.

Tista' fuq hedana l- kbir misteru li deher fostna ma tammettix li wisq huma terribbli l- pwieni tal- Infern rigward l- intensità u rigward ukoll l- eternità tiegħu?

Sabiex wieħed jimpressjona ruħu fuq it- tbatijiet tal- infern, f' kull uġigħ, f' kull biki, f' kull sofferenza, f' kull kuntrarju, f' kull għawġ u f' kull diqa li tiġi fuqna f' hedina d- dinja jaħseb li hedan kollu mhux għal dejjem iżda fl- infern hemm għal dejjem mingħajr ombra ta' mistrieħ kulma jista' jkun kontra qalb il- bniedem kif titlob il- ġustizzja t' Alla billi l- midneb għamel dak li ma riedx Alla allura Alla jagħmillu dak li ma jridx l- istess midneb.

Konklużjoni — Ma tidħolx, o tifel, fik innifsek u ma tagħmilx il- mezzi kollha biex ma tmurx f' hedana l- ħabs etern?

Min jaf kemm hemm fih bnedmin li fid- dinja daħku bl- infern u qalu boloh il- ġusti u issa ddisprati jitkagħwġu fil- fjammi tal- korla t' Alla li ma jistgħux ikunu b' ebda mod mitfija.

Il- Ġenna Tifel — Fuq il- Ġenna nibża' nkellmek għax naf żgur li ma jirnexxilix biex nurik kemm kemm mill- kobor tal- hena u tal- ġmiel għaliex l- ewwel nett jiena m' għandix idea u fit- tieni lok billi Alla huwa l- istess premju tal- ġenna u dan kien qal lil Mosè li ebda bniedem ma jista' jibqa' ħaj jekk jaralu wiċċu.

Ngħinu però rwieħna biex b' xi mod nilmħu leħħa kemxejn ħalli nieħdu kuraġġ għat- tbatijiet li jimmeritaw il- ġenna uniti mal- merti ta' Kristu.

Mill- ħwejjeġ maħluqa viżibbli u sensibbli nagħmlu passaġġ għall- ħwejjeġ tas- sema.

Kemm huma sbieħ il- fjuri, is- siġar, il- kwiekeb, ix- xemx, il- baħar, l- annimali, il- bniedem?

Jekk l- opri ta' jdejn Alla jsaħħru bi ġmiel li jbeżża' kemm iżjed sabiħ dak l- istess li għamilhom?

Mill- Iskrittura nieħdu xi viżjonijiet li għandhom x' jaqsmu mal- hena tal- Ġenna: Mosè niżel mis- Sinaj wiċċu kollu dija wara li kien ikkomunika mas- sema — Ir- rgħajja ta' Betlem għad- dehra tal- anġlu — Kristu trasfigurat fuq il- muntanja — L- anġlu li deher lil San Ġwann fl- Apokalissi — L- anġlu li raw is- suldati tal- qabar ta' Kristu u tant oħrajn li m' hemmx bżonn li nsemmu.

Mit- tagħlim ta' Kristu u tal- Appostli nipperswadu tassew ruħna fuq il- premju kemm hieni, kemm sabiħ.

Ġesù Kristu semma diversi parabboli biex jurina fuq id- delizzji tal- Ġenna, bħalma huma dawk li jmissu l- ferħ tat- tieġ, tan- nagħġa misjuba, tal- iben il- ħali, tat- talenti, tal- ħinijiet u oħrajn: iżda qal espressjoni li tgħaġġeb lil kull min jismagħha, qal li Alla jitħażżem u jgħaddi jaqdi lil dawk is- sefturi li jsib viġilanti u fidili.

Fost l- appostli nsemmu biss 'il San Pawl li jgħid li għajn ta' bniedem qatt ma rat, widnejn ta' bniedem qatt ma semgħu lanqas qatt daħal f' qalb ta' bniedem x' lesta Alla għal dawk li jħobbuh.

Konklużjoni — Taħseb inti, o tifel, li premju kbir sejjer tieħdu b' xogħol żgħir?

Tista' inti b' sold tixtri dak li jqum elf lira?

Tant kbir huwa l- premju li Alla biex jagħtihulna jrid minna li nkunu pronti fil- volontà biex jekk jeħtieġ inħallu ħajjitna wkoll għall- ġieħ tiegħu.

Prudenza

Tifel — Inti għandek bżonnha wisq il- prudenza biex titgħallem tgħix fil- paċi ġewwa dinja kollha dlamijiet, kollha inganni.

It- tagħlim huwa l- aqwa u l- uniku teżor li jista' jippossiedi l- bniedem għax l- għajn ta' kull ġid huwa t- tagħlim: għalhekk għandek tħabrek li titgħallem billi min jimxi fid- dlamijiet mingħajr luċerna mixgħula jiġġarraf u jirrovina ruħu.

Il- Prudenza hija t- triq li tmexxi l- bniedem fil- feliċità mhux biss temporali iżda spiritwali wkoll.

Infatti Ġesù Kristu qal li l- ħames xebbiet prudenti daħlu għat- tieġ iżda l- boloh baqgħu barra.

Prudenti huwa min iqiegħed il- mezzi proporzjonati għall- fini: issa s- sens komun mhux biżżejjed biex jara l- mezzi akkawża tal- ingann jew għan- nuqqas ta' tagħlim jew ta' esperjenza: jenħtieġ immela illi wieħed f' għemilu jikkonsulta ruħu ma' persuni għaqlin u tal- esperjenza skont il- proverbju li l- mistoqsija oħt il- għerf.

Wisq jgħallmu l- prudenza l- proverbji li huma konklużjonijiet li missirijietna ġibdu wara tant esperjenzi, mhux ta' min immela jittraskura l- konoxxenza tagħhom billi jdawlu l- moħħ.

Għall- Prudenza itfa' għajnejk fuq iż- żmien l- imgħoddi biex tara xi ġralek jew aqra l- istorja speċjalment il- Ktieb tal- Iskrittura sabiex inti bl- ispejjeż tiegħek jew ta' ħaddieħor tiġġudika x' mezzi għandek twarrab u x' mezzi għandek tinqeda bihom.

Itfa' għajnejk ukoll fuq iż- żmien preżenti u ara ċ- ċirkustanzi x' jgħidulek jekk għandekx topra jew tommetti l- azzjoni tiegħek.

Fl- aħħar nett itfa' għajnejk fuq iż- żmien futur biex tara xi konsegwenzi joħorġu mill- mezzi tiegħek, għax min jiżra' jaħsad bla dubju dak li jkun żera' .

Għall- Prudenza l- orazzjoni hija wisq ta' min jgħożżha, għax kull dawl huwa nieżel minn fuq minn Missier id- dawl.

Hekk kien jitlob is- sultan David: Dawwal 'l għajnejja sabiex jiena qatt norqod fil- mewt.

Qatt ma għandu wieħed jagħmel pass mingħajr ma jitlob 'l Alla qabel u mingħajr ma jaħsibha qabel ma jagħmilha għaliex il- għaġla u l- ferfuxija huma l- ilbiesi tal- bluha.

Ħabib tajjeb ġust u silenzjuż huwa veru bastun għat- triq tal- prudenza kif jgħid l- Ispirtu Santu li min ikun sab ħabib ikun sab teżor.

Alla wisq huwa dispost biex jagħtina l- Prudenza li meta kien talabhielu Salamun talbu ħaġa li tant togħġbu u Alla qallu li barra l- prudenza jagħtih rikkezzi u ġid ieħor ukoll.

Konklużjoni — Tosserva inti xejn, o tifel, kemm rovini, kemm inkwiet, kemm diżgrazzji, kemm biki hawn fid- dinja?

Taf inti xejn il- kawża tagħhom?

Hija biss in- nuqqas tal- Prudenza.

Għalhekk ħobb il- prudenza billi titgħallem għaliex mingħajrha l- isbaħ virtujiet isiru vizzji koroh.

Preżenza t' Alla

Tifel — Mhux veru li inti tinsab fejn tkun taħdem?

Issa Alla dak li hu ħalaq jikkonservah ukoll għalhekk f' kull lok huwa jinsab bil- preżenza tiegħu bil- potenza tiegħu bl- essenza wkoll tiegħu: jinsab infinit kollu kemm hu kullimkien u mhux parti hawn u parti hemm billi huwa spirtu purissmu li ma jistax ikollu partijiet.

Is- sultan David fl- Ispirtu Santu qal: "Fejn immur jiena mill- ispirtu tiegħek?

U fejn naħrab jien mill- wiċċ tiegħek?

Jekk fis- sema jiena nitla' hemm inti int: jekk fl- infern jiena ninżel, hemm inti preżenti.

Jekk jiena nieħu l- ġwienaħ tiegħi kmieni fil- għodu, u ngħammar fl- aħħar partijiet tal- baħar: l- għaliex hemm l- id tiegħek teħodni: u l- leminija tiegħek iżżommni."

Ġesù Kristu fl- Evanġelju qalilna li t- tron t' Alla huwa s- sema u li l- art hija bradella ta' saqajh.

U Alla stess qal b' ħalq Ġeremija: "Forsi ma nimliex jiena s- sema u l- art?

Jewwilla ma narax jiena l- bniedem li jinħeba fl- ikbar moħba?"

L- Appostlu San Pawl meta jkellimna fuq il- preżenza t' Alla jġibilna f' rasna l- idea ta' ħuta fl- ilma, huwa jgħid li f' Alla ngħixu, niċċaqalqu u ninsabu: u b' hekk aħna nifhmu wisq ċar li kif ħuta qiegħda fl- ilma li fih tinsab, hekk aħna f' Alla b' mod tali li kieku Alla kellu ġisem, aħna mmissu miegħu.

Rajt, o tifel, kemm huwa viċin Alla tiegħek li inti ma tarax b' għajnejk?

Però huwa jarak tmur fejn tmur hedana Alla li għamillek għajnejk u jara saħansitra l- inqas ħsieb sigriet ta' qalbek.

Kieku inti tkun f' kamra fejn ikun hemm missierek li jkun jarak kont inti tissogra tagħmel l- inqas azzjoni quddiemu li fiha l- mistħija tal- malizzja?

Żgur li tgħidli li ma tissugrax għaliex ikun jarak u għaliex tibża' minnu: u allura xħin inti tidneb quddiem Alla ma tarax inti l- kwalità tal- Fidi tiegħek?

Ma tafx inti li l- Fidi għas- saħħa eterna għandha tkun ferma iktar minn li kieku qed tara b' għajnejk, ħajja, kostanti, u universali?

Qatt kont inti tagħmel xi xogħol u xi ħadd kien qiegħed jarak taħdem speċjalment is- sinjur tiegħek?

Hux veru kemm fil- preżenza tiegħu qgħadt iktar attent u ħabrieki?

Tħossx solliev xħin il- padrun tiegħek jara u josserva t- tbatijiet tax- xogħol li hu stess qabbdek tagħmillu?

Naħseb li inti fhimt xi rrid jiena ngħid b' hekk.

Konklużjoni — Ma tirrisolvix, o tifel, biex tkun perfett li f' kull lok qabel ma inti tidħol fih, tagħmel li jidħol il- ħsieb tiegħek fih, li hawn Alla, qabel ma tidħol inti stess u hekk fil- preżenza t' Alla inti żgur li ma tidnibx, żgur li taħdem għal Alla bil- ħeġġa u żgur li tissaporti kollox bil- paċenzja mħabba l- ħlas.

Imħabba lejn Alla

Tifel — Qatt osservajt li aħna bnedmin fin- natura nħobbu lil min iħobbna?

Għaliex immela aħna m' għandniex inħobbu 'l Alla?

Min ħabbna daqskemm ħabbna Hu?

Tana l- eżistenza, tana 'l Ibnu b' vittma ta' dnubietna u jagħmilha, biex ngħid hekk, ta' seftur warajna billi jtellgħalna x- xemx u jibgħatilna x- xita u f' kelma waħda billi jikkonservana.

Jekk issaqsi lil min issaqsi jwieġbek li jħobb 'l Alla, però m' hemmx ċajt ma' Alla u lanqas paroli iżda spirtu u verità.

Min iħobb 'l Alla qal Ġesù Kristu, iħares il- kmandamenti.

Xejn ma jgħodd li inti bil- kliem tistqarr 'l Alla u bil- kliem tgħid li tħobbu jekk ma tagħmilx il- volontà tiegħu.

Ġesù Kristu fl- evanġelju qalilna li mhux min jgħid, Sinjur, Sinjur, jidħol fis- saltna t' Alla iżda min jagħmel il- volontà t' Alla dan jidħol fiha.

Inti maħluq għax- xbieha t' Alla u tikkmanda lis- seftur tiegħek biex jaħsel u hu minflok iħammeġ: tippremjah?

Inti tikkmanda lis- seftur tiegħek biex iġiblek l- ikel u huwa minflok joqgħod jiknes: tippremjah?

Min iħobb 'l Alla b' xi mod jew ieħor jintgħaraf bħalma s- siġra tintgħaraf mill- frottijiet għaliex kollox joħroġ mill- abbundanza tal- qalb.

Is- sinjali ta' ruħ li tħobb 'l Alla huma l- preferenza li f' kollox hija tagħti 'l Alla anki fuq il- ħajja temporali: l- imħabba tal- proxxmu kif jgħid San Ġwann l- Appostlu li min iħobb 'l Alla jħobb il- proxxmu wkoll: il- ħsieb fuq Alla: il- ħeġġa biex Alla jkun ukoll maħbub minn ħaddieħor: il- gost għall- ħwejjeġ li għandhom x' jaqsmu fuq is- sentimenti t' Alla speċjalment il- Ħniena u l- biża' li ma joffendih lanqas bl- iċken diżgust.

Edina l- imħabba Alla bħala Kreatur tagħna, bħala Konservatur tagħna u bħala Sinjur tagħna għandu d- dritt assolut li jikkmandahielna u jridha rigorożament minna b' mod li nħobbuh b' qalbna kollha, bil- forzi tagħna kollha, bil- ħsieb tagħna kollu u bil- ħajja tagħna kollha.

Immela, o tifel, tmur fil- fjammi ta' dejjem jekk inti trid tagħmel dnub mejjet biex ma jneħħulekx ħajtek, ġidek u unurek: u tmur fil- purgatorju jekk inti trid tagħmel dnub venjal biex ma tkunx privat minn xi ħaġa minn hedawna l- beni temporali.

Konklużjoni — Għid il- veru, o tifel, kieku missierek ikollu seftur u missierek jikkmandah jaħrat u s- seftur ma jagħmilx dak li qallu sidu jiġifieri missierek jista' jkun li missierek iħallsu u jgħidlu bravu u fidil?

Taf inti xejn li missierek u kull bniedem huwa maħluq għax- xbieha ta' Alla?

Waħħal immela f' rasek li ssir tassew qaddis qabel ma lilek tiġi mneħħija hedina l- okkażjoni bil- mewt li warajha ħadd ma jista' jopra.

Imħabba lejn il- proxxmu

Tifel — Kemm hija xorti u grazzja kbira għall- bniedem meta Alla jagħtih l- okkażjoni li jgħin il- proxxmu!

Bosta jistgħu u ma jgħinux il- proxxmu: taf għaliex?

Għaliex Alla ma jkunx tahom dina l- grazzja voldieri għax Alla ma rahomx denji li jinqeda bihom.

Ġesù Kristu tana kmandament li nħobbu 'l xulxin u f' xejn ma spikkaw hekk manjifikament il- qaddisin tiegħu daqskemm fl- imħabba lejn il- proxxmu.

Il- proxxmu tiegħek huwa kull bniedem li jista' jidħol fil- Ġenna: u r- regola li għandek tuża fl- imħabba lejn il- proxxmu hija inti stess: ħobb il- proxxmu tiegħek bħalek innifsek, li jfisser dak li ma tridx li ħaddieħor jagħmel lilek inti le tagħmlu lil ħaddieħor bħallikieku: trid inti min jisirqek?

Trid inti min jinfamak?

Trid inti min joqtlok?

U dak li trid inti li ħaddieħor jagħmel lilek inti wkoll agħmel lill- oħrajn: bħallikieku trid inti min jaħfirlek?

Trid inti min jikkunslak?

Trid inti min jitimgħek jew jisqik jew ilibbsek?

Kemm hija regola komuni!

L- imħabba tagħna lejn il- proxxmu xejn ma tiswielna quddiem Alla jekk ma tkunx universali voldieri komprisi l- għedewwa wkoll, kif qal Kristu: Jekk tħobbu biss 'il min iħobbkom xi ħlas ikollkom?

Jekk ma tkunx sinċiera voldieri msieħba bl- opri tal- ħniena, kif jgħallem San Ġwann: Ma nħobbux bil- kliem iżda bl- opri u bil- verità.

U jekk ma tkunx diżinteressata voldieri mhux għal xi finijiet ta' hedina l- art bħallikieku simpatija, promozzjoni, flus, impjiegi, rigali eċċ… kif qal Kristu għal min jagħmel b' fini temporali: Intom ħadtuh il- ħlas tagħkom.

Ebda triq mhija hekk faċli biex wieħed isib il- grazzji quddiem Alla daqskemm l- eżerċizzju tal- imħabba lejn il- proxxmu: grazzji mhux biss spiritwali iżda temporali wkoll.

Fis- salm 40 l- Ispirtu Santu jgħid: Imbierek min jifhem fuq il- bniedem fil- bżonn u fqir: fil- jum il- ħażin jilliberah is- Sinjur.

Is- Sinjur jikkonservah, jgħajxu u hieni jagħmlu fuq l- art u s- Sinjur iġiblu l- għajnuna fuq is- sodda tad- dulur tiegħu.

Ġesù Kristu, kif qal fl- evanġelju, sejjer isejjaħ għal ħajja eterna 'l dawk li jkunu għamlu mal- proxxmu opri tal- ħniena u espressament iddikjara li miegħu nnifsu jgħodd magħmul sija ġid sija deni magħmul lejn il- proxxmu.

Konklużjoni — Ma jħossokx, o tifel, tinġibed serjament biex taqdi l- proxxmu kif tista' xħin biss biss tara hedana l- unur li tkun qiegħed tagħmel ma' Kristu stess dak li ma' bniedem tajjeb jew ħażin inti tagħmel?

Naħseb li mil- lum 'il quddiem toqgħod iżjed delikat f' għemilek mal- proxxmu u fuq il- proxxmu.

Ubbidjenza

Tifel — Trid ma tiżbalja qatt u tkanta dejjem vittorja?

Kun ubbidjent.

Trid tikkmanda tajjeb?

Kun ubbidjent.

Kristu l- Imgħallem divin tiegħek għallmek tkun ubbidjent bil- kelma tiegħu u bl- eżempju tiegħu, għallmek tgħid: "Missierna, jkun li trid int kif fis- Sema hekda fl- art" — u fuq is- salib ġie żvinat bis- sikkina tal- ubbidjenza: għalhekk Alla eżaltah, jgħid San Pawl, għax kien ubbidjent sal- mewt u sal- mewt tas- salib.

Ara kemm hija neċessarja l- ubbidjenza biex ngħixu fil- paċi.

Kieku kulħadd jagħmel li jrid u li jogħġbu ma jkunx hawn forsi babilonja u konfużjoni fost il- bnedmin?

Meta Alla tana l- Liġi tiegħu forsi tahielna għall- qerda tagħna jew għall- ġid tagħna fis- sapjenza tiegħu?

Jidhirlek li missier jagħti kmand lil ibnu għad- dannu?

Mela ma jistax ikun li jkollu paċi u saħħa min ma jobdix għall- kmandamenti t' Alla.

U għal dawk li jobdu għal- liġi għandhom paċi kbira, kif jgħid David, fis- salmi "Paċi kbira għal dawk li jħobbu l- Liġi tiegħek, o Sinjur."

Il- bniedem tilef il- feliċità tiegħu bid- diżubbidjenza u jakkwistaha b' mezz ieħor ma jistax ħlief bl- ubbidjenza.

L- ubbidjenza hija sottomissjoni tal- volontà tal- bniedem għall- volontà tas- superjur tiegħu b' mod li dawn iż- żewġ volontajiet isiru ħaġa waħda b' gost kbir tas- superjur li jiddetermina li jippremja s- sudditu ubbidjent tiegħu.

Għall- kuntrarju d- diżubbidjenza hija reżistenza jew gwerra tal- volontà tal- bniedem kontra l- volontà tas- Superjur tiegħu u billi s- superjur għandu dejjem forza aqwa għalhekk imur minn taħt id- diżubbidjent akkawża tal- kastigi għax ħadd ma jagħti premju iżda kastigi lil min hu diżubbidjent.

Tħallas inti bniedem ta' kmand li inti tajtu biex jagħmel u minflok dan għamel kontra l- kmand tiegħek?

Ma tkunx forsi toffendi l- verità xħin tippremja lil min ma jistħoqqlux?

Il- bniedem persważ b' hedina l- kbira verità li hu mhuwa xejn ħlief koċċ trab u rmied issibu għandu fih spirtu hekk artab biex jobdi li donnu lanqas ma jħares lejn il- premju jew lejn il- biża' tal- kastigi.

L- ubbidjenza tan- nies perfetti u tassew fidili timxi fuq is- sempliċità voldieri ma toqgħodx taħseb jekk il- kmand tas- superjur tiegħek kienx prudenti jekk żbaljax jekk fehemx id- dannu tiegħek: timxi fuq il- prontezza voldieri ma toqgħodx taħsibha jekk tagħmilhiex jew le: iżda saqajk, idejk, ħalqek, widnejk u għonqok għandhom ikunu disposti li tirċievi bil- volontà tiegħek il- kmand tas- superjuri: timxi wkoll bil- ferħ u mhux bil- lamenti u bl- infiħ u bil- qlib tal- għajnejn kif hemm miktub li Alla jħobb lil min jagħti bil- ferħa.

Konklużjoni — X' jidhirlek, o tifel, li sejjer issib inti ma' wiċċek f' mewtek?

Inti tista' tippremja lil min ma jobdikx li inti maħluq għax- xbieha t' Alla?

Għalhekk fuqek stess inti tista' b' xi mod tara kif iġib ruħu miegħek Alla.

Irrisolvi immela li taħżen merti bl- ubbidjenza li mingħajrha ma jistgħux isiru qatt u qatt.

Silenzju

Tifel — Kieku tifhem kemm huwa ta' ġid kbir is- silenzju kont tassew tgħożżu.

Kemm hija sabiħa l- paċi tal- qalb?

Kemm huma sbieħ il- fervur u l- konkordja?

Dawn il- ħwejjeġ kollha jġibhom biss is- silenzju.

Is- silenzju huwa t- termometru li jgħid jekk hemmx fik virtù jew fiex inhija l- virtù tiegħek: għalhekk żommu b' ħabib indiviżibbli ta' ħajtek kollha.

Is- silenzju jinkiser fl- intern billi wieħed iżomm f' rasu ħsibijiet inutli, vanitużi, ozjużi bla fini suffiċjenti, ħsibijiet ta' kompjaċenza jew ta' inkwiet: is- silenzju estern jinkiser bid- diskors bla bżonn, bid- daħk, bit- tisfir, bl- għajjat u bil- ħsejjes bla bżonn kif ukoll, b' kull azzjoni esterna li ma tkunx ordinata għal xi fini li għalih bniedem prudenti jammetti li hemm lokha.

Ara kemm jimpressjona s- silenzju li, kif jgħid l- Ispirtu Santu, jekk l- iblah iżomm is- skiet jiġi magħdud fin- numru mal- prudenti u mal- għorrief.

Sant Injazju Loyola kien iżomm b' termometru tal- ispirtu tas- soċji tiegħu s- silenzju: fejn kien jarah osservat kien jikkonkludi li tassew hemm l- ispirtu, fejn ma kienx rah osservat kien jgħid li spirtu m' hemmx.

San Ġakbu fl- ittra tiegħu jgħid li s- silenzju ħadd mill- bnedmin ma jista' jgħożżu għalhekk billi hu don t' Alla nitolbuh kuljum 'l Alla, barra mill- industrija tagħna għalih billi noqogħdu kemm nistgħu waħidna.

Il- prudenti u l- għorrief iżommuh b' rimedju kważi għal kull għawġ u San Ġwann il- Griżostmu jgħidlek: "Għożż is- silenzju u iksru għal ħaġa aħjar minnu."

Ara taħseb li Alla jispirak u jkellmek mingħajr is- silenzju.

Ara taħseb li inti ma ssirx ħati ta' xi nuqqas mingħajr is- silenzju xħin Kristu jgħidilna: "Ikun kliemkom iva, iva u le, le għax dak li huwa iżjed minn hekk huwa mill- ħażen."

Ara taħseb li qalbek hija perfetta mingħajr is- silenzju: reċipjent vojt ħsejjes jagħmel mad- daqqiet.

Ara taħseb li mingħajr silenzju sejjer toħroġ aħjar quddiem jew man- nies.

Aħseb fuq is- sentenza ta' Kristu li tmiss is- silenzju: "Ta' kull kelma ozjuża li jkunu qalu l- bnedmin jagħtu kont tagħha fil- jum tal- Ħaqq."

Mela mhux għedt kelma u baqgħet sejra mar- riħ; iżda tagħha inti responsabbli fil- kuxjenza quddiem Alla.

Konklużjoni — Trid, o tifel, tara kemm huwa kbir in- numru tal- boloh?

Osserva kemm ftit nies għandhom fommhom sieket.

Bosta u bosta żaqqhom, kif jgħid il- proverbju, tesa' fornata ħobż u kelma ma tesagħhiex.

Irrisolvi immela li ma timitax ħlief 'il min huwa silenzjuż speċjalment 'il Kristu.

Paċenzja

Tifel — Itgħallem lesti rasek għall- paċenzja għax kważi kull mument ikollok l- okkażjoni li teżerċitaha.

Hija tant meħtieġa għas- saħħa tar- ruħ li mingħajrha ma nsalvawx ruħna kif qalilna Kristu: "Bil- paċenzja tagħkom issalvaw ruħkom," u wkoll għas- saħħa tal- ġisem, kif jgħid l- Ispirtu Santu: "Is- saħħa tal- ġisem il- paċi tal- qalb."

Tagħmel x' tagħmel is- salib ma taħarbu qatt għax jeħtieġ li jitqiegħed fuq spallejk trid jew ma tridx billi għandek tbati bħala bniedem suġġett għall- miżerji kollha ta' hedina l- ħajja li tispiċċa bil- mewt, għandek tbati bħala midneb għall- konsegwenzi tad- dnub mill- ġustizzja t' Alla u għandek tbati bħala predestinat fit- triq li għadda minnha Kristu u Ommu Marija Santissma.

Xejn la tifhem li sejjer tkun prudent billi tispaċenzja ruħek anzi tidher iblah fl- għajnejn ta' dawk li josservawk kif jgħid l- Ispirtu Santu li min hu spaċenzjuż jopra l- bluha.

U jista' jkun li moħħ imħawwad jirraġuna jew jiddeċiedi tajjeb?

Bl- ispaċenzjar tiegħek x' tirrimedja?

Wieħed jispaċenzja ruħu għax fqir, forsi bl- ispaċenzja tiegħu jsir għani?

Wieħed jispaċenzja ruħu għax imweġġa' jew għax inkisritlu xi ħaġa, forsi bl- ispaċenzja tiegħu jeħles mill- uġigħ jew isewwi l- miksur?

Immela tassew li jopra ta' iblah min jispaċenzja ruħu.

Taf inti xejn li min hu spaċenzjuż mhux biss jopra ta' iblah iżda jsostni dannu wkoll?

Hekk jgħid l- Ispirtu Santu.

Isostni dannu temporali: wieħed bl- ispaċenzja jkisser oġġett mhux huwa jkollu jħallsu?

Wieħed spaċenzjuż iħabbat rasu mal- ħajt; mhux huwa jkollu jissaporti l- uġigħ?

Wieħed bl- ispaċenzja jillifronta 'l xi ħadd; mhux huwa jaqa' fil- mibegħda?

Veru li min hu spaċenzjuż ikollu jsostni duluri, dispjaċiri u sogħba.

L- ispaċenzjuż isostni dannu anki spiritwali: l- ewwel nett kemm merti jitlef meta ma jeħux paċenzja u ma jirrassenjax ruħu mal- volontà t' Alla?

Li wieħed jitlef merti bl- ispaċenzja mhux biss iżda jsir ħati ta' dnub li jkollu jiskonta jew bil- penitenza jew bin- nar wara mewtu.

Kemm skandli nagħtu lill- proxxmu bl- ispaċenzja?

Mnejn jiġu ċerti odji, ċerti għedewwa, mormorazzjonijiet, kalunnji, kliem inġurjuż u tant deni ieħor?

Mill- ispaċenzja.

Jeħtieġ li wieħed jikkoreġi ruħu minn difett hekk ikrah u r- rimedji huma li nitolbu 'l Alla u dan jagħti żgur l- ispirtu t- tajjeb lil min jitlobhulu kif missier ma jagħtix lill- iben ġebla meta dan jitolbu ħobż: li wieħed ma jiqafx fuq ħsieb li jġib l- inkwiet: li wieħed iġib f' rasu l- verità li bl- ispaċenzja mhux biss ma jirrimedjax, iżda li jkollu jsostni d- dannu: u fl- aħħar nett bil- frekwenza tas- sagramenti li minnhom aħna nieħdu forza, virtù u kuraġġ biex negħlbu l- passjonijiet żregolati tagħna.

Konklużjoni — Meta ssib ruħek f' xi għawġ jew f' xi kuntrarju minn issa 'l quddiem issabbat saqajk u taqleb ta' taħt fuq jew bħala ħaruf iżżomm is- skiet billi taf li bl- ispaċenzja joħroġ għawġ?

Irrisolvi immela li ma tħalli xejn itellagħhomlok u li tibqa' f' kollox u dejjem fis- serenità ta' moħħok.

Il- Providenza ta' Alla

Tifel — Tista' inti tiddubita li Alla jieħu ħsieb il- kreaturi tiegħu xħin missier, bniedem maħluq għax- xbieha t' Alla, jipprokura l- mezzi kollha għas- sostenn ta' wliedu?

Ikollok ħaġa tiegħek speċjalment xi xogħol ta' jdejk ma tgħożżux inti forsi tindukrah u tikkonservah?

Jidhirlek li dak li hu tajjeb u perfett fik mhuwiex hekk infinitament f' Alla li ħalqek?

Barra mix- xhud tal- istess natura li f' Alla hemm tassew providenza, l- Iskrittura mqaddsa tipperswadina li Alla jieħu kura mhux biss ta' ħwejjeġ kbar iżda anke tal- inqas ħaġa maħluqa.

Ġesù Kristu qalilna li Alla huwa Missier tagħna: issa jibqa' missier min ma jeħux ħsieb uliedu?

Forsi l- aqwa kwalità f' missier mhijiex il- kura u l- ħsieb tal- familja?

Jekk Alla jieħu ħsieb it- tajr tal- ajru u l- ġilju tal- għalqa kemm iżjed jieħu ħsieb tagħkom, ja nies ta' fidi żgħira?

Hekk Kristu ċanfar 'il Missirijietna.

U min hekk agħma li ma jarax hedana l- gvernatur tas- sema u tal- art u ma jistagħġibx xħin kollox jimxi bl- ordni, xemx, qamar, kwiekeb, staġuni, jum u lejl?

Xħin kull annimal fl- ajru, fil- baħar, fl- art komprisi l- bnedmin f' numru li ma jingħaddx kulħadd jiekol, jixrob u mlibbes?

Dina l- kura t' Alla mhix biss għall- ħajja temporali; iżda għall- ħajja spiritwali wkoll tal- bnedmin billi tana l- mezzi għaliha u fosthom prinċipalissmu tana 'l Ibnu b' vittma ta' dnubietna u bi Mgħallem tagħna.

Alla ħalaq kollox u kollox jiggverna u jidderieġi għall- volontà tiegħu, għandu dejjem finijiet denji t' Alla li hu, għalhekk għandhom ikunu tassew imċanfrin il- lamenti kollha li joħorġu minn qalbna li jfissru li Alla jew ma jafx imexxi jew li mhux potenti jew li mhuwiex tajjeb.

Kollox hu meqjus mis- sapjenza tiegħu għalhekk xejn ma jiġri addoċċ iżda kollox providenzjali anke dak li aħna nżommu deni.

Fejn kienet tkun il- palma tal- martri kieku ma kenitx il- ħruxija tat- tiranni?

Xejn m' għandu jagħmel il- bniedem biex ma jitfixkilx akkawża tas- suppervja ħlief li jiskot jew li jgħid: "Ma nafx, ma nifhimx: jiena finit: Alla infinit."

M' hemmx ħsieb li jinkwieta f' serenità perfetta l- moħħ tiegħek daqs il- ħsieb tal- Providenza t' Alla.

Huwa veru li Alla huwa s- Sinjur il- padrun ta' kollox: issa inti jkollok annimal għax tiegħek ma tużahx kif trid inti?

Alla huwa veru missier: issa inti jkollok annimal forsi ma taħsiblux għall- ikel, tindukrah u tuża miegħu kif jenħtieġ anki ssawtu biex tiddixxiplinah?

Nintefgħu fi ħdan Alla tagħna li bil- fiduċja fih nigglorifikawh bil- verità.

Konklużjoni — Jidhirlek, o tifel, li bil- ħsieb tiegħek titwal minkeb wieħed biss?

Taħseb inti li tagħmel xi ħaġa jekk Alla ma jqegħidx idejh huwa?

Irrisolvi immela li f' xejn ma titħawwad persważ li kollox taħt il- padrunanza u l- karità t' Alla.

Kumpanija ħażina

Tifel — X' taħseb li jiġri f' kannestru kollu tuffieħ tajjeb jekk magħhom inqiegħdu fih tuffieħa mħassra?

Kun af li maż- żmien ma jkunx hemm waħda li ma tintmessx.

L- istess sens komun osserva bl- esperjenza dina l- prattika u ħareġ bil- proverbju li: min jagħmilha maz- zopp mas- sena jsir zopp, li: ma' min rajtek xebbahtek, li: għidli ma' min tagħmilha u ngħidlek min int.

Hekk hu.

Li kull min għamilha mal- kumpanija ħażina f' qasir żmien tilef il- kwalitajiet sbieħ u nobbli u sar qżież saħansitra f' għajnejh stess ukoll.

B' xhud tal- Ispirtu Santu li huma rari l- kumpaniji prudenti u qaddisin, xħin qal li bla tarf huwa n- numru tal- boloh.

X' tistenna minn bniedem iblah ħlief li jagħmlek infeliċi?

Fis- salm 17 l- Ispirtu Santu jgħid li xorti kull bniedem tiġi mill- kumpanija li magħha jingħaqad, xħin jgħid li mal- qaddis issir qaddis u mal- ħażin teħżien: mal- innoċenti ssir innoċenti u mal- magħżul issir magħżul.

Issa immela mhix f' idejk, o tifel, li tkun beatu jew infeliċi?

Kieku inti taf bi żgur li f' darek sejjer jidħol għandek bniedem għadu biex jagħmillek kbira ħsara taħt l- apparenza ta' ħabib kont int skont l- impuls tan- natura tiftaħlu u tagħtih f' qalbek l- aqwa lok tal- preferenza?

Tirrispondini li wisq attentament tindokra ruħek minnu.

Qatt smajt kemm nies irnexxew u għamlu ħwejjeġ kbar?

Kun af li dan sar għax marru l- iskola u fl- iskola jsir it- tagħlim li huwa l- kawża ta' kull ġid: issa l- kumpanija ħażina hija vera skola li tgħallem bil- kelma, bis- suġġerimenti malizzjużi tal- prinċipji tad- dinja li huma ordinati għar- rikezzi, għall- unuri, u għad- delizzji senswali.

Min jista' jgħid bl- istorja f' idejh jew bil- kxuf tad- delitti moħbija kemm gideb, serq, qtil, adulterji, inganni u oppressjonijiet tal- proxxmu akkawża ta' dawn il- prinċipji mundani?

Tgħallem il- kumpanija mhux biss bil- kelma iżda bl- eżempju wkoll u minn hawn kun af li hija tagħmel tassew l- effett, kif jgħid il- filosfu Orazju li l- kliem iqanqal u l- eżempju jkaxkar.

Tafu inti xejn l- għajdut tal- filosfi li wara l- fatt iftaħar u li l- ħsad skont iż- żrigħ?

L- iskandli u r- rovini li hawn fid- dinja kellhom u għandhom bi promuturi l- kumpanija l- ħażina.

Ara kemm hija ta' produzzjoni u ta' effetti kbar mill- istess ħażen li inti stess tikkonsidra b' għajnejk.

Jekk tagħmilha ma' kumpanija ħażina kun af li biki, inkwiet u mrar għandek tistenna f' ħajtek u wara mewtek perdizzjoni u fjammi eterni: il- kawża ta' dina l- infeliċità inti tgħid: "Kienet il- għaqda tiegħi ma' bniedem ħażin" u inutli jkun kull rimedju.

Konklużjoni — Forsi, o tifel, meta inti għamilt l- ewwel dnub ma kinitx il- kawża xi bniedem ħażin li minnu tgħallimt jew mill- kelma jew mill- eżempju tiegħu?

Taf inti xejn kemm hija ħaġa tqila biex ma ngħidux impossibbli li minn ħażin wieħed isir tajjeb?

Iftaħ għajnejk li ma jkollokx bilfors tiftaħhom mingħajr rimedju.

Qrar

Tifel — Jekk xi ħadd wara l- Magħmudija jitlef il- grazzja t' Alla bi dnub mejjet, is- sagrament tal- Qrar huwa istitwit minn Ġesù Kristu biex jagħti l- ewwel grazzja għalkemm jista' wkoll jagħti t- tieni grazzja voldieri jkabbar il- grazzja li tkun ġà fil- bniedem.

Qabel ma wieħed jersaq f' riġlejn il- konfessur jeħtieġ li jeżamina ruħu fuq il- liġi t' Alla u tal- Knisja b' hedik id- diliġenza li wieħed juża fil- ħwejjeġ temporali: imbagħad inissel sogħba fih permezz ta' ħsieb fuq il- benefizzi t' Alla jew fuq in- Novissmi u b' sinjal ta' vera diżapprovazzjoni tad- dnub jagħti kelma ferma u effikaċi lil Alla li miegħu ħadd ma jiċċajta li tassew ma jerġax joffendih iżjed avolja jaf li jmut akkawża tad- dnub.

Dan wieħed għandu jifhem tajjeb li mingħajr indiema ebda dnub anke venjali ma jista' jinħafer u li m' hemmx indiema jekk wieħed għandu ħsieb li għal xi raġuni jikkonsenti għad- dnub.

Kull nisrani huwa obbligat iqerr id- dnubiet mejta kollha tiegħu li tagħhom ikun għadu ma qalax maħfra, u ċ- ċirkustanzi li jbiddlu l- ispeċi tad- dnub: pereżempju min ikun sawwat 'l ommu mhux biżżejjed jgħid li sawwat persuna imma għandu jgħid li dina l- persuna kienet ommu — Jekk wieħed ikollu l- vot tal- Kastità mhux biżżejjed jgħid li għamel dnub taż- żina imma għandu jgħid ukoll li kiser il- vot — Jekk wieħed jixtieq mara ta' ħaddieħor mhux biżżejjed li jgħid xtaqt mara iżda għandu jgħid li l- mara miżżewġa.

Rigward id- dnubiet venjali ma aħniex obbligati nqerruhom imma jekk irridu l- assoluzzjoni jeħtieġ li jkollna l- indiema almenu fuq wieħed biss.

Id- dnubiet li niddubitaw li għamilna u dawk id- dnubiet li niddubitaw li qerrejna ġà m' aħniex obbligati li nqerruhom: biss inqerru taħt obbligu kif jgħid il- konċilju ta' Trentu, kull dnub mejjet li tiegħu aħna żguri.

Waqt il- qrar wieħed jiftakar li hu quddiem Alla li jara l- ħsieb ta' kulħadd sabiex ikun fidil u sinċier għax iktar jaqbel li wieħed ma jqerrx inkella li jqerr ħażin billi għall- mistħija jew għal apposta jħalli dnub mejjet jew billi jkollu l- fehma li jerġa' jew billi ma jinfatamx mill- okkażjoni prossima tad- dnub jew billi ma jridx jaħfer b' qalbu kollha 'l min għamillu xi deni.

Min immela wara l- assoluzzjoni jqum minn riġlejn il- konfessur jew iqum ħabib t' Alla jew għadu ikbar t' Alla.

Fl- aħħar nett wieħed jagħmel il- penitenza u dina tkun taħt obbligu gravi jekk il- penitent ikun qerr dnub mejjet u tkun taħt obbligu venjali jekk id- dnubiet ikunu venjali.

Il- penitent jista' ma jaċċettax il- penitenza rigward il- kwalità li jagħtih il- konfessur: u jista' wkoll jindika lill- konfessur fuq il- kwalità li jrid: basta li jaċċetta penitenza relattiva.

Konklużjoni — Ara qatt, o tifel, tkun iblah li taħseb li tinganna lill- Konfessur: inti tkun tinganna lilek innifsek bl- infedeltà tiegħek.

Il- Konfessur huwa missier, huwa tabib u duttur tal- penitent: għalhekk wieħed għandu jekk tassew irid il- ġid lilu nnifsu jiftaħ qalbu u xejn ma għandu wieħed jaħseb li l- Konfessur jieħu idea ħażina tal- penitent meta jara l- fedeltà tiegħu u l- biża' tiegħu lejn Alla u l- fiduċja li jġiblu bit- turija tal- miżerja u fuq kollox il- Konfessur jagħder fih innifsu għaliex huwa bniedem bħalu suġġett għall- iżbalji u għad- dnubiet.

Dnub

Tifel — L- ikbar u l- uniku għadu tiegħek huwa d- dnub.

Dan jitfaċċa quddiemek dejjem taħt l- aspett ta' ħabib kbir li jwiegħed muntanji u ibħra ta' paċi u mbagħad meta inti tiftaħlu s- santwarju ta' qalbek tara ċar li huwa ingannak: għalhekk xħin inti taf li huwa qarrieqi u għadu kbir tiegħek ma tkunx tassew bla sens meta titbissimlu bħala ħabib?

Ara ftit kemm huwa għadu kbir: kull deni li hawn fid- dinja u kull deni li hemm fid- dinja l- oħra huma frottijiet tiegħu.

Kemm hija waħxija l- mewt!

Kun af li d- dnub biss daħħalha fid- dinja għax Alla ħalaq il- bniedem biex ma jmutx: Intom tmutu, qal Alla lil Adam u lil Eva, jekk tidinbu tieklu l- frott projbit.

X' ġarrabt xħin inti rajt dieħel id- dar it- tebut li jagħlaq fih għall- korruzzjoni l- għażiża ommok?

X' taħseb inti meta tara 'l xi ħadd imut?

Mhux forsi li dak il- pass għad tagħmlu inti wkoll u li warajk tħalli l- linja tal- eternità?

Dwejjaq, slaleb, niket, uġigħat, ġuħ, għatx, terremoti, sajjetti, mard ta' kull xorta, bxarat koroh, ħruq, biża' injoranza, torturi tal- konkupixxenza u kull deni jagħrfu b' omm tagħhom unika l- misħut dnub.

Innota issa ftit x' għamel id- dnub lil Kristu Ġesù.

Id- dnub kien il- kawża li Alla sar bniedem u f' baħar ta' umiltà u ta' disprezzi u ta' ħruxija miet biex jirriparah u biex ineħħih mid- dinja.

Persuna divina kien jenħtieġ li tissodisfa l- ġustizzja divina għax il- kreaturi ma jaslu qatt billi Alla huwa infinit u l- kreaturi huma finiti.

Id- dnub kien il- kawża li tant erwieħ marru fil- fjammi eterni.

Għandek inti idea tan- nar u ta' kull ħaġa li hija kontra qalbek?

Il- ġustizzja divina titħallas kif irċeviet: għamilt inti bid- dnub dak li hija ma riditx issa hija tagħmel dak li inti ma tridx.

Qatt kellek tgħaddi xi lejl ma' xi tarbija marida tibki jew ma' kelb jingħi?

Lejl, lejl mhux għal dejjem.

Tifhimha xejn dina l- kelma għal dejjem?

Tħossx li ttik rasek, x' waħda din!

U fuq in- nar tal- Purgatorju kun af li Santu Wistin jgħid li l- istess nar li jittortura l- indannat, jippurifika wkoll il- ġust: id- differenza hija hawn li l- indannat għal dejjem f' hedan in- nar bħal ħuta fl- ilma u li l- ġust għal żmien.

L- effetti tad- dnub il- mejjet għandhom ibeżżgħu u jrażżnu tassew il- bniedem li jemmen.

Id- dnub il- mejjet jagħmlek għadu ta' Alla u jagħmel 'l Alla għadu tiegħek: id- dnub il- mejjet jagħmlek ħati tal- fjammi eterni, itellfek kemm merti jkollok u sakemm huwa fik inti ma tistax tigglorifika 'l Alla u timmerita.

Id- dnub il- mejjet itellfek il- paċi ta' qalbek li hija l- aqwa teżor tal- bniedem.

Jidhirlek li bniedem f' sensih li jemmen fuq il- kruha u fuq il- konsegwenzi tad- dnub il- mejjet sejjer jilqgħu f' qalbu meta dan jabborri l- inqas deni li jara kontra tiegħu?

Min jibża' mid- dnub il- venjal jassigura ruħu li ma jaqax fid- dnub il- mejjet.

Konklużjoni — Ġib, o tifel, quddiem għajnejk, waqt it- tentazzjoni tad- dnub, id- deni tiegħu u iftaħ serjament l- attenzjoni tiegħek li malli tintebaħ li Alla ma jridx, ma tagħtix il- kunsens għall- ħażen: għax Alla joffendi ruħu biss meta wieħed jintebaħ li dnub u jagħti kunsens għad- dnub: u b' hekk inti tgħix ferħan u ħabib t' Alla.

Il- Ktieb tal- Ħajja

Tifel — Għandek tkun taf li fis- sema quddiem it- tron t' Alla, kif naqraw fl- Apokalissi, hemm ktieb imsejjaħ — il- Ktieb tal- ħajja tal- Ħaruf u fih hemm l- ismijiet ta' dawk kollha li wara l- mewt infallibbilment jidħlu fil- glorja eterna: min għandu ismu f' hedana l- ktieb għandu wkoll tron fis- sema u kull min m' għandux ismu fih lanqas m' għandu tron fis- sema.

Mhuwiex mingħajr sinjali f' hedan l- pellegrinaġġ kull bniedem li għandu ismu fil- ktieb tal- Ħajja.

U fuq hedawna s- sinjali nagħmlu l- attenzjoni tagħna biex nikkonslaw ruħna permezz tagħhom u fina nagħmlu li joktru dejjem iżjed.

Sinjal immela li inti fil- ktieb tal- Ħajja hu li inti qiegħed fil- Knisja li kap tagħha viżibbli huwa l- Papa: infatti Kristu qal lil San Pietru l- ewwel Papa tal- Knisja li tiegħu huma suċċessuri l- Papiet leġittimi kollha: "U jiena lilek nagħti l- imfietaħ tas- saltna tas- smewwiet."

San Pietru biss kellu l- unur li jirċievi waħdu hedana l- poter.

Issa meta inti għandek l- imfietaħ tad- dar kull min jidħol jiddependi minnek, mhux veru?

L- arka ta' Noè kienet figura tal- Knisja: kull min kien fiha biss ġie meħlus mid- dilluvju.

Sinjal ieħor li ismek huwa fil- ktieb tal- ħajja li inti tagħti qima vera lil Marija Santissma.

Hija stess qalitu fil- Magnificat: "Ekku li minn issa mbierka jgħiduli l- ġenerazzjonijiet kollha."

Fid- dinja mhux il- ġenerazzjonijiet kollha jagħtuha qima; immela l- ġenerazzjonijiet kollha ma jistgħux ikunu ħlief dawk li huma ordinati għall- glorja eterna.

Ġesù Kristu stabbilixxa sinjal fuq dawk li isimhom huwa fil- ktieb tal- ħajja, li hu min jgħin lill- proxxmu tiegħu fil- bżonn, il- veru karitattiv: infatti fil- jum tal- Ġudizzju mhux sejjer isemmi ħlief l- opri tal- ħniena li jmissu l- ġisem: "Ejjew imberkin għax jiena kelli l- ġuħ u intom tmajtuni eċċ." — "Morru misħutin għax jiena kelli l- ġuħ u intom ma tmajtunix."

Kristu qal lil- Lhud: "Min hu minn Alla jisma' l- kelma ta' Alla, għalhekk intom ma tisimgħux għax intom ma intomx minn Alla."

Joan.

VIII.

Minn hawn ma tikkonkludix sinjal ieħor li min hu fil- ktieb tal- ħajja jisma' l- kelma t' Alla, iħobb it- tagħlim tal- ħajja eterna?

Anki meta Kristu qal il- Parabbola tal- għani u ta' Lazzru pinġa l- libsa ta' min għandu ismu fil- ktieb tal- ħajja u ta' min m' għandux.

"Miet Lazzru u ġie meħud mill- Anġli fi ħdan Abraham: miet ukoll il- għani u ġie midfun fl- infern."

Lazzru kien batut u l- għani kien fit- tpaxxija: nikkonkludu immela li sinjal kbir li hu wieħed fil- ktieb tal- ħajja meta hu batut.

Bata Kristu, batiet il- Madonna, batew il- qaddisin kollha u dawn kollha huma maħbubin u fuq li maħbubin t' Alla.

Hemm fl- Iskrittura bosta sinjali oħra iżda dawna huma biżżejjed biex wieħed fuqhom jieħu r- raġun li jifraħ u jitfarraġ f' hedana l- wied tad- dmugħ.

Konklużjoni — Nistħajjel tgħidli, o tifel, li bosta m' għandhomx hedawna s- sinjali: iżda mhux għax wieħed m' għandux sa issa s- sinjali tal- Ktieb tal- Ħajja għalhekk ma jistax ikun li jidhru fih 'il quddiem.

Kont tobsor li San Pawl, li Santa Marija Maddalena, li Santu Wistin, li Żakkew kellhom isimhom fil- Ktieb tal- Ħajja?

Ma hix ħaġa tagħna li nindaħlu fil- ġudizzji profondi t' Alla u li niġġudikaw: biss nirringrazzjawh li aħna naraw xi oġġett fuqna ta' speranza kbira li wara dina l- ħajja ngawdu 'l Alla tagħna f' beatitudni eterna.

Eżami tal- Kuxjenza

Tifel — Min ma jeżaminax il- kuxjenza tiegħu ma jistax ikun li jikkoreġi ruħu u jimxi fil- paċi.

Jista' tabib jagħtik duwa jekk qabel ma jagħrafx il- marda tiegħek?

Dan l- eżami huwa mħabrek wisq mill- majjistri kollha tal- ispirtu għax huwa ta' importanza u ta' neċessità indispensabbli billi aħna suġġetti wisq għad- dlamijiet u għall- inganni tax- xitan u tan- natura.

L- eżami tal- kuxjenza għandu jsir wara kull opra sija tajba u sija ħażina u dana l- eżami ma jiqafx biss fuq l- oġġett tal- azzjoni iżda speċjalment għandu jkun fuq il- fini tal- intenzjoni jekk retta jew le u fuq iċ- ċirkustanzi li jissieħbu mal- oġġett li huma dawna: Min għamel — Lil min għamel — Meta għamel — Fejn għamel — Kif għamel — B' liema mezzi għamel — X' għamel (l- oġġett) u Għaliex għamel (il- fini).

Immela permezz tal- eżami l- bniedem jikxef fih bosta inganni: pereżempju.

Jiena ili xahar nagħtik b' karità ratal ħobż kuljum u kont naħseb li b' intenzjoni retta, issa jiġri li inti għamiltli azzjoni ta' dispjaċir kbir u għalhekk jiena nagħli li tajtek karità u nagħmel fehma li ma nagħtikx iżjed ebda għajnuna.

Kienet forsi retta l- intenzjoni tiegħi fuq hedawna ċ- ċirkustanzi?

Għalhekk l- aqwa ħin tal- eżami hu l- ħin tal- prova, tal- kuntrarju.

Sabiex wieħed jgħin ruħu fl- eżami tal- kuxjenza u jara sew id- difetti tiegħu jġib quddiem għajnejh il- lokijiet tiegħu: bħallikieku d- dar, l- iskola, il- ħanut, it- triqat, il- pjazez, il- knisja, il- lokijiet tar- rikrezzjoni tiegħu speċjalment id- djar tal- ħbieb u b' hekk inti tilmaħ iqumu bħal min- ngħas in- nuqqasijiet tiegħek li dejjem inti għamilt xi mkien, f' xi lok.

Ġib ukoll quddiem għajnejk il- ħbieb u inti teżamina fuq il- kwalitajiet tagħhom jekk humiex ta' min jgħożżhom jew ta' min jaħrabhom: u teżamina lilek innifsek fuq id- dnubiet li għamilt akkawża tagħhom l- iktar jekk hemm il- mistħija mneħħija.

Anki l- għedewwa tiegħek ġibhom quddiem għajnejk biex tara xi ħsara għamiltilhom volontarjament b' vendetta jew fil- fama tagħhom jew fil- ħajja tagħhom jew fil- possessjonijiet tagħhom.

Beatu inti jekk xejn ma jċanfrek fuq vendetta.

Ara kif użajt is- sensi tiegħek: għajnejk fejn tfajthom apposta, widnejk jekk ftaħthomx biex tisma' ħwejjeġ kontra l- proxxmu jew kontra l- virtù tal- purità, ix- xamm jekk kienx b' fini impur, il- mess jekk l- oġġett kienx fil- malizzja, l- ilsien jekk tebbajtux bi kliem kontra l- karità jew kontra l- fama tal- proxxmu jew bi ħwejjeġ gustużi għalik u gravament diżgustużi għal Alla.

Għandek tkun taf li ebda qalb ma tinżamm safja jekk is- sensi ma jkunux indukrati bil- moderazzjoni u bit- tgħakkis u dawn qatt ma għandu wieħed jużahom għad- delettazzjoni waħidha: xejn ma hemm fl- intellett jekk qabel ma kienx fis- sens.

Trid inti immela żżomm ħsibijiet kasti u ġusti?

Indokra s- sensi.

Fl- aħħar nett kull bniedem għandu d- dmirijiet tiegħu skont l- istat tiegħu: bħala nisrani huwa suġġett għall- preċetti tal- knisja, bħala superjur għandu jieħu ħsieb tas- sudditi, bħala sudditu għandu jobdi l- ordnijiet u bħala soċjevoli għandu jħobb 'il kulħadd b' vera għajnuna diżinteressatament.

Konklużjoni — Xejn la taħseb, o tifel, li xi ħadd jista' jgħix fl- ordni u fil- paċi jekk jagħlaq għajnejh u jgħaffeġ kif ġie ġie.

Barra minn dan, kun af li kulħadd huwa responsabbli quddiem Alla għal kull ħsieb, għal kull kelma u għal kull għemil anki fieragħ mingħajr fini suffiċjenti sabiex fil- jum tal- ġudizzju jieħu dak li jkun jistħoqqlu mill- Imħallef ġust u infallibbli.

U dan il- jum tal- ġudizzju jasal żgur.

Is- Sagrifiċċju

Tifel — Alla għandu padrunanza fuq kull kreatura tiegħu b' mod tali li jagħmel bina li jrid u li lilu jogħġob bħalma inti jkollok għasfur tagħmel bih li trid u li lilek jogħġob: tista' ttajru fil- libertà, tista' toqtlu, tista' tirregalah u ħadd ma jista' jgħidlek xejn għax huwa taħt il- padrunanza tiegħek.

Immela f' kulma inti ssib ruħek fih aħseb li Alla hu li jrieġi u jiggverna kollox għall- volontà tiegħu: u kunlu doċli, ħelu, artab u ubbidjent f' kull ħaġa li jiddisponi fuqek.

Billi aħna aħna liberi, Alla jordnalna s- sagrifiċċju biex aħna volontarjament nirrikonoxxuh b' Alla tagħna, b' padrun tagħna u dan is- sagrifiċċju jordnahulna meta jrid Hu u kif irid Hu u beati aħna jekk inkunu ġenerużi miegħu u nagħtuhulu għax hu jħallas il- ġenerożità tagħna bil- ġenerożità tiegħu ta' Alla li hu.

Alla għamilna permezz ta' Ġesù Kristu, kif jgħallem San Pietru, saċerdoti li noffrulu vittmi spiritwali cioè tal- volontà tagħna fl- ubbidjenza għal- Liġi tiegħu unitament mal- merti ta' Kristu.

Hekk infatti Kristu qal lis- Samaritana: "Tiġi siegħa u issa hi meta l- veri adoraturi jaduraw il- Missier fl- ispirtu u fil- verità.

Għaliex ukoll bħal dawn ifittex il- Missier min jadurah."

Alla huwa spirtu: u dawk li jadurawh jeħtieġ li jadurawh fl- ispirtu u fil- verità.

Dik il- kelma adoraturi tfisser sagrifikaturi għax il- kwistjoni tal- Lhud mas- Samaritani kien il- lok tas- sagrifiċċju.

Il- bniedem għandu tiegħu l- volontà u biha jagħmel jew ma jagħmilx u għalhekk isir denn ta' premju jew ta' kastig.

Il- volontà tal- bniedem għandha b' oġġett jew il- volontà t' Alla jew xi ħaġa temporali bħalma huma l- ħajja, il- fama u kulma jippossiedi.

Xi minn daqqiet Alla jordnalna s- sagrifiċċju tal- ħajja tagħna, pereżempju: wieħed fl- imwarrab jiġi fuqek armat u jheddek li jneħħilek ħajtek jekk ma tissodisfahx fl- impurità u inti, beżgħani li joqtlok, tikkuntentah.

Alla ordnalek is- sagrifiċċju ta' ħajtek u inti ma tajthulux.

Xi minn daqqiet jordnalna s- sagrifiċċju tal- fama: inti għall- inkapaċità tiegħek tigdeb biex ma toħroġx avvelut jew injorant: ekku Alla ordnalek is- sagrifiċċju tal- fama tiegħek u inti ma tajthulux.

Xi minn daqqiet jordnalna s- sagrifiċċju ta' dak li nippossiedu: pereżempju: Alla qal lil Abraham: "Ħu 'l ibnek Iżakk li inti tant tħobb u ssagrifikahuli;" Abraham tahulu bil- kunsens tal- volontà.

Meta wieħed jirrifjuta lil Alla s- sagrifiċċju li jordnalu ma jkunx jirrikonoxxih b' Alla u b' padrun tiegħu għax ma jagħmilx il- volontà tiegħu u għalhekk m' għandux jistenna ħlief il- kastig tal- infedeltà: ma jkunx jirringrazzjah tal- benefizzi li rċieva fil- ħolqien, fil- fidwa u fil- providenza iżda jidher ingrat lejn Alla li ħabbu tant: ma jkunx jipplakah ta' tant dnubiet tiegħu anzi iżjed jirritah fil- korla tal- ġustizzja tiegħu u fl- aħħar nett ikun flok il- barka t' Alla b' xita ta' grazzji jiġbed fuqu nnifsu s- saħta tiegħu kif jgħid is- salmista: "Misħutin dawk li joħorġu mil- Liġi tiegħek."

Konklużjoni — Taħseb inti, o tifel, li l- bniedem sejjer jitgħakkes, imieri lil qalbu u jiċħad lilu nnifsu jekk mhuwiex persważ fuq il- premju u fuq il- kastig li jagħti Alla wara l- mewt?

Il- fidi hija l- kawża ta' kollox u fejn tonqos hi stenna dnubiet u infedeltajiet.

Bosta nies minn rajhom jagħmlu ħafna devozzjonijiet u mbagħad meta Alla jordnalhom xi sagrifiċċju joħorġu infidili lejh: jordnalhom biex jissaportu bniedem difettuż u huma ma jissaportux u dan ma jissejjaħx servizz t' Alla iżda tal- ġenju tal- amor proprju.

Waħħal immela f' rasek il- kbira sentenza tal- majjistri kollha tal- ispirtu li aħjar terfa' tibna bl- ubbidjenza inkella travu penuż minn rajk u waqt il- prova inti tara jekk hux lil Alla qiegħed isservi jew lilek innifsek.

It- Tqarbin

Tifel — Huwa artiklu tal- Fidi li fl- Ewkaristija jinsab Ġesù Kristu verament, realment u sustanzjalment bil- ġisem innifsu, bid- demm, bir- ruħ u bid- divinità tiegħu.

U hekk infatti qal l- istess Ġesù Kristu fl- aħħar ċena mal- Appostli: "Ħudu u kulu għax dan huwa ġismi: agħmlu dan b' tifkira tiegħi;" u hekk tgħallem bil- maġisterju infallibbli ommna l- Knisja mqaddsa.

Bosta wkoll mirakli jinqraw fl- istorja tal- Knisja fuq il- preżenza reali ta' Ġesù Kristu fl- Ewkaristija speċjalment ta' Sant Antnin ta' Padova bl- Ewkaristija quddiem il- bagħal tal- eretiku Bonvillu, tal- Korporal tal- Volsena, ta' Santa Ġuljana Falconieri u ta' tant oħrajn.

Min għandu fidi ħajja fis- sagrament tal- artal ma jommettix ġurnata li ma jirċevihx fis- sider tiegħu.

Aħna nafu li fin- natura tagħna rridu dejjem inkunu viċini u magħqudin ma' min inħobbu u huwa dulur għalina ninfirdu minnu: issa l- fidil persważ li Kristu huwa preżenti u li huwa hu l- uniku oġġett tal- imħabba ta' qalbu jġarrab konfort tassew kbir f' hedana s- Sagrament: u hawn biss huwa d- dulur ta' qalbu li jkollu jippriva ruħu minn hedana l- ikel divin.

Dan is- Sagrament huwa l- velenu kontra d- dnub u msejken tassew min jersaq jirċevih indenjament.

Ġesù Kristu ma jinsabx kollu biss taħt l- ispeċi tal- ħobż iżda wkoll kollu jinsab taħt l- ispeċi tal- inbid u għalkemm aħna nekluh aħna ma ngħaffġuhx lanqas infarrkuh iżda kollu u sħiħ nirċevuh u għalkemm nirċevuh lanqas ma nikkunsmawh u kif jirċevih wieħed jirċevuh eluf.

Dan huwa l- meravilja tal- omnipotenza ta' Kristu li dejjem Kristu wieħed għalkemm jinsab fil- leminija tal- Missier u f' kull farka tal- ħobż ikkonsagrat.

Xejn la taħseb li meta tinqasam l- ostja jinqasam il- ġisem ta' Kristu: iżda biss l- ispeċi u f' kull parti għalkemm hemm Kristu sħiħ; però Kristu hu dejjem wieħed.

Żewġ ħwejjeġ iżommuna mit- tqarbin imqaddes: id- dnub il- mejjet u l- ksur tas- sawma.

L- Appostlu San Pawl jgħallem li min jiekol indenjament l- Ewkaristija, ikun jiekol il- kundanna tiegħu nnifsu.

Jekk immela inti tiġġudika ruħek ħati ta' dnub mejjet la tersaqx qabel ma tkun iġġustifikajt ruħek bl- assoluzzjoni sagramentali avolja ma jkunx hemm saċerdot approvat, avolja tiġġudika lilek innifsek iġġustifikat bi ndiema perfetta.

Żomm però dejjem f' rasek li jekk inti ġà tkun tlajt fuq l- artal u hemm tiftakar li inti ħati ta' dnub mejjet jew li ksirt is- sawma naturali la tinżilx; iżda mill- aħjar li tista' għamel att ta' indiema b' riżoluzzjoni li tqerr mill- aktar fis id- dnub il- mejjet, li tkun ftakart, jew fl- ewwel qrara u dan is- sagrament jagħtik aċċidentalment l- ewwel grazzja għall- ħniena infinita t' Alla.

Rigward is- sawma naturali kun af li dina tieħu minn nofsillejl sakemm titqarben u tinkiser b' hedana l- mod: li dak li inti tieħu jkun materja ta' ikel jew ta' xorb, jekk immela tibla' żibġa s- sawma ma tinkisirx — li dak li tieħu jeħtieġ li tniżżlu fl- istonku, jekk immela jkollok f' ħalqek ġà xi ikel jew xi xorb u tobżqu, is- sawma ma tinkisirx — li dak li tieħu jeħtieġ li jkun daħal minn barra, jekk immela inti apposta tibla' farka laħam li tkun fi snienek is- sawma ma tinkisirx — li dak li tieħu tieħdu b' manjiera ta' ikel jew ta' xorb, jekk immela taħsel ħalqek u jinżel xi qtar mal- bżieq jew tibla' xi nemusa man- nifs ta' ħalqek, is- sawma ma tinkisirx.

Issa jekk inti tiddubita li wara nofsillejl ħadt xi ikel jew xi xorb inti tista' titqarben anki jekk tiddubita li tajt kunsens għal xi dnub mejjet.

Bis- sawma miksura jista' jitqarben min ikun f' periklu probabbli ta' mewt u f' mard li m' hemmx tama ċerta ta' fejqan ta' malajr u dawn il- morda jeħtieġ li jkunu ġà hekk minn xahar biex jitqarbnu, darba jew darbtejn fil- ġimgħa għalkemm ikunu ħadu xi mediċina jew xi ħaġa oħra, però b' manjiera biss ta' xorb.

Konklużjoni — Jidhirlek, o tifel, li wieħed jabbuża jersaq biex jirċievi sagrament hekk dinjituż bi dnub mejjet fuqu jekk tassew jemmen li hemm l- istess Alla inkarnat?

Għalhekk — kif ma jimliekx bil- biża' l- ħsieb li inti sejjer tirċievi 'l Alla fik li hu tant kbir u inti tant żgħir anzi l- veru xejn?

Ersaq dejjem b' qalb safja anki mid- dnub il- venjal u fuq kollox bi spirtu veru ta' karità lejn il- proxxmu li jkun offendiek u ta' paċi jekk tkun inti offendejtu.

Jaqbel serjament li ma titqarbinx inkella li titqarben ħażin.

Il- liġi

Tifel — Il- liġi hija l- volontà ta' kull min għandu padrunanza fuqek espressa li biha jikkmandalek xi ħaġa possibbli li int tista' żgur tesegwixxi, onesta li tkun tassew ta' ġid u li jekk inti tosserva ssir denn ta' premju u li jekk inti tikser issir denn ta' kastig.

Immela kull liġi hija l- kawża tal- feliċità tiegħek fuq hedina l- art u wara l- mewt billi permezz tagħha biss jintgħata l- bon ordni.

Inti taf li Alla hu padrun assolut ta' kollox u ta' kulħadd immela huwa għandu d- dritt li jordnalek kulma jrid u kulma lilu jogħġob u inti obbligat isservih billi ttemm dak li jordnalek, anke jekk taf li jkollok tħalli ħajtek bħalma għallimna Kristu xħin qal: "Jekk xi ħadd jiġi għandi u ma jobgħodx iva 'l ħajtu wkoll ma jistax ikun skular tiegħi."

Mhux hekk però meta jordnawlek il- bnedmin li jkunu superjuri tiegħek cioè li jkollhom padrunanza fuqek.

Dawn tassew għandhom id- dritt li jikkmandawlek xi ħwejjeġ u inti obbligat ittemmhom fil- kuxjenza għaliex m' hemmx setgħajiet ħlief minn Alla u dawk li hemm huma minn Alla, hekk jgħallimna San Pawl l- Appostlu u Kristu stess qal: "Agħtu lil Ċesare dak li hu ta' Ċesare u lil Alla dak li hu ta' Alla."

Imma jekk biex ittemm il- volontà tagħhom inti tipprevedi li tkun biex issofri dannu kbir fis- saħħa jew fil- fama jew fis- sustanzi tiegħek inti meħlus mill- istess liġi permezz tal- istess dawl naturali għax kull liġi hija għall- edifikazzjoni u mhux għad- distruzzjoni.

Il- liġi tobbliga jew taħt ħtija gravi, jew taħt ħtija venjali u meta ma tobbliga taħt ebda ħtija mhix liġi.

Issa dina tintgħaraf meta tkun tobbliga taħt ħtija gravi jekk il- kliem stess tagħha espressament jgħid li tobbliga taħt ħtija gravi: jekk għall- ksur tagħha hemm theddid ta' pwieni kbar u gravi bħallikieku l- mewt, l- infern: jekk il- materja li ġġagħlek tagħmel hija ħaġa kbira jew fiha nnifisha jew rigward il- fini u ċ- ċirkustanzi u fl- aħħar nett jekk tfissirha hekk il- konswetudni li tiġi dejjem mill- aħjar nies ta' sens tassew tajjeb.

Għandek tkun taf li l- liġi naturali li hija l- istess volontà t' Alla tintgħaraf bl- istess dawl tar- raġuni: infatti kulħadd jaf li dak li hu tajjeb wieħed għandu jagħmlu u dak li hu ħażin wieħed għandu jevitah.

Kif ukoll li dak li ma tridx lilek la tagħmlux lil għajrek.

Il- liġi divina pożittiva tintgħaraf bit- tagħlim tal- preċetti li ordna Kristu lill- bnedmin kollha bħallikieku l- magħmudija u l- bqija.

Il- liġi tal- Knisja tintgħaraf permezz tal- preċetti tagħha billi hija għandha s- setgħa minn Kristu li tqiegħed liġijiet fuq dawk kollha li huma mgħammdin: infatti Kristu qal lill- Appostlu Pietru l- ewwel papa: "Kulma tkun irbatt fuq l- art ikun ukoll marbut fis- sema;" u lill- Appostli: "Min jiddisprezza lilkom, jiddisprezza lili u min jiddisprezza lili jiddisprezza lil min bagħatni."

Il- liġi ċivili tikkonsisti f' ordnijiet imqegħdin mill- kapijiet leġittimi għall- ġid tas- soċjetà tal- bnedmin.

Konklużjoni — Żomm issa, o tifel, f' moħħok hedawna l- prinċipji li jmissu l- liġi, kun af li liġi dubja ma tobbligax, li ħadd mhu obbligat għall- impossibbli, li barra mil- liġi naturali ebda liġi ma tobbliga b' inkomodu gravi, li fejn m' hemmx liġi m' hemmx dnub, li kliem il- liġi jittieħed kif inhu u li mhux ħati min ma jkunx jagħraf il- liġi.

La twarrab qatt 'l Alla minn quddiemek biex inti tieħu vera ħila u tindokra kull liġi bi tgawdija tal- paċi fil- kuxjenza li hija l- aqwa ġid li jista' jkollu l- bniedem.

Il- Fidi

Tifel — Il- kawża tal- fidi tagħna hija li l- Iben t' Alla ġie fid- dinja u miet u rxoxta wara tlitt ijiem b' xhud sod ta' missirijietna.

Hekk jgħallimna l- Appostlu San Pawl li kieku Kristu ma rxuxtax kieku fiergħa hija l- fidi tagħna fiergħa wkoll il- predikazzjoni.

Barra minn dan kif wieħed jista' jiddubita xħin dan Kristu xerred mad- dinja kollha l- fidi fih permezz ta' tnax -il appostlu li ppritkaw ħwejjeġ tassew diffiċli għat- twemmin u għall- morali u lil nies pagani f' tant impedimenti bħallikieku l- mewt għal min kien iħaddan hedina l- fidi?

Xterdet hedina l- fidi permezz ta' mirakli jew le?

Jekk xterdet permezz ta' mirakli diġà hija opra divina jekk mingħajr mirakli, ma jintgħatax miraklu ikbar li tant nies mingħajr ma jaraw mirakli jħaddnu fidi hekk diffiċli u jipprattikawha.

Ir- regola tal- fidi tagħna hija l- Knisja mqaddsa kattolika li Kristu stess iffonda u lilha ta d- don tal- infallibbiltà fit- tagħlim u li dina tat bħal siġra frottijiet ta' qdusija kkonfermata b' opri li għaġġbu lid- dinja bħalma huma l- Qaddisin tagħna.

Dina l- fidi f' kulħadd sabiex tkun kawża tas- saħħa tagħna, għaliex mingħajr fidi ma jistax ikun li wieħed jiġġustifika ruħu u jsalva, jeħtieġ li tkun ferma voldieri temmen iktar minn li qed tara b' għajnejk; jeħtieġ li tkun universali voldieri temmen kulma tipproponilek temmen il- knisja; jeħtieġ li tkun ħajja voldieri msieħba bl- opri tajba kif jgħallem San Ġakbu l- Appostlu: "Urini l- fidi tiegħek mingħajr opri;" u fl- aħħar nett jeħtieġ li tkun kostanti voldieri li tistqarrha dejjem u kullimkien anki quddiem it- theddid għall- mewt.

Il- fidi tagħna mhix mingħajr motivi: infatti Kristu qal lil- Lhud li jekk ma jemmnux għall- kliem tiegħu almenu għall- opri tiegħu kien jeħtieġ li jemmnu u għalhekk huma mingħajr skuża.

Dina l- fidi għandha b' oġġett formali l- istess awtorità t' Alla li titkellem iffundata fuq il- veraċità somma tiegħu.

Huwa tkellem permezz tal- patrijarki u tal- profeti u fl- aħħar nett kellimna permezz ta' ibnu stess dejjem jikkonferma bis- sinjali tad- divinità tiegħu li huma l- mirakli u l- profeziji: għandha wkoll b' oġġett materjali dak kollu li aħna obbligati nagħrfu u nemmnu.

Ħadd ma jista' jsalva jekk ma jemminx ħaġa ħaġa li Alla hu u li jippremja t- tajbin u li jikkastiga l- ħżiena.

Dan hu maqtugħ mill- Appostlu San Pawl: Jeħtieġ li min jersaq lejn Alla jemmen li huwa hu u li hu jippremja lil min ifittxu.

Hebr.

XI, 6.

U b' neċessità ta' preċett kulħadd huwa obbligat li jkun jagħraf ħaġa ħaġa l- misterju tas- Santissma Trinità u li t- tieni persuna inkarnat, l- artikli kollha tal- kredu, l- għaxar kmandamenti t' Alla, is- sagramenti u l- Missierna.

Il- fidi hija persważjoni fil- qalb tal- veritajiet li tqegħdilna l- knisja biex nemmnu li huma ħwejjeġ li ma jidhrux: għalhekk min jiddubita fuq ariklu wieħed biss dan m' għandux il- fidi.

U l- fidi qatt ma hija weħidha fil- bniedem: iżda dejjem tissieħeb ma' xi virtù imma b' mod speċjali mal- imħabba u mal- biża' t' Alla.

Pereżempju.

Inti qiegħed f' kamartek waħdek u jiġik l- aptit ħażin: inti tgħid bejnek u bejn ruħek: Kif noffendi jiena 'l min tant ħabbni u tant iħobbni?

Jew tgħid: Kif nissogra noffendi 'l Alla f' wiċċu stess li jista' jibgħatli malajr il- mewt u jitfagħni fl- infern?

U inti ma taqax.

Għaliex ma waqajtx?

Għax inti għandek il- fidi f' qalbek, kif jgħid San Ġwann l- Evanġelista: Din hija l- vittorja li tirbaħ id- dinja l- fidi tagħkom.

Huwa lilna mogħti preċett minn Kristu li ma niċħdu qatt il- fidi u li nistqarruha meta serjament jenħtieġ għall- unur t' Alla u għall- ġid tal- proxxmu.

"Min ikun ċaħadni quddiem il- bnedmin, jiena wkoll niċħdu quddiem Missieri li hu fis- smewwiet."

"Kull minn jistqarrni quddiem il- bnedmin, jiena wkoll nistqarru quddiem Missieri li hu fis- smewwiet."

Konklużjoni — Taħseb inti, o tifel, li l- bniedem jista' jkollu idea ta' dak li sejjer isib wara mewtu?

Rigward il- premju l- Appostlu San Pawl jgħid li għajn ta' bniedem qatt rat, widna ta' bniedem qatt ma semgħet lanqas qatt ma daħal f' qalb ta' bniedem x' lesta Alla għal dawk li jħobbuh.

U rigward il- purgatorju u l- infern l- istess Appostlu jgħid li ħaġa li twerwer taqa' taħt idejn Alla l- ħaj.

Xejn issa la tistagħġeb fuq il- qaddisin tagħna kemm għamlu penitenzi ħorox xejn la tistagħġeb għax dawn kienu tassew jemmnu u kulħadd jopra ammiżura tal- fidi tiegħu.

M' hemmx sinjal hekk ċar li hemm il- fidi daqskemm il- penitenzi, li permezz tagħhom nakkwistaw il- premju u nevitaw il- qilla tal- kastig.

Alla wieħed fi tliet persuni

Tifel — Inti ma tarahx 'l Alla għax huwa spirtu purissmu iżda tara tiegħu l- opri ta' jdejh u minnhom tikkonkludi li huwa omnipotenti, sapjentissimu, immens, tajjeb u kollu providenza.

Tara inti r- ruħ tiegħek?

Imma kif taf li inti għandek ruħ?

Mhux forsi mill- operazzjonijiet tagħha?

L- istess dawl tan- natura jipperswadi 'l kulħadd fuq Alla għax inti li inti ħaġa u mix- xejn ma tista' tagħmel xejn; aħseb immela kemm ix- xejn innifsu jista' jagħmel opri hekk ordinati f' sapjenza hekka kbira.

Kieku ma kienx hemm Alla wieħed kieku kien jenħtieġ li kwalità tiddistingwihom minn xulxin, u hedina l- kwalità li tinsab f' wieħed ma tinsabx fl- ieħor u perkonsegwenza ma jistax dan ikun Alla għax tkun tonqsu kwalità u Alla billi huwa esseri perfettissmu ma jista' jkollu xejn nieqes.

Anki Kristu meta rrepeta l- kliem tad- Dewteronomju qal: "Isma' o Israel, is- Sinjur Alla tiegħek, huwa Alla wieħed."

Dan Alla huwa immutabbli voldieri mhux suġġett għal tibdil iżda minn dejjem huwa l- istess: xejn ma jista' jiżdiedlu, xejn ma jista' jonqoslu.

Ma jista' jitbiddel f' xejn, la fin- natura tiegħu lanqas fil- ħsibijiet tiegħu.

Huwa hu l- kawża u l- għajn ta' kollox għalhekk min- natura maħluqa jintgħaraf faċilment, billi kulma huwa tajjeb u perfett fil- kreaturi jinsab infinitament tajjeb u perfett fil- kawża li ħalqithom.

Dan l- esseri huwa etern u indipendenti minn kulħadd u minn kollox.

Ħadd ma ħalqu għax kieku kien Alla min ħalqu u lanqas sar waħdu għax biex jifforma ruħu jenħtieġ li jeżisti qabel biex jopra u jagħti l- ewwel ċaqliq.

Alla huwa wieħed fl- essenza iżda fih hemm tliet persuni distinti.

Dina l- verità ġiet lill- bniedem irrivelata fil- liġi l- qadima konfużament, kif infatti fil- Ġenesi naqraw li Alla meta ġie biex joħloq il- bniedem qal: "Nagħmlu l- Bniedem għax- xbieha u għax- xebh tagħna."

Jista' jkun li qal hekk lill- Anġli meta dawna ma għandhomx l- omnipotenza biex joħolqu?

Iżda fil- liġi l- ġdida Kristu għallimna hedina l- verità bħala fundament tar- reliġjon, kif infatti f' San Mattew: "Morru immela, qal Kristu lill- Appostli, għallmu n- nies kollha: għammduhom fl- isem tal- Missier u tal- Iben u tal- Ispirtu Santu."

Il- kelma fl- isem turi li Alla wieħed u t- tliet persuni jiġu jintgħarfu minn xulxin b' mod li l- Missier mhuwiex l- Iben: l- Iben mhuwiex il- Missier, l- Ispirtu s- Santu mhuwiex l- Iben lanqas il- Missier.

Kull persuna hija Alla: iżda mhumiex tliet Allat u għalhekk ma tistax tgħid tlieta eterni, tlieta omnipotenti, iżda wieħed etern, wieħed omnipotenti.

Alla l- Missier, jagħraf lilu nnifsu jiġġenera l- Iben: mela Alla l- Iben huwa l- konoxxenza jew il- kelma tal- Missier: Alla l- Missier iħobb 'l Alla Iben u Alla l- Iben iħobb 'l Alla Missier ekku l- Ispirtu Santu: l- Ispirtu Santu huwa immela l- imħabba tal- Missier u tal- Iben.

Il- Missier mhux magħmul minn ħadd, lanqas maħluq, lanqas iġġenerat.

L- Iben huwa mill- Missier waħdu: mhux magħmul, lanqas maħluq, iżda ġġenerat.

L- Ispirtu Santu mill- Missier u mill- Iben mhux magħmul, lanqas maħluq, lanqas iġġenerat iżda huwa ħiereġ.

Dawn it- tliet persuni huma eterni u egwali, voldieri ebda waħda ma hija qabel jew wara, jew ikbar jew iżgħar.

L- operazzjonijiet tal- ġenerazzjoni u tal- proċessjoni jissejħu interni għax ma joħorġux min- natura t' Alla.

Hemm ukoll f' Alla operazzjonijiet imsejħin esterni li huma l- ħwejjeġ kollha maħluqa u m' hawnx ħaġa maħluqa li ma jeħdux fiha parti t- tliet persuni.

Konklużjoni — Fil- knisja mqaddsa hija antika u kbira tassew id- devozzjoni lejn hedana l- misterju li ħadd ma jista' jifhem: infatti l- użu tar- radd tas- salib u t- tifħir bil- glorja lill- Missier u lill- Iben u lill- Ispirtu Santu u fuq kollox il- ġenerazzjoni spiritwali tagħna permezz tal- magħmudija jagħtu xhud kemm għandha tkun għażiża hedina d- devozzjoni.

Inbierku, o tifel, bil- verità u nirringrazzjaw lis- Santissma Trinità għax kollox minnha, permezz tagħha kollox, fiha kollox: lilha glorja għal dejjem ta' dejjem.

Tas- Santissma Trinità għandna fl- Iskrittura tixbiha ta' kull persuna divina li jekk inti timmedita tajjeb tnissel fik l- ispirtu ta' vera karità u ta' vera ħlewwa: figura tal- Missier huwa Missier kap ta' familja: figura tal- Iben ħaruf u figura tal- Ispirtu Santu ħamiema.

X' jispirawlek dawna l- figuri forsi mhux karità?

Ipprokura li tara fik l- ispirtu ta' Alla tagħna.

Ġustizzja

Tifel — Kull bniedem għandu d- dritt li ħadd ma jagħmillu ħsara f' ħajtu u f' saħħtu, fil- fama tiegħu u f' dak li jippossiedi.

Min jikser wieħed minn hedawna d- drittijiet jikser il- virtù tal- ġustizzja li hija virtù morali li tinklina kontinwament u dejjem il- volontà biex trodd lil kull wieħed dak li hu tiegħu.

U biex wieħed jaqla' l- maħfra tal- ksur ta' hedina l- virtù jeħtieġ li jrodd il- ħsara kif jgħallem Santu Wistin li ma jinħafirx id- dnub qabel ma jintradd il- meħud.

Sabiex wieħed ikun obbligat irodd il- ħsara jenħtieġ li l- kawża li jqiegħed tkun inġusta voldieri ma għandux jedd li jqegħidha.

Pereżempju inti toqtol jew tferi bniedem li ġie biex joqtlok: l- azzjoni tiegħek hija ġusta imma tiegħu inġusta.

Jenħtieġ ukoll li l- istess kawża tkun effikaċi voldieri li minnha jkun sar l- effett.

Pereżempju: inti tajt in- nar lid- dar tal- għadu u bniedem karitattiv kien pront jitfih.

Dina l- kawża tiegħek ma hix effikaċi.

U fl- aħħar nett jenħtieġ li tkun imqiegħda bi ħtija teoloġika voldieri tqegħidha għax trid, f' sensik u bl- intenzjoni li tagħmel il- ħsara lil proxxmu determinat.

Jekk tonqos waħda minn hedawna l- kundizzjonijiet ma jindaħalx l- obbligu tar- restituzzjoni.

Hemm disa' manjieri kif wieħed jingħadd fis- sehem tal- ħsara tassew ħati u fl- obbligu tar- restituzzjoni.

Ikun tassew kooperatur billi jikkmanda, jew billi jagħti parir, jew billi japprova effikaċement jew billi jqanqal 'il ħaddieħor bit- tifħir jew bid- disprezz, jew billi jilqa' għall- ħsara, jew billi jieħu sehem fil- misruq jew fl- azzjoni dannuża billi ma jitkellimx jew billi ma jimpedixxix jew billi ma jgħarrafx meta huwa mħallas biex jitkellem, jimpedixxi u jgħarraf imma basta mingħajr inkomodu gravi.

Jista' wieħed jieħu sehem f' azzjoni dannuża mingħajr ma jidneb u dan meta dina l- azzjoni tkun indifferenti voldieri la tajba lanqas ħażina: li hu jifhem l- effett it- tajjeb biss: li jkun hemm proporzjon bejn l- effett it- tajjeb u l- effett il- ħażin u li l- effett it- tajjeb joħroġ qabel l- effett il- ħażin.

Il- ħlas bil- moħbi huwa att li bih wieħed jieħu dak li hu tiegħu jew daqskemm jistħoqqlu minn ħaddieħor u dan ma jkunx jaf lanqas irid.

Dana l- ħlas bil- moħbi hija ħaġa ġusta u permessa meta jkun sar bil- kundizzjonijiet kollha: għax ħadd ma jista' jgħid li inti miexi inġust meta tieħu hekk dak li hu tiegħek billi m' hemmx mod ieħor biex takkwistah bil- faċilità.

Il- kundizzjonijiet huma li inti żgur li sejjer tieħu dak li hu tiegħek sija l- istess ħaġa sija l- prezz egwali għaliha u bil- għaqal li d- debitur ikun barra mill- periklu li jħallas darbtejn u li ħaddieħor b' dana l- mod ma jsofrix dannu: li inti ma tistax tieħu dak li hu tiegħek permezz tal- manjiera ordinarja: li jitwarrab kull periklu ta' skandlu u dejjem bil- parir qabel ta' bniedem għaqli.

Ħadd ma jista' jitħallas bil- moħbi ta' dak li jkun għamel minn rajh jew jekk ma tindaħalx tassew il- virtù tal- ġustizzja.

Konklużjoni — Kun af, o tifel, li huwa prinċipju fil- Ġustizzja li ma ssirx inġurja lil min jaf u lil min irid: iżda dan il- prinċipju jeċċettwa xi każijiet li fihom il- bniedem ma jistax iċedi d- drittijiet tiegħu għalkemm huwa jrid.

Taħseb int li wieħed jista' jżomm flus li inti kkonsentejt li tagħtih mill- biża' jew mill- ingann jew mill- forza li hu ġieblek inġustament?

Żgur li le: dan hu obbligat iroddlok għalkemm tajthomlu għax ridt.

Tifel, qatt tagħti lala lilek innifsek li tieħu tal- oħrajn anki l- inqas ħaġa: l- oġġett dejjem jgħajjat lil sidu u qatt tissaporti li xi ħaġa ċċanfrek fil- kuxjenza.

Lil kulħadd dak li hu tiegħu.

Il- Paċi

Tifel — X' jiswa li inti jkollok ħafna flus, ħafna unuri, ħafna pjaċiri jekk f' qalbek ma għandekx il- paċi?

Kulħadd jaħdem għall- paċi: il- ħżiena jidinbu biex isibu l- paċi u t- tajbin jitqaddsu biex isibu l- paċi.

Veru hu li l- uniku u l- aqwa teżor tal- bniedem hija l- paċi.

Kristu ġie fid- dinja biex jagħtina l- vera paċi u l- anġli fi twelidu ħabbruha lill- bnedmin ta' volontà tajba: awl il- lejl qabel ma miet qal lill- Appostli tiegħu: Il- paċi tiegħi jiena nagħtikom il- paċi tiegħi jiena nħallilkom.

Issa d- dinja twiegħed il- paċi b' mezzi li minflok ma jagħtu l- paċi jnisslu fil- qalb diqa u niket b' xhud tal- kbir għaref Salamun: il- mezzi immela li tana Kristu għall- paċi huma l- kuntrarji tad- dinja.

Kristu bil- kelma u bl- eżempju għallimna t- triq tal- paċi li hija faqar, umiljazzjoni u tbatija li huma verament opposti għat- triq il- wiesgħa tad- dinja li tieħu għat- telfien: flus, unuri u delizzji tas- sensi.

Kemm nies huma bogħod mill- paċi u jinsabu f' baħar ta' inkwiet!

Il- kawża hija dina li jdaħħlu f' qalbhom l- għadu tal- paċi li jingannahom billi jidher f' għajnejhom imlibbes ta' ħabib apportatur tal- paċi.

L- Ispirtu Santu espressament qal: "M' hemmx paċi għall- ħżiena": u banda oħra: "Paċi kbira għal min iħobb il- Liġi Divina."

Però l- ħtija li jgħixu bla paċi hija kollha kemm hi tagħhom għaliex jemmnu d- dinja u 'l Kristu le jemmnuh, kif għamlet ukoll Eva emmnet is- Serpent li qallhom li ma jmutux u 'l Alla li qallhom li jmutu jekk jieklu mill- frott projbit, ma emmnitux.

Il- ħtija kollha kemm hija tagħhom għax ġarrbu wkoll għall- imgħoddi u ma jixogħfux iżda mill- ġdid meta jitfaċċa f' moħħhom flok ma jkeċċuh b' veru abborriment mill- ġdid jitbissmulu u jagħtuh it- tron f' qalbhom.

Taf issa xejn, o tifel, liema huma l- ħwejjeġ li jġibulek il- paċi?

Isma' ftit il- Kempis hedak iċ- ċelebri majjistru tal- ispirtu x' jgħid: "Min ma jimpurtahx u la minn unuri u la minn tmaqdir issibu għandu f' qalbu paċi kbira."

F' kelma waħda jiena nurik ħabib uniku tal- paċi vera li miegħu jimxu sħabu kollha veri apportaturi tal- paċi.

"Dan huwa s- silenzju."

O silenzju!

O silenzju!

Min qatt għożżok u ma wiritx minnek l- aqwa teżori?

Fl- aġitazzjonijiet u fit- taħwid tad- dinja min spiċċaha ħażin u kellu biss għaliex jindem?

Forsi mhux min ma osservahx?

Kemm tiddisprezzak id- dinja!

U għalhekk m' għandhiex u lanqas jista' jkollha l- paċi.

Konklużjoni — Il- paċi hija immela premju kbir li jintgħata biss biss għal min jiddikjara gwerra lid- dinja fis- sentimenti tagħha.

Issa, o tifel, billi Kristu u d- dinja huma kontra xulxin: għalhekk lil xi ħadd minn hedawna t- tnejn jeħtieġ li inti tagħmel gwerra.

L- għażla però hija f' idejk u l- għaqal tiegħek u s- sens jekk inti ma intix iblah jindikawlek 'il min tagħżel mingħajr sogħba u tilqa' f' qalbek.

Xhieda fuq Alla

Tifel — Jekk jiena nurik arloġġ, jekk jiena nurik palazz mibni f' xagħra u ngħidlek li dawn saru waħidhom inti żgur li tweġibni li mhux hekk, iżda bniedem bl- intellett tiegħu għamilhom.

Immela jiena żgur li inti persważ fuq hedana l- prinċipju tad- dawl tan- natura li mix- xejn ma jsir xejn li f' kull tqanqil bilfors jenħtieġ l- ewwel min iqanqal.

Inti, o tifel, mhux ma intix xejn, inti xi ħaġa u mhux xejn, inti esseri format b' ruħ u b' ġisem u b' hedana kollu minn xejn inti li inti xi ħaġa mix- xejn ma tista' tagħmel xejn aħseb u ara immela kemm ix- xejn innifsu jista' jagħmel xi ħaġa.

Biex wieħed jagħmel opra jeħtieġ bilfors li hu qabel ikollu l- eżistenza: immela jkollok bilfors tgħid li esseri ta' virtù omnipotenti — ifhem jekk tista' kif ħaġa mix- xejn tgħaddi fl- eżistenza — ifforma hedana kollu li jaqa' taħt is- sensi tagħna.

Forsi xi forza għamja ġiebet tant ġmiel, tant ordni, tant sapjenza u tant meravilji?

Is- sultan David fis- salm 92 qal lil Alla: "Ix- xhud tiegħek, o Alla, hu ta' min wisq jemmnu" u fis- salm 18 jgħid li l- opri ta' jdejh mhumiex diskorsi u paroli li ma jipperswadux il- qalb tal- bnedmin.

Alla għalhekk ħalaq kollox biex jiġi magħruf mill- kreaturi intelliġenti li hu stess ħalaq biex jigglorifikawh; immela n- natura kollha maħluqa tikxef bla sforzi li Alla hu, li Alla hu omnipotenti, li Alla hu sapjentissmu, li Alla hu etern u ta' manjifiċenza: terribbli hekk ikollu wieħed jikkonkludi xħin jara l- opri ta' hedana l- Kreatur — opri terribbli, opri ta' meravilja u opri ta' manjifiċenza.

Il- bniedem jaf li kulħadd jagħti minn dak li għandu: għalhekk mill- effetti titla' għall- konoxxenza tal- kawża.

Inti tara, inti tisma' inti tifhem, inti tħobb kemm immela iżjed minnek jara, jisma' jifhem, iħobb minn tak hedawna l- virtujiet u dawna l- potenzi?

Anzi fil- Ġenesi naqraw li Alla ħalaq il- bniedem għax- xbieha tiegħu: "Ejjew nagħmlu l- bniedem ad immaġni u xbieha tagħna."

Immela kif f' mera wieħed jara x- xbieha tal- oġġett u mix- xbieha jara l- istess oġġett, hekk aħna bnedmin nistgħu nikkonkludu bosta veritajiet fuq Alla: pereżempju: Missier tant iħobb u jieħu kura ta' wliedu: inti immela tgħid: Kemm iżjed Alla li tiegħu hedana l- bniedem huwa maħluq għax- xbieha?

Konklużjoni — Tħobbu 'l Alla inti, o tifel?

Oh kieku l- bniedem tassew jistudja u jimmedita biex jagħraf 'l Alla kemm u kemm jimxi fil- baħar tad- delizzji xħin joqgħod biex ngħid hekk jinnamra miegħu tant tajjeb, tant kbir.

Irrisolvi, o tifel li tassew lilu tagħti vera preferenza għax jekk titlef lilu żgur li tkun għalkollox tlift il- hena tiegħek.

Xhieda fuq Ġesù Kristu

Tifel — Kristu huwa l- blata, huwa l- fundament tal- Fidi tagħna: Alla sar bniedem u deher fostna u missirijietna laqgħuh, emmnu fih u bl- ikbar rigur u bl- ikbar fedeltà tawna l- fidi fih.

Biex missirijietna laqgħuh, bilfors immela li pperswadew ruħhom akkawża ta' xi virtù potentissma li huwa Alla veru.

Żgur li qatt ma jasal wieħed biex jabbanduna ġidu u ħajtu kieku mhux tassew persważ fuq il- kawża ta' hedana l- pass.

Li Kristu Ġesù deher realment fid- dinja għandu b' xhud u b' monument li ma jistax jitħassar il- Knisja stess li hu stabbilixxa fuq hedina l- art.

Min immela jista' jasal biex jivvinta ħalli jfarrak is- seba' sagramenti, l- erba' kotba tal- Evanġelju, il- qabar glorjuż ta' Ġerusalemm, il- Kap tal- Knisja universali l- Papa, l- Isqfijiet, is- Saċerdoti, l- ismijiet ta' Marija Santissma u tal- Appostli, is- sena stess li apposta missirijietna kienu bdew jgħoddu mill- miġja tiegħu biex tkun monument universali?

U barra minn dan: għax kontra l- fatt m' hemmx raġunar, min jista' ma jammettix il- kbira virtù fil- mirakli tas- segwaċi ta' hedana Kristu b' xhud tal- Istorja li fosthom irrid insemmi 'l San Vinċenz Ferreri?

Li Kristu Ġesù kien xi bniedem faċċol u ma kienx Alla veru: għidli jekk tista' kif raġel fqir jasal biex ixerred mad- dinja kollha artikli ta' Fidi inkomprensibbli għan- natura u artikli ta' morali inkompatibbli man- natura mħassra?

Pereżempju — Li Alla jsir bniedem minn Verġni u li tħobb l- għedewwa.

U b' liema mezzi?

Bi tnax -il bniedem bla ħila, bla skola, u ta' kundizzjoni baxxa.

Mhux forsi biżżejjed għall- moħħ tal- bniedem jieqaf jikkonsidra biss fuq il- mod kif xerred mad- dinja d- duttrina hedana Kristu biex jipperswadi ruħu fuq id- divinità tiegħu?

Ħalli nurik issa l- impedimenti li kellha ssib il- propaganda ta' dina r- reliġjon nisranija.

Il- bnedmin li semgħu fuqha kienu pagani mogħtija għall- pjaċiri u għall- kburija.

Kull min kien jaqleb għaliha kien jitlef fid- dinja flus u ħajja wkoll u dan kien imissu iktar ibiegħed lin- nies biex iħaddnuha.

Il- fidi u l- morali kien impossibbli li jidħlu fil- qlub għall- kbira diffikultà li jġibu lin- natura.

Min xerred hedina r- reliġjon kienu nies bla potenza rifjut u skart tad- dinja, foqra u umli u b' danakollu r- riżultat huwa li l- isem ta' Kristu mad- dinja kollha huwa mxerred u adurat.

Konklużjoni — Issa, o tifel, jiena nistaqsik bil- kliem ta' Santu Wistin.

Din ir- reliġjon tant diffiċli b' tant impedimenti xterdet mad- dinja u kulħadd ikollu jgħid li mhux b' virtù naturali; Missirijietna immela laqgħuha għax jew raw il- mirakli jew għax ma rawx mirakli.

Jekk raw il- mirakli immela żgur hija approvata minn Alla u jekk ma rawx mirakli ikbar minn dan ma jingħatax miraklu li tant eluf ta' nies inkreduli jemmnu fi Kristu mingħajr ma jkunu raw mirakli li jipperswaduhom.

Penitenza

Tifel — Il- kelma Penitenza ġejja mil- Latin "penitere" voldieri tindem.

Min jindem jiddiżapprova dak li jkun għamel, jixtieq li ma għamilx dak li għamel; għalhekk il- qalb tal- bniedem fl- indiema ngħidu li tikkonverti jiġifieri tbiddel l- istat tagħha pereżempju minn stat ħażin għal stat tajjeb.

Wieħed kien jisraq u issa m' għadux jiġifieri kkonverta.

L- indiema tista' tkun naturali meta cioè tqanqal il- qalb xi ħaġa ta' hedina l- art bħalma huma t- telfa tal- fama, tas- saħħa u ta' xi ġid ieħor temporali u b' dina l- indiema ma naqilgħux minn Alla l- maħfra.

L- indiema tista' tkun ukoll sopranaturali meta cioè tqanqal il- qalb xi ħaġa li wieħed jemmen bil- fidi, bħalma huma t- telfa ta' Alla, tal- Ġenna, jew il- biża' tal- Infern jew tal- Purgatorju: b' hedina l- indiema biss nistgħu naqilgħu l- maħfra ta' dnubietna.

U kun af li ebda dnub lanqas venjal u żgħir kemm ikun ma nistgħu naqilgħu maħfra tiegħu mingħajr l- indiema: jekk il- volontà tiegħek ma tisħitx u tiddiżapprovax l- azzjoni, inutli li titlob maħfra bix- xufftejn biss.

Kwalità tal- indiema essenzjali hija li tkun "appretiative summa" voldieri li jekk inti lest fil- volontà tiegħek li tagħmel dnub mejjet sabiex ma titlifx ħajtek jew ġidek jew il- fama tiegħek inti m' għandekx vera ndiema u jekk tiġi l- mewt titfgħek fil- fjammi eterni; għax Kristu qal li jekk xi ħadd jiġi għandi u ma jobgħodx iva 'l ħajtu wkoll ma jistax ikun skular tiegħi.

Issa ara x' sejjer ngħidlek jekk waqt l- indiema tiegħek id- demonju jurik xena li tbeżża' pereżempju li inti qiegħed fi triq diżabitata waħdek u li jiġi fuqek raġel ħażin u dan jheddek li joqtlok jekk ma tagħmilx dnub mejjet tal- ġisem miegħu; inti għandek tkun taf li ssir f' hedak il- ħin ħati ta' hedana d- dnub quddiem Alla jekk issa tirrisolvi li tobdi 'l hedana l- brikkun malizzjuż.

Żomm immela dan: għid lilek innifsek: "Ħalli l- ewwel insib ruħi f' hedan l- istat u mbagħad jiena nitlob 'l Alla u nirrikorri lejh sabiex jeħlisni minnu, potenti huwa Alla biex jeħlisni bħalma ħeles 'il Danjel mill- iljuni u jekk ma jkunx irid jeħlisni jagħtini l- forza biex insostni l- mewt bħalma ta lil San Lawrenz u lill- martri kollha tiegħu għax nafu tajjeb li m' hemmx konfużjoni għal min bil- verità jirrikorri lejn Alla."

Tista' inti tkun fl- istess ħin ħabib u għadu ma' persuna?

Żgur li le: jew ħabib jew għadu.

Issa l- istess għal min jindem li qatel, iżda li seraq jew żena ma jindimx, dan f' dan il- każ ikun ħabib għax niedem li qatel u għadu għax mhux niedem li seraq jew li żena li huwa impossibbli għalhekk jingħadd b' għadu ta' Alla min ma jindimx fuq id- dnubiet mejta kollha kemm huma.

U xejn la taħseb li inti niedem jekk il- qalb tiegħek ma għandhiex is- saħta lejn id- dnub il- mejjet u l- mibegħda lejh.

Osserva li wieħed meta jabborri xi ħaġa lanqas biss ma jkun irid iħares lejha u dak li hu fil- qalb malajr jinkixef fl- estern.

Min hu mnikket forsi ħsiebu kif jilbes sabiħ, kif jiekol tajjeb, jew li donnu lanqas biss ikun irid jidher quddiem ħadd?

Konklużjoni — Tifel biex tnissel l- indiema f' qalbek qawwi l- fidi ta' hedawk il- veritajiet li ssib f' mewtek u b' hekk żgur li teċċita ruħek għall- vera sobgħa li offendejt 'l Alla hekk tajjeb u b' ħeffa kbira tagħmel il- frott ta' vera ndiema li hu l- ħarba tal- okkażjoni, ir- restituzzjonijiet u tant opri ta' karitajiet mal- proxxmu.

Irrisolvi li tul ħajtek tagħmel spiss atti ta' ndiema.

Devozzjoni lejn Marija Santissma

Tifel — Min irid jagħmel ċerta u żgura s- saħħa tiegħu eterna jirrikorri b' vera qima u b' vera kunfidenza lejn Marija Santissma.

Il- knisja mqaddsa ommna ssejħilha Bieb tas- sema għax mingħajrha lanqas Kristu stess ma ried jidħol: minnha twieled, permezz tagħha għex, miet, irxoxta u tela' fis- sema.

Jgħidu bosta qaddisin, u fosthom San Filippu Neri li mingħajr Marija Santissma mis- sema ebda grazzja ma toħroġ fuq il- bniedem.

Marija Santissma stess fil- Magnificat qalet li mbierka jgħidulha l- ġenerazzjonijiet kollha: issa aħna naraw li bosta ġenerazzjonijiet lanqas biss jafuha bħalma huma l- infidili kollha, il- ġenerazzjonijiet kollha li isimhom huwa fil- ktieb tal- ħajja jeħtieġ immela li jagħtuha qima fil- pellegrinaġġ tagħhom.

Hekk hu li min jagħti qima vera lil Marija Santissma għandu għalbiex jifraħ fuq is- salvazzjoni eterna.

Għidt qima vera għaliex mhix qima, iżda disprezz u insult li wieħed joffendi 'l Alla bl- irpoż tad- devozzjoni tiegħu lejn Marija Santissma voldieri jinqeda b' Marija Santissma biex jiddisprezza 'l Alla.

L- istorja tal- Knisja tgħidilna li bosta raw is- saħħa eterna għax taw sempliċi qima lil Marija Santissma.

Marija Santissma vera Omm tal- Ħniena għax fuqha donnu Alla żanżan l- attribut tal- Ħniena etern tiegħu.

Kieku ma sarx id- dnub Alla ma kienx donnu jkollu okkażjoni li jeżerċita l- attribut tal- Ħniena tiegħu u Alla, sa fejn nafu, fuq Marija Santissma fetaħ hedana l- attribut.

Alla ħenn għall- bnedmin billi ta l- Iben uniġenitu tiegħu b' salvatur tagħhom permezz ta' Marija Santissma.

Hija vera Omm tal- Ħniena mis- sema għall- merti tagħha ġiebet lill- bnedmin tliet ankri tas- salvazzjoni li huma l- labtu, iċ- ċintura u r- rużarju.

Rigward il- labtu hekk imsejjaħ tal- Karmnu hija stess fil- konsenja tiegħu espressament qalet li min ikun miet bil- labtu tagħha fuqu l- infern ma jmurx, u l- ewwel Sibt wara mewtu jiġi meħlus mill- purgatorju.

Marija Santissma hija tassew kbira u potenti.

Jekk tikkonsidra l- opri ta' jdejn Alla titriegħed bil- biża' fuq il- kobor u l- ġmiel tagħhom issa hedan Alla, li l- opri tiegħu biss huma hekk kbar u terribbli, ħalaq 'l hedina l- kreatura u jassoġġetta ruħu lejha billi għażilha b' Omm vera tiegħu.

Kieku Alla jrid jeżalta iżjed lil Marija Santissma donnu llimita l- omnipotenza tiegħu lejha, donnu ma jistax.

Xħin taha hedina l- kbira dinjità ta' Omm Divina li fuqha mhux ta' min jitkellem iżda ta' min jistagħġeb.

Aqra l- miraklu tat- tieġ tal- Kana tal- Galilea u inti tistagħġeb bil- potenza tal- kelma ta' Marija Santissma fuq qalb Alla u inti tithenna xħin tara t- tenera qalb tagħha lejn il- bnedmin.

Għalhekk il- Knisja tagħna tunura, tbierek u tivvenera 'l Marija Santissma għaliex huma fiha stess magħrufin il- preġji tal- protezzjoni u tal- potenza tagħha: għalhekk il- knisja tirrikorri lejha u titfa' fil- ħanina qlubna sa minn ċkunitna vera kunfidenza lejn hedin l- omm tagħna, il- kawża tal- ferħ tagħna.

Konklużjoni — Meta, o tifel, inti taf li Marija Santissma hija hekk kbira u potenti u hekk ħanina lejna bnedmin: tassew hija tħobbna u għandha raġun li tħobbna għax il- miżerji tagħna qanqlu 'l Alla biex jagħtiha hedik is- sublimissma dinjità ta' Omm tiegħu Santissma ma tirrisolvix inti li tintefa' b' vera kunfidenza f' saqajha u li tunuraha b' vera devozzjoni?

Ikun għalik għażiż f' ħalqek u f' widnejk l- isem ħelu tagħha u speċjalment f' qalbek u la toqgħodx mingħajr il- labtu tagħha.

Okkażjoni

Tifel — Taf inti xejn li l- proverbju jgħid li min jittarraf jiġġarraf u li l- Ispirtu Santu jgħid li min iħobb il- periklu jintilef fih?

Il- virtù u l- vizzju fil- bnedmin jiffurmaw ruħhom permezz tar- ripetizzjoni tal- att bħallikieku ħaddied bil- mazza b' daqqa wara daqqa jgħawweġ ħadida mikwija jew jgħattanha.

Min irid ikompli f' ħajja retta jeħtieġ li jżomm sħiħ u jaħrab dejjem u malajr u fil- bogħod l- okkażjoni prossima li kif hu stess ġarrab ferietu għall- imgħoddi bil- vleġġa tad- dnub.

Kristu qal ċar u tond li min iqiegħed idejh fuq il- moħriet u li jħares lura mhuwiex tajjeb għas- saltna tas- smewwiet.

Naqraw fl- Istorja tal- Knisja li d- demonju obbligat mill- virtù t' Alla stqarr li l- aqwa prietka li l- iktar tregħidhom fl- infern hija din fuq il- ħarba tal- okkażjoni prossima: ir- raġuni hija ċara għax il- vittorja għal dawk dejjem li ma jafdawx fihom infushom.

Min ma jkollux jisforza biex jegħleb lilu nnifsu meta jqumu l- aptiti f' qalbu?

Sabiex wieħed ma jaqax fid- dnub jeħtieġ li Alla jagħtih l- għajnuna tal- grazzja tiegħu; issa fl- Iskrittura naqraw li Alla jirreżisti lis- suppervi u li jagħti l- grazzja lill- umli.

Min immela jmur fl- okkażjoni bil- ħsieb li ma jaqax jaħseb li hu waħdu mingħajr għajnuna għandu forza u biha biżżejjed u għalhekk fl- assalt tal- ispirtu jkollu jġarrab il- konfużjoni għax jiġi mċaħħad mill- grazzja t' Alla akkawża tas- suppervja.

U wkoll forsi hawn xi ħadd iktar qaddis mis- Sultan David li Alla stess kien faħħru għall- fedeltà, dan intant ma ħarabx l- okkażjoni prossima u waqa' f' delitti kbar — adulterju, qtil u skandlu?

Forsi hawn xi ħadd iktar għaref minn Salamun li Alla stess kien qallu li tah għerf li bħalu ħadd la qablu u lanqas warajh u intant Salamun wasal biex ta l- inċens lill- allat foloz għax ma ħarabx l- okkażjoni prossima?

Forsi hawn iktar qawwi minn Sansun li Alla stess bih qered tant u tant għedewwa u intant għax ma ħarabx l- okkażjoni prossima kellu jgħix infeliċi?

Kristu stess b' ċerta ripetizzjoni ried jipperswadina li jekk aħna ma naqbdux il- mannara u nagħtu d- daqqa għall- għerq tas- siġra ma naslux għall- fini tagħna cioè għas- salvazzjoni eterna li għall- prezzjożità tagħha ebda ġid temporali mhuwa prezzjuż.

Isma' l- kliem preċiż tiegħu.

Jekk għajnek il- leminija ġġagħlek tidneb aqlagħha u armiha: għax jaqbillek li jintilef wieħed mill- għaqqad ta' ġismek inkella li ġismek kollu jiġi mitfugħ fl- infern.

U jekk idejk il- leminija ġġagħlek tidneb, aqtagħha u armiha minnek għax jaqbillek li jintilef wieħed mill- għaqqad ta' ġismek inkella li ġismek kollu jmur fl- infern.

Jekk sieqek ġġagħlek tidneb aqtagħha: hu tajjeb għalik li tidħol b' sieq waħda fil- ħajja ta' dejjem, inkella li għandek żewġ saqajn u tiġi mitfugħ fl- infern tan- nar li ma jistax ikun mitfi.

Konklużjoni — Kun af, o tifel, li xejn ma jinfluwixxi fuq il- bniedem hekk potentement daqskemm l- ispirtu moqżież taż- żina, li jdallam il- moħħ u jekk wieħed serjament ma jkunx kostanti li jaħrab l- okkażjoni prossima speċjalment ta' sess divers, u bħal Ġob, ma jagħmilx patt ma' għajnejh għall- kustodja ta' ħsibijietu ma nafx xi jsir minn hedan l- imsejken.

Irrisolvi li tifhem hedina l- kbira verità.

Ix- Xbieha t' Alla

Tifel — Meta inti tħares f' mera inti tara perfettament ix- xbieha ta' wiċċek u l- mera fedelment tgħidlek kif inhuwa wiċċek jekk nadif jew le: issa aħna billi maħluqin għax- xbieha ta' Alla hekk infatti naqraw fil- ktieb tal- Ġenesi li meta Alla ġie biex joħloq il- bniedem qal: "Ejjew nagħmlu l- bniedem għax- xbieha tagħna" għalhekk aħna nistgħu b' xi mod nagħrfu bosta attributi ta' Alla fuqna stess.

Inti bniedem maħluq għax- xbieha ta' Alla għandek kbira okkażjoni li b' hekk tagħraf tassew 'l Alla: u Kristu permezz tal- parabboli fetħilna wkoll hedina t- triq: xebbah 'l Alla lil Missier ta' familja, lil re u lil diversi kundizzjonijiet oħra ta' bnedmin u anzi qalilna li jinsab wisq iżjed perfett u wisq iżjed tajjeb dak kollu li perfett u tajjeb jinsab fil- bnedmin kreaturi tiegħu: qal infatti li jekk il- bnedmin avolja ħżiena jafu jagħtu ħwejjeġ tajba lil uliedhom kemm iżjed il- Missier mis- sema jagħti l- ispirtu t- tajjeb lil min jitlobhulu.

Is- sultan David qabel fis- salm 4 qal fl- Ispirtu Santu li d- dawl ta' wiċċ Alla huwa ssinjat fuq il- bnedmin.

Ejja, o tifel, biex nitkellmu fuq Alla billi nħarsu fuq ix- xbieha tiegħu.

Inti bniedem tara, tisma' tifhem: kemm immela jara, jisma' u jifhem Alla li ħalqek?

Inti titfa' għajnejk fuq missierek u tara kemm kura kemm ħsieb kbir jieħu tiegħek: kemm immela iżjed il- Missier tas- sema jieħu kura tal- kreaturi tiegħu?

Għid il- veru.

Kieku ħuk ta' sbatax -il sena jiżbalja b' offiża gravi lil missierek u jħalli d- dar: missierek x' taħseb inti li jkun jixtieq?

Forsi mhux li ibnu jindem u li jerġa' lura fid- dar?

U jekk jiġi u jħabbat u missierek imur jiftaħ: forsi missierek jagħlaq il- bieb ma' wiċċ ibnu li jkun jitolbu maħfra?

Jew b' gost kbir ta' qalbu jdaħħlu?

Dina l- verità tahielna wkoll Kristu bil- parabbola tal- iben il- ħali.

Issa kieku jġibu quddiemek bniedem li qatel bniedem ieħor biex serqu kont inti tista' tgħid li jistħoqqlu premju talli qatel?

Kif jista' immela Alla jippremja l- ħżiena meta inti magħmul għax- xbieha tiegħu ma tasalx sa hawn?

Nistgħu nibqgħu sejrin hekk: nikkonsidraw il- movimenti raġjonevoli tal- bniedem u b' dina l- iskola nidħlu iżjed fil- konoxxenza ta' Alla.

Ħalli però nsemmu xi ħwejjeġ oħra: Inti jkollok seftur u tikkmandah, u dan ma jagħmilx, tħallsu inti ta' xejn jew talli għamel il- kuntrarju?

Tinqeda inti bi strumenti moqżieża biex topra?

Min jitolbok u jerġa' jitolbok u mill- ġdid jerġa' jitolbok forsi ma ċċedix u tagħtih?

Inti jkollok ħabib u maġenbek tarah sejjer jaqa' forsi ma tmiddx idejk malajr biex issostnih għax ħabibek?

Hawn irridek tara li Alla juri li mhuwiex ħabib ma' dawk li speċjalment jagħmlu d- dnub tal- ġisem.

Inti tagħmel ġid lil bniedem u dan minn fuq jittrattak ħażin xi tħoss inti f' qalbek għall- ingratitudni tiegħu inti li inti maħluq għax- xbieha t' Alla?

Inti jkollok bagħal forsi tgħabbih iktar minn li jiflaħ jew tgħaddih minn triq preċipituża jew toqgħod tittorturah?

Meta inti titlef oġġett tiegħek ma tifraħx forsi meta ssibu?

Forsi tagħti inti oġġett prezzjuż lil bniedem li ma jridux?

Forsi missierek ma jsawtekx biex isemmgħek jekk tkun ostinat?

Biex ma ntawlux ħu t- tixbihat kollha li hemm fl- evanġelju u kkonkludi fuqhom.

Konklużjoni — Jista' jkun, o tifel, li wieħed jagħraf oġġett sabiħ imprezzabbli u lilu mwiegħed li ma jagħmilx id- diliġenza kollha biex jippossedih kif Kristu stess qal li jbigħ kulma għandu hedak il- bniedem biex jixtri hedik l- għalqa li fiha jaf li hemm teżor bil- wisq superjuri għall- ġid tiegħu?

Irrisolvi li tagħmel il- mezzi kollha anki bis- sagrifiċċju ta' ħajtek biex ma titlifx 'l Alla, uniku oġġett tal- bnedmin u tal- anġli.

Il- Gidba

Tifel — Meta inti taħseb mod u titkellem jew testerna mod ieħor biex tqarraq allura inti tkun qed tigdeb.

Min jigdeb ma jagħtix sinjal li għandu fih l- ispirtu ta' Alla li hu verità essenzjali anzi juri li huwa l- iben tax- xitan kif qal Kristu li x- xitan huwa giddieb u missier il- gidba.

Taħseb inti, o tifel, li jekk tinkixef f' xi gidba sejjer tkun iżjed emmnut jew afdat?

Hemm tliet xorta ta' gideb: hemm gideb taċ- ċajt, hemm gideb tal- profitt u hemm gideb tal- ħsara u dan tal- aħħar huwa dnub mejjet jew venjal skont il- ħsara li jġib u l- oħrajn huma venjali.

Huwa gideb taċ- ċajt bħallikieku tgħid li rajt ħmar itir: hu gideb tal- profitt bħallikieku tgħid li l- qattus u mhux int qlibt il- ħalib biex ma taqlax għajta: hu gideb ta' ħsara bħallikieku tgħid li Ġużeppi seraq meta dan ma seraqx u għalhekk ġie mkeċċi mill- impjieg tiegħu.

Il- gidba hija ħaġa ħażina fiha nnifisha għalhekk qatt ma jista' wieħed jinqeda biha biex jagħmel il- ġid, kif jgħid San Pawl l- Appostlu, li m' għandniex nagħmlu ħwejjeġ ħżiena biex nagħmlu l- ġid bihom: immela biex teħles ħajtek mill- mewt ma tistax tgħid gidba.

Kieku xi darba għal xi ċirkustanzi kienet permessa l- gidba kieku l- fiduċja tas- soċjetà tal- bnedmin kienet tinħall bħallikieku tgħid: "Min jaf għandux ċirkustanza li għaliha jista' jigdeb issa?"

U b' hekk inti tibqa' sospiż.

Tkun inti wkoll giddieb jekk tfaħħar 'il min ma jistħoqqlux, jekk turi ħaġa b' oħra bħalma jagħmlu l- faċċoli; però ma tkunx tigdeb jekk tgħid ħaġa falza li inti żżomm b' vera lanqas jekk tirrakkonta ħrafa jew b' ċajt inti tgħid li hu falz fiċ- ċar u fid- dieher.

Lanqas m' huma gideb il- parabboli u ħafna modi oħra ta' diskors.

Xi minn daqqiet jagħmlulek mistoqsijiet li inti fuqhom tibża' twieġeb il- veru għall- inkwiet u għall- ħsarat li mill- verità ta' kliemek joħorġu.

Issa għandek tkun taf li hemm mod imsejjaħ restrizzjoni late mentali li tista' inti tinqeda bih għal xi kawża gravi.

Dina r- restrizzjoni late mentali tikkonsisti filli inti dak li tkun testerna jkun jaqbel ma' dak li għandek f' moħħok iżda testernah hekk li min jisimgħek jista' jinganna ruħu.

Inti qatt ma tista' tqarraq però għal xi gravi kawża tista' tippermetti li wieħed jaqa' fl- ingann: inti qatt ma tista' tmur kontra l- verità: iżda tista' għal xi kawża gravi taħbi l- verità.

Kun af li jekk inti ma tagħtix lill- proxxmu mnejn jista' jasal biex jikkomprendi l- ħsieb ta' moħħok allura r- restrizzjoni hija pura u mhux late mentali u għalhekk projbita.

Isma' xi eżempji fuq ir- restrizzjoni late mentali: Sant Atanasju mistoqsi qal lil min kien ifittxu għall- arrest.

Atanasju mhux bogħod minnkom: u dawk telqu bil- għaġla.

Seftur bl- ordni ta' sidu jista' jgħid li sidu mhux id- dar għalkemm ikun id- dar għax dan bl- użu jfisser li qiegħed id- dar iżda li wieħed ma jistax jarah.

Konklużjoni — Irrisolvi, o tifel, li tabborri wisq il- gidba għax l- Ispirtu Santu jgħid li l- ħalq li jigdeb joqtol ir- ruħ.

Jekk inti tigdeb taqa' inti wkoll fl- abborriment tal- bnedmin u dawn jibżgħu minnek u ma jafdawkx għax il- Proverbji fuq il- giddieb jgħidu: "Giddieb darba giddieb dejjem: u l- giddieb ħalliel."

Is- sinjal tas- Salib

Tifel — Nixtieq li tkun devot tas- sinjal tas- salib u li żżommu b' arma potenti u żgura ta' protezzjoni.

Kull darba li tagħmel is- sinjal tas- salib oqgħod attent li tagħmlu bil- preċiżjoni minn ġbinek għal taħt sidrek u minn spalltek ix- xellug għal spalltek il- lemin u fl- istess ħin ġib fil- ħsieb iż- żewġ misteri li fih hedan it- tremend sinjal, cioè li f' Alla wieħed hemm tliet persuni u li l- Iben t' Alla inkarnat iġġustifika bis- salib il- bnedmin m' Alla.

Ma jistax ikun li inti ma tkunx devot tas- sinjal tas- salib xħin tisma' fuq il- virtù u fuq il- potenza tiegħu.

L- ewwel nett ninqeda bl- Istorja tal- Knisja biex nurik il- potenza tas- sinjal tas- salib fuq l- għedewwa tagħna spiritwali fuq id- demonji li ħsiebhom hu biex jagħmlulna dannu u ħsara kollha għejra djabolika għalina bnedmin.

Naqraw fuq l- imperatur Ġuljanu l- Apostata li b' odju kontra r- reliġjon nisranija assoċja ruħu mal- infidili u darba xħin il- qassis tal- idoli kien qed jinvoka d- demonji dan ra deħlin fit- tempju tal- allat foloz ħafna demonji taħt figura tassew waħxija u billi hu meta kien katekumenu kien tgħallem mis- saċerdoti tagħna li s- sinjal tas- salib ikexkex u jħarrab id- demonji għalhekk fil- preżenza tal- qassis tal- idoli għamel is- sinjal tas- salib u bħal berqa diebu f' mument.

Il- qassis idolatru ċanfar 'il Ġuljanu għal hedik l- azzjoni u dan Ġuljanu ostinatament assigurah li ma jerġax jagħmel is- sinjal tas- salib.

Il- qassis mill- ġdid sejħilhom iżda Ġuljanu meħud mill- biża' ta' dawk il- figuri waħxin mingħajr ma ried għamel is- sinjal tas- salib u l- ispirti kollha diebu bħal qabel.

Innota li Ġuljanu għamel is- sinjal tas- salib u li dan Ġuljanu kien jobgħod 'il Kristu u l- effett sar bis- sinjal tas- salib li hu għamel.

Oh!

Kemm kienu devoti l- ewlenin insara ta' hedana s- sinjal tas- salib!

Kienu jagħmluh kull waqt u f' kollox: jekk kienu joħorġu mid- dar jekk kienu jidħlu, jekk kienu jilbsu, jekk kienu jinżgħu, jekk kienu jieklu, jekk kienu jixorbu, jekk kienu jibdew, jekk kienu jispiċċaw, erħilhom jissenjaw lilhom infushom bis- salib.

Però l- anima tas- sinjal tas- salib fil- Knisja kienet id- dehra tas- sinjal tas- salib fis- sema lill- Imperatur Kostantinu bil- kliem latin fuqu: "In hoc signo vinces" — b' hedan is- sinjal inti tirbaħ; għaliex Kostantinu kien imbeżża' li jirbaħ fil- gwerra l- għedewwa tiegħu u awl il- lejl deher fis- sema hedana l- prodiġju għalhekk kulħadd anima ruħu u bis- sinjal tas- salib ikkumbattew u għamlu vittorja.

Irridek tinnota l- kliem "In hoc signo vinces" u ma ntqalx ħlief vinces, voldieri, tirbaħ kollox meta tarma ruħek b' hedana s- sinjal imqaddes.

Minn hedana l- moviment meraviljuż allura l- Knisja bdiet tgawdi l- paċi u ssaltan bil- libertà fuq wiċċ l- art.

Possibbli li qatt ma osservajt l- użu fitt u ta' spiss li tagħmel il- Knisja bis- sinjal tas- salib!

Ħares lejn l- abiti sagri kemm slaleb, ħares lejn il- ministru fl- eżerċizzju tas- sagramenti kemm slaleb u b' mod speċjali fil- quddiesa.

Qatt għoddejt inti s- sinjal tas- salib li s- saċerdot jagħmel mill- bidu sat- tmiem tal- quddiesa?

Il- qaddisin tal- Knisja tagħna li għaġġbu lid- dinja bl- operazzjonijiet tagħhom biex kienu ordinarjament jinqdew fil- mirakli mhux bis- sinjal tas- salib?

Kieku nibda nisfilalek bil- kotba tal- istorja f' idejja t- twila narrazzjoni tal- mirakli tagħhom bis- sinjal tas- salib żgur li ma nispiċċawx: però biex nipperswadik li l- virtù u l- potenza tas- sinjal tas- salib mhux biss kontra l- għedewwa tar- ruħ iżda anke kontra dawn tal- ġisem inqegħidlek 'il San Benedittu quddiemek irodd is- salib fuq tazza li tawh jixrob l- għedewwa ta' ħajtu bl- inbid biex javvelenawh u joqtluh.

Mas- sinjal tas- salib it- tazza b' sabta tremenda quddiem hedawk il- malizzjużi nies tiegħu titfarrak mal- art u l- inbid avvelenat jirrovina l- paviment.

Forsi San Lawrenz ma kienx jagħti d- dawl lill- għomja bis- sinjal tas- salib?

Forsi Sant Antnin abbati ma kienx predikatur famuż tas- sinjal tas- salib fuq esperjenza proprja tal- virtù, tal- potenza u tal- protezzjoni effikaċissma tiegħu?

Konklużjoni — Naħseb, o tifel, li ġà rrisolvejt f' qalbek li issa tibda tużah spiss u b' ikbar devozzjoni xħin għaraft kemm hu prezzjuż, u virtuż u potenti s- sinjal tas- salib.

Ara però qatt tistħi troddu jekk jenħtieġ għax quddiem in- nies: kun af li s- sinjal tiegħek tas- salib jikxef u jgħid lil kulħadd li inti nisrani u aħna l- insara għandna minn Kristu li jekk ma nistqarruhx quddiem in- nies fid- dinja lanqas Hu ma jistqarrna fis- sema quddiem il- Missier ċelesti u l- anġli qaddisin tiegħu.

Il- Purgatorju

Tifel — Li l- Purgatorju jeżisti huwa artiklu tal- Fidi tal- Knisja tagħna li hija infallibbli mill- istituzzjoni ta' Kristu Ġesù, huwa wkoll artiklu tal- Fidi li aħna nsara fruttożament nissuffragaw l- erwieħ li hemm.

L- istorja speċjalment fil- ħajjiet tal- qaddisin kollha tgħidilna fuq l- erwieħ tal- Purgatorju speċjalment rigward xi apparizzjonijiet attestati minn nies ta' fiduċja soda.

Issa jiena sejjer inkellmek fuq il- Purgatorju, l- ewwel nett biex tħabrek li tiskonta l- Ġustizzja hawn bil- penitenza u mbagħad biex tissokkorri b' vantaġġ kbir għalik 'l hedawna l- imsejkna erwieħ.

Malli mmutu, ilkoll jeħtieġ li noqogħdu fit- tribunal ta' Alla biex inkunu ġġudikati minnu fuq il- liġi divina tiegħu: cioè jekk ħabbejniehx b' qalbna kollha, bil- ħsieb tagħna kollu, bil- forzi tagħna kollha u bil- ħajja tagħna kollha u jekk ħabbejniex 'il proxxmu bħalna nfusna.

Issa jekk jiġri li aħna akkawża biss ta' hedina l- liġi anki għall- inqas ksur volontarju jkollna l- inqas dejn mal- Ġustizzja divina, ikollna bilfors insostnu l- ħruxija ta' hedana l- ħabs tremend, għax fis- saltna t' Alla ebda ħaġa bl- inqas tebgħa ma tista' tkun ammessa.

Hedina l- ħruxija tal- Ġustizzja ta' Alla rridek taraha fuq il- qerda tal- opri manjifiċi ta' jdejn Alla u fuq Ġesù Kristu msallab.

L- Appostlu San Pawl jgħidilna li hija ħaġa li twerwer li taqa' taħt idejn Alla l- ħaj.

It- tisfija tar- ruħ issir permezz tan- nar maħluq apposta u aħna min- nar tagħna tal- użu nistgħu, għax ġarrabna, nifhmu xi ftit fuq is- sofferenzi tagħhom.

Min ma jgħinx b' suffraġji sinċieri l- erwieħ tal- Purgatorju, jew ma jemminx bl- eżistenza tiegħu, jew m' għandux qalb tal- laħam f' sidru xħin aħna naraw 'il xi ħadd batut u nistgħu nilliberawh, ma tagħtiniex qalbna li nissaportu u ma ngħinux.

Dawn l- erwieħ ma jistgħux jgħinu lilhom infushom għax daħlu f' hedak il- lejl li semma Kristu li fih ħadd ma jista' jaħdem: però għall- kbira karità t' Alla aħna bnedmin biss nistgħu nagħtuhom vera għajnuna anzi xi minn daqqiet anki l- vera liberazzjoni.

Santu Wistin kien jgħid: "Jiena nissuffraga l- erwieħ tal- Purgatorju għax meta dawna jidħlu fil- glorja tassew ipattuli hedina l- karità tiegħi lejhom."

Voldieri l- erwieħ skont dan id- Duttur tal- Knisja jkunu jafu min ikun issuffragahom.

Barra minn dan Kristu qalilna fl- evanġelju li jkun lilna mkejjel bl- istess kejl li nkunu kejjilna bih lil ħaddieħor; ħniena immela bi ħniena, ħruxija bi ħruxija.

U wkoll li Kristu jgħodd magħmul miegħu dak li nagħmlu mal- proxxmu kif hu stess qal fl- evanġelju.

Oh kieku wieħed jifhem kemm huma rikonoxxenti l- erwieħ tal- Purgatorju!

Oh kemm jistinka biex jilliberahom xħin jifhem fuq il- protezzjoni li minnhom ikollu mis- sema!

Kwalunkwe opra tajba magħmula b' fini sopranaturali tista' tintgħażel għas- suffraġju tal- erwieħ tal- Purgatorju: però xejn m' hemm hekk effikaċi daqskemm is- sagrifiċċju tal- quddiesa.

Il- quddiesa hija dak l- istess sagrifiċċju li llibera d- dinja kollha mhux ruħ waħda jew miljun ruħ, mid- delitti kollha tagħha.

Aħseb ftit immela biex inti tifhem x' suffraġju jkollhom l- erwieħ b' quddiesa.

Hemm ukoll ta' frott kbir is- sawm u l- karitajiet mal- proxxmu fil- bżonn u dawn jiġu wara l- akkwist tal- indulġenzi li wieħed japplika għall- erwieħ speċjalment fil- viżti tal- istazzjonijiet tal- Via Sacra.

Oh kemm fih indulġenzi kull stazzjon tal- Via Sacra!

Lanqas ma jingħaddu.

Idra immela nnegozja bħalma jagħmlu n- nies tad- dinja biex ikabbru t- teżor tagħhom fuq hedina l- art kollha inċertezzi, innegozja biex f' mewtek issib tassew x' jhennik fil- ħdan tal- ħniena ta' Alla.

Konklużjoni — Istħajjel, o tifel, li inti qiegħed maġenb il- bokka tal- Purgatorju u li qed tisma' hedina l- vuċi: Issokkorrina, o bniedem nisrani, u aħseb għal rasek biex f' mewtek ma jkollokx iġġarrab tant ħruxija ta' pwieni.

Il- ħsieb tiegħek fuq il- Purgatorju jeċċitak biex tgħix perfett, bil- ħarba cioè tal- inqas azzjoni venjalment ħażina speċjalment b' għożża kbira ta' veru silenzju; għaliex min hu li ma jibżax minn Alla xħin nitfa ta' sajjetta twerwer 'il kulħadd?

Irrisolvi li tlesti ruħek biex tagħmel mewta tajba u pperswadi ruħek li kollox vanità.

Raimondo Diocrès

Tifel — Itgħallem bi spejjeż ta' ħaddieħor.

Sejjer nirrakkuntalek fatt storiku li l- verità tiegħu hija sostnuta b' monument ħaj cioè ordni ta' reliġjużi l- Kartużjani li nġabru fl- ispirtu tal- penitenzi akkawża tiegħu: għaliex il- fundatur tagħhom San Brunone kien preżenti għal hedana l- fatt waħxi: u kollu biża' fuq il- ġudizzji t' Alla flimkien ma' oħrajn tefgħu l- fundament ta' hedana l- ordni.

Meta Raimondo Diocrès imsejjaħ ukoll id- duttur ta' Pariġi miet, il- pajżani tiegħu ġġudikawh qaddis għall- fama ta' ħajja tajba li kellu; iżda Alla mirakolużament ipperswada lil kulħadd li dan kien mitluf.

Xħin kien espost għall- uffiċjatura fil- knisja għal ruħu dan il- katavru mirakolużament jitkellem tliet darbiet u kull darba fl- istess parti tal- uffiċċju: Responde mihi: Quantas habeo iniquitates et peccata, scelera mea et delicta ostende mihi — li tfisser: Weġibni: Kemm għandi jiena ħażen u dnubiet, ix- xelleraġnijiet u d- delitti urini.

Fl- ewwel darba qal: "Bil- ġudizzju ġust ta' Alla jiena akkużat."

Fit- tieni: "Bil- ġudizzju ġust ta' Alla jiena ġġudikat."

U fit- tielet: "Bil- ġudizzju l- iktar ġust ta' Alla jiena kkundannat għat- telfien ta' dejjem."

Minn kull darba għall- oħra dejjem għadda spazju ta' ħin li kien jixhed li l- mejjet kien tassew mejjet.

Issa rigward il- biża' rigward il- konkorrenza tan- nies u rigward il- bqija tal- funeral aħseb inti.

X' setgħet kienet il- kawża li għaliha Raimondo Diocrès intilef?

Setgħet kienet li hu għamel opri tajba però mingħajr intenzjoni retta cioè mhux biex jogħġob lil Alla iżda biex ikun imfaħħar mill- bnedmin jew għal xi finijiet oħra temporali.

O tifel, ara qatt tkun iblah u tikkuntenta l- aptiti tiegħek speċjalment tat- tifħir għax jiġri li f' mewtek tisma' minn Kristu: "Inti ħadtu l- ħlas tiegħek."

Setgħet kienet li hu ta kunsens għal dnub impur u staħa jqerru u kkommetta s- sagrileġġi.

L- istorja tgħid fuqu li hu miet bis- sagramenti tal- Knisja.

O tifel, ara qatt tkun iblah u ma tkunx fidil fil- qrar: kun af li s- saċerdot xħin jisma' dnub impur jew ta' speċi oħra gravi jgħid bejnu u bejn ruħu li inti fidil u li inti għandek fiduċja fih.

Konklużjoni — Tifel iftaħ għajnejk u rrisolvi li tbiegħed minnek kull kawża li tista' twasslek hemm li minn hemm ma tistax tiġi lura biex issewwi u tirripara.

Ekku Raimondo Diocrès miet u qiegħed l- infern.

Jista' issa hu jsewwi l- bluhat ta' qalbu?

Kien għaref: xi swielu la ma għoġobx 'l Alla li jiġi gglorifikat mill- umli biss?

Oh kemm hu diffiċli li raġel għaref u mara sabiħa ssibhom umli!

U Alla jirreżisti lis- suppervi u jagħti l- grazzja lill- umli.

Il- Bniedem Interjuri

Tifel — Il- kelma interjuri titfgħek fl- idea ta' moħba, ta' ħaġa li ma tiġix osservata mill- bnedmin: bniedem immela interjuri jissejjaħ dak li jopra bil- fini biss li jogħġob lil Alla u għalhekk jikkumbatti man- natura tiegħu li f' kollox tfittex lilha nnifisha tħobb il- kompjaċenza u s- sodisfazzjonijiet tagħha temporali.

Il- bniedem interjuri ħadd mhuwa ħlief l- iskular fidil ta' Ġesù Kristu.

L- ispirtu ta' Kristu huwa veru spirtu ta' ħajja interjuri u narawh tant fl- eżempji tiegħu kemm fit- tagħlim tiegħu.

L- Appostlu San Pawl qal li min m' għandux l- ispirtu ta' Kristu mhuwiex ta' Kristu.

Kristu espressament qal li r- renju tas- smewwiet ma jiġix bl- ostentazzjoni, bit- turija u bil- ħsejjes mundani infatti Hu stess għażel omm umli u missier putattiv umli t- tnejn imbegħdin mill- osservazzjonijiet tal- bnedmin: Hu stess għażel li jgħix moħbi meta seta' jgħaġgeb lid- dinja kollha u jiġbed fuqu unuri u applawsi universali għall- omnipotenza ta' jdejh: Hu stess għażel li jagħmilha ta' seftur meta kollox huwa tiegħu.

M' hemmx bżonn ngħidlek iżjed għax il- ħajja ta' Kristu naħseb li kull nisrani jaf li ddur tħaddan il- faqar l- umiljazzjoni, u s- slaleb ħwejjeġ ta' abborrimenti għall- imħassra qalb tal- bnedmin.

Il- bniedem interjuri biss jigglorifika 'l Alla bl- opri tiegħu u perkonsegwenza jiġbor teżori ta' merti fis- sema għal wara l- mewt.

Isma' 'l Kristu x' jgħidilna fl- evanġelju: "Iftħu għajnejkom li ma tagħmlux il- ħaqq tagħkom quddiem il- bnedmin sabiex jarawkom għax inkella ma jkollkomx ħlas minn Missierkom li huwa fis- smewwiet," u lis- Samaritana qalilha li Alla huwa spirtu u min jadurah jeħtieġ li jadurah bl- ispirtu u bil- verità, u li bħal dawn ifittex il- Missier min jadurah.

Widdibna Kristu biex inżommu moħbija l- intenzjoni tagħna anki għall- ikbar bniedem kunfidenzjali bħalma huma l- omm, l- aħwa, u l- ħbieb.

Idejk ix- xellugija, qal hu, ma tkunx taf x' tagħmel il- leminija biex il- karità tiegħek tkun fis- satra u Alla li jara fis- satra jroddlok.

Forsi Alla dak biss jara li hu fis- satra u mhux kollox?

Ma tintebaħx li jara fis- satra voldieri jitgħaxxaq bil- purità tal- intenzjoni?

Il- bniedem interjuri jintgħaraf quddiem l- għajnejn tal- kuxjenza tiegħu mil- lok, mil- libsa u mill- ilsien tiegħu.

Mil- lok għax jaħrab mill- aqwa lokijiet li fihom l- unuri bħalma huma d- dinjitajiet, il- pjazez, il- palazzi u jżomm l- inqas lok speċjalment ta' servizzi baxxi u li ma jaqgħux taħt l- għajnejn.

Mil- libsa għax dina jekk sabiħa jew lussuża tiġbed l- għajnejn tal- osservazzjonijiet fl- istimi, u jekk modesta u umli tagħmel li l- bniedem iwarrab fil- ġenb 'il min iġibha fuqu.

Mill- ilsien għax mill- abbundanza tal- qalb, qal Kristu, jitkellem il- fomm u bniedem interjuri billi l- finijiet u l- ħsibijiet tiegħu huma Alla għalhekk ma jasalx biex jesterna kelma fuqu stess ta' unur jew ta' ġieħ.

Konklużjoni — Għandek issa, o tifel, dawl biex tagħraf x' kont u x' int jekk bniedem interjuri jew le?

Ma tirrisolvix issa li tgħożż b' ġid kbir tiegħek innifsek il- ħajja rtirata, il- ħajja silenzjuża u l- ħajja tas- satra, voldieri tagħmel li ħadd ma jinduna bil- virtujiet tiegħek kif qal Kristu: U meta ssumu tqarrsux wiċċkom sabiex tidhru sajmin iżda aħslu wiċċkom u idilku xagħarkom biex ma tidhrux sajmin.

Ftakar li l- glorji tad- dinja jgħaddu u jintemmu mal- mewt.

Il- Bniedem Esterjuri

Tifel — Xejn mhu suġġett għall- għajnejn u għall- osservazzjonijiet ħlief dak li mhux moħbi.

Dak li hu fl- estern huwa mikxuf huwa magħruf: bniedem immela esterjuri jissejjaħ dak li jitkellem fuqu nnifsu u jagħmel biex ikun osservat f' xi don jew preġju bħalma huma l- beni morali, il- beni naturali u l- beni sopranaturali.

Dan irid min jammirah u jfaħħru.

Il- bniedem esterjuri huwa l- iskular tad- dinja li hija skont Kristu dlam u ombra ta' mewt.

Widdeb Kristu rigorużament lill- iskulari tiegħu biex ma jimitawx l- iskulari tad- dinja meta qal li dawn ifittxu l- aqwa lokijiet, ifettħu l- freneż tagħhom idoqqu t- tromba quddiemhom fil- karità tagħhom, jieqfu jitolbu fil- kantunieri, iqarrsu wiċċhom meta sajmin, iridu jissejħu mgħallmin, ifittxu t- tislim fil- pjazez.

L- iskulari tad- dinja huma profanaturi tal- virtujiet: jilbsu l- kappa tal- karità biex juru l- intenzjonijiet tagħhom taħt l- iskuża tal- eżempju tajjeb, taħt l- iskuża tal- ġid jesternaw dak li għandu jkun magħruf quddiem Alla waħdu.

Bniedem esterjur, Oh kemm huwa bogħod mis- silenzju.

Oh kemm huwa bogħod mis- satra u mir- ritiratezza!

Erħilu jfittex azzjonijiet li jaqgħu taħt l- għajnejn u jommetti dak li ma jistax ikun ikkunsidrat ħlief minn Alla waħdu.

Il- bniedem esterjuri ma jigglorifikax 'l Alla iżda jiddiżunurah.

X' inhija l- verità?

X' inhu li għandek, jgħid l- Appostlu, li ma rċevejtux b' xejn, u jekk irċevejtu b' xejn għaliex tiftaħar u tintefaħ bħallikieku ma rċevejtux b' xejn?

Hemm dejjem kontra l- bniedem esterjuri lesta konfużjoni min- naħa ta' Alla li jgħidlu: "Inti ħadtu l- ħlas tiegħek."

Il- ħajja ta' bniedem esterjuri hija tassew infeliċi wkoll għaliex spiss jisma' tifħir fuq ħaddieħor u dan inikktu fl- ispirtu tiegħu, moħħu medhi biex josserva d- difetti tal- proxxmu biex hu jara lilu nnifsu aħjar minnu.

Għaliex tara s- sifja f' għajn ħuk, qal Kristu lill- faċċoli, u t- travu f' għajnejk ma tarahx?

Jikkonsma bl- inkwiet ta' qalbu għaliex jiftaħ u jfittex triqat li jwassluh fil- għajnejn tal- bnedmin.

Il- waqgħat tiegħu meta ma jkunux jistgħu jinħbew javveluh iktar fil- fond.

Il- ġlied hu dejjem wara biebu għax punt wieħed ma jċedihx għall- konferma ta' dak li huwa jaħseb fuqu nnifsu, billi l- bniedem esterjuri huwa hekk għax wisq tajjeb jaħseb fuqu nnifsu: jaħseb li hu xi ħaġa meta mhu xejn.

Il- bniedem esterjuri skont il- proverbju hu fl- għajnejn tal- prudenti jew ta' ebda valur jew ta' ftit valur: "Min jgħid wisq ftit fih risq."

F' għajnejn il- boloh huwa xi ħaġa għax il- boloh biss jieqfu fuq dak li hu estern: u a propożitu ta' dan isma' x' għamel ħu Imperatur biex iwiddbu jiġġudika bil- prudenza: offrielu biex jagħżel waħda minn żewġ kaxex: waħda kollha ornamenti minn barra iżda mimlija bil- għadam u l- oħra sempliċi minn barra u kien fiha ġawhra prezzjużissma.

L- imperatur inganna ruħu fil- għażla għax ikkonkluda fuq l- estern.

Kollox joħroġ mill- qalb u l- bniedem qatt ma jagħmel xejn għal xejn.

M' hemmx ċajt fil- movimenti tan- natura l- estern hu testimonjanza ta' dak li hemm fil- qalb.

Konklużjoni — Kun af, o tifel, li xejn ma jgħodd kif il- bniedem hu f' għajnejn il- bnedmin iżda kif inhu f' għajnejn Alla.

Kristu fil- parabbola tal- għaxar xebbiet l- għaxra jgħid Papa San Girgor sejħilhom verġni iżda ħamsa biss daħħal għall- festa tat- tieġ.

Ara qatt tkun iblah.

Iftakar li kull glorja tad- dinja hija bħal duħħan li jidher għal ftit u jdub.

Irrisolvi immela li titħabbeb ma' dak li jaħbik minn għajnejn il- bnedmin.

Id- Dawl mill- Kruċifiss

Tifel — Malli inti titfa' għajnejk fuq Kristu msallab ma tistax inti ma tagħrafx l- ispirtu tiegħu u x' inhuwa magħġub fl- għajnejn ta' Alla.

Kristu dawl u d- dinja dlam dejjem kontra xulxin: meta d- dinja toffri tpaxxija Kristu joffri tbatija, jekk id- dinja toffri rikkezzi Kristu faqar, jekk id- dinja toffri unuri Kristu umiljazzjonijiet.

Forsi fuq Kristu msallab ma tarax ċar li hu ħaddan b' disprezz tad- dinja taħt saqajh it- tbatijiet, il- faqar u l- umiljazzjoni?

Kristu stqarr li f' kollox ried jogħġob lil Alla missier tiegħu u għallem li dak li hu għoli u prezzjuż fl- għajnejn tal- bnedmin huwa qżież f' dawk ta' Alla u saħħaħ dina kelmtu bl- eżempji stess ta' ħajtu.

Titfa' għajnejk fuq Kristu ma tilmaħx forsi li Alla għandek tħobbu b' disprezz ukoll ta' ħajtek?

Kristu m' għamilx 'il ħajtu iktar prezzjuża mill- volontà ta' Alla: iżda għall- verità u għall- ġustizzja sostna b' kuraġġ saħansitra l- mewt.

Ma tilmaħx ukoll il- karità lejn il- proxxmu xħin tagħraf li Kristu miet għal ħutu bnedmin biex jeħlishom mit- telfien ta' dejjem?

Dina hija l- liġi dina hija l- volontà eterna li nħobbu 'l Alla u l- proxxmu.

Aħna għalhekk maħluqin biex nagħmlu l- volontà ta' Alla Missier u Sinjur tagħna: tkun immela l- istess sikkina li żvinat il- Ħaruf bla tebgħa fuq is- salib biex tiżvina lilna wkoll cioè l- ubbidjenza f' rassenjazzjoni perfetta fil- ħdan tal- Providenza ta' Alla.

Bħal raġġi purissmi jidħlu f' qalbek mal- ħarsa tiegħek fuq il- Kruċifiss kemm huma terribbli l- pwieni tal- infern, xħin Alla jsir bniedem u f' tant ħruxija jmut biex jeħles il- bnedmin minnu — kemm ukoll hija prezzjuża ruħ il- bniedem li għall- fidwa tagħha mhux deheb u fidda kellu jitqiegħed iżda demm ta' Alla inkarnat — kemm Alla għandu kura u premura fuq il- bnedmin li għas- saħħa tagħhom ta 'l ibnu uniġenitu b' vittma tal- mewt — kemm hija ta' qilla l- ġustizzja ta' Alla li kif jgħid San Pawl l- Appostlu li Alla ma ħafirx ħajjet Kristu iżda għalina qiegħdu f' ħalq il- mewt — fl- aħħar nett kemm hija kbira l- ħniena ta' Alla lejn il- midinbin li mingħajr dubju jitgħannqu miegħu xħin jifhmu li tassew miet biex jaħfrilhom u kemm huwa ikrah id- dnub li wassal fi stat hekk waħxi 'l Kristu Ġesù li ndaħal biex jeqirdu u biex jirriparah.

Għidli: Min hu li jħares lejn il- Kruċifiss u ma jikkwitax fi rpoż perfett?

Dnubietek ibeżżgħuk?

Stħajjel li Kristu Kruċifiss jgħidlek: Ħares 'l hawn u kkwieta għax jiena ħallast għalik.

Xi ħadd ittrattak ħażin?

Stħajjel li l- Kruċifiss jgħidlek: Ħares 'l hawn u kkwieta għax jiena għamilt il- ġid u ħallsuni b' deni.

Inti mweġġa' jew imnikket?

Stħajjel li Kristu Kruċifiss jgħidlek: Ħares 'l hawn u kkwieta għax jiena innoċenti f' baħar ta' wġigħ ta' niket.

Tinsab inti priv minn xi ħaġa?

Stħajjel 'il Kristu Kruċifiss jgħidlek: Ħares 'l hawn u kkwieta għax jiena msallab għarwien.

Inti int imżeblaħ?

Stħajjel li Kristu Kruċifiss jgħidlek: Ħares 'l hawn u kkwieta għax jiena Alla oġġett ta' obbrobriju, żuffjett u ta' daħk.

F' kelma waħda f' kull stat tiegħek spiritwali għandek issib dejjem konfort x' tiġbed minn Kristu Kruċifiss li jgħid lil kull min iħares lejh li kollox jispiċċa bil- mewt: delizzji u biki.

Konklużjoni — Tifel, ara qatt taħseb li inti spiritwali jekk titfa' biex timita għajnejk banda oħra ħlief fuq il- kruċifiss — Kristu waħdu biss it- triq, il- verità u l- ħajja u ħadd ma jasal fir- renju etern tal- paċi ħlief permezz tiegħu biss.

Tfittex id- delizzji temporali?

Kun af li inti ma intix skular veru ta' Kristu, li bata għalina u ħallielna l- eżempju li nimxu warajh li dnub m' għamilx: irrisolvi immela li quddiem it- tbatija tgħid sinċerament: "O salib is- sliem għalik."

Il- Quddiesa

Tifel — Kun af li l- quddiesa hija dak l- istess sagrifiċċju li għamel Ġesù Kristu Sidna nnifsu fuq is- salib fuq il- monti Kalvarju.

Hu l- istess sagrifiċċju: l- istess saċerdot għax fil- quddiesa Kristu stess jitlob u jikkonsagra bil- ministeri ta' bnedmin ordnati: l- istess vittma għax fil- quddiesa Kristu huwa l- vittma.

Dan hu ġismi: dan hu demmi.

Dina l- quddiesa istitwieha Kristu awl il- lejl qabel ma miet u ġiegħel li ssir sal- aħħar tad- dinja b' tifkira tiegħu.

Il- quddiesa għandha erba' finijiet subblimissmi: permezz tagħha aħna nirringrazzjaw denjament kif jixraq lil Alla għall- benefizzi kollha li għamlilna.

Għidt jiena denjament għax Kristu vittma huwa persuna divina inkarnata: għalhekk unur infinit tagħti 'l Alla l- quddiesa.

Permezz tal- quddiesa aħna nagħrfu 'l Alla bi Kreatur u b' Sid tagħna u niġbdu fuqna l- barka u l- favuri billi Alla jilqa' hedana s- sagrifiċċju bi fwieħa infinita u ma jistax ma jaċċettahx b' kompjaċenza tassew infinita u fl- aħħar nett nagħtuh sodisfazzjon għad- dnubiet li kkommettejna għaliex hedan is- sagrifiċċju jsir għall- maħfra wkoll tad- dnubiet.

Huwa immela olokawstu għax bih nagħrfu 'l Alla b' Sinjur tagħna; impetratorju għax bih niġbdu l- favuri ta' Alla u sodisfatorju għax bih denjament inħallsu l- ġustizzja divina offiża bi dnubietna.

Meta l- ministru fil- quddiesa jgħid il- kelmiet tal- konsagrazzjoni, fil- persuna ta' Kristu, allura jinsab fuq l- artal Ġesù Kristu nnifsu bil- ġisem, bid- demm, bir- ruħ u bid- divinità, realment, verament u sostanzjalment u dejjem Kristu wieħed.

U dan isir b' miraklu tal- Omnipotenza ta' Alla stess: qalu Alla mela m' hemmx lok għall- ebda dubju.

Xejn issa, o tifel, la taħseb li Kristu jinżel mis- sema: le; mis- sema għandu jiġi fl- aħħar tad- dinja għall- ġudizzju iżda mill- ħobż u mill- inbid bil- virtù tal- konsagrazzjoni jsir il- ġisem u d- demm ta' Kristu.

Kristu qabel ma miet ħa f' idejh il- ħobż u qal lill- Appostli: Ħudu u kulu għax dan huwa ġismi u mbagħad ħa l- kalċi u qalilhom: Ħudu u ixorbu għax dan hu l- kalċi ta' demmi: agħmlu dan b' tifkira tiegħi.

Kristu immela qal lill- Appostli biex jagħmlu dak li għamel hu stess: issa huwa offra veru sagrifiċċju lil Alla taħt ix- xbieha tal- ħobż u tal- inbid għalhekk jissejjaħ saċerdot għal dejjem skont l- ordni ta' Melkisedek: is- saċerdoti immela jagħmlu tassew fil- quddiesa dak li għamel Kristu.

Kristu wkoll qabel ma ġie maqbud qal quddiem l- Appostli lill- Missier tiegħu: u l- opra li inti tajtni biex intemm jiena temmejtha — l- opra voldieri r- redenzjoni bis- sagrifiċċju tiegħu stess.

Kieku wieħed jifhem kemm hija ta' valur kbir il- quddiesa a favur tal- bnedmin żgur li ma tgħaddix ġurnata mingħajr ma jismagħha.

Trid tissuffraga l- erwieħ?

M' hemmx aqwa mill- quddiesa.

Trid tagħmel penitenza serja u tagħti sodisfazzjon lil Alla minnek offiż?

M' hemmx aqwa mill- quddiesa.

Trid xi grazzja mis- sema?

M' hemmx aqwa mill- quddiesa.

Trid tagħti unur lil Alla?

M' hemmx aqwa mezz mill- quddiesa.

Isma' x' vuċi niżlet mis- sema lil waħda ruħ li xtaqet tagħmel bosta sawm aħrax u bosta opri oħra: "Fejn quddiesa waħda kulma semmejt eluf ta' snin ta' sawm aħrax, ta' kull ġid ieħor kollu penuż huwa daqs ramla tal- baħar."

Konklużjoni — Naħseb jiena li inti issa, o tifel, tassew riżolut li ma xejn ma tibdel quddiesa kuljum xħin taf kemm hija magħġuba u effikaċi quddiem Alla; però meta tismagħha waqt il- konsagrazzjoni aħseb dejjem x' għamel Kristu fl- aħħar ċena u x' opra fuq il- Kalvarju mdendel fuq is- salib f' tant ħruxija għaliex hija volontà tiegħu li aħna niftakru kemm bata għalina.

"Agħmlu dan b' tifkira tiegħi," hekk hu stess espressament qal sabiex inkunulu rikonoxxenti għal tant eċċessiva mħabba tiegħu lejna.

Il- Knisja

Tifel — Forsi mhux mill- frottijiet tagħraf inti jekk siġra hix tajba jew ħażina?

Issa l- knisja hija siġra li ħawwel Alla inkarnat Sidna Ġesù Kristu fuq hedina l- art.

Il- manjiera kif ħawwilha u kif dina kibret hija tassew meraviljuża li b' mod naturali qatt ma seta' jkun hemm suċċess.

Minn hedina l- knisja ħarġu f' kull żmien qaddisin li b' xhud tal- istorja għaġġbu n- nazzjonijiet u kienu wkoll kawża ta' kotor fin- numru tal- insara.

Fost il- knejjes kollha liema hija dik li tista' turi bħal San Vinċenz Ferreri, bħal Sant Antonio ta' Padova, bħall- isqof San Stanislaw, bħal San Franġisk di Paola, bħal San Franġisk Saverju eċċ. bnedmin uniti fil- fidi mal- Papa, li opraw fid- dawl tax- xemx quddiem numru kbir ta' nies prodiġji ċerti u żguri?

Kristu fid- dinja bil- virtù tiegħu divina stabbilixxa l- knisja li għandha ddum sal- aħħar tas- sekli: ekku li jiena magħkom sat- tmiem tas- sekli qal Kristu lill- Appostli.

Min infatti ma jafx b' xhud tal- istorja kemm kien hemm motivi min- naħa tan- natura u minn tal- infern biex bihom tinqered?

Iżda ġara li iktar ipprosperat kienu bħall- ilma li saqqewha.

Iż- żmien tal- persekuzzjonijiet u tal- ereżiji mhumiex biżżejjed biex jgħidu fuq l- indifettibbiltà tal- knisja?

Dina l- ġabra ta' nies a forma ta' merħla, li tikkomponi ruħha b' nies fidili, mgħammdin taħt kap wieħed viżibbli li hu l- papa, l- isqof ta' Ruma veru suċċessur leġittmu ta' San Pietru, hija kontinwament imsoqqija bir- ruġjada tal- grazzji meritati bid- demm ta' Kristu, speċjalment bil- maħfra tad- dnubiet permezz tas- sagramenti li huma fiha.

Jekk jiġi xi ħadd fuqi u jistaqsini biex nippruvalu xi domma jew verità lilna proposta mill- knisja biex nemmnuha bħala rivelata minn Alla, pereżempju tal- Purgatorju jiena ma noqgħodx inġib provi u argumenti oħra ħlief hedana biss li hu fundamentali l- infallibbiltà cioè li Kristu ddepożita fil- persuna tal- Papa u fil- knisja kollha.

Espressament Kristu qal lil San Pietru: Inti ġebla u fuq dina l- ġebla jiena nibni l- knisja tiegħi u l- bibien tal- infern ma jġibux vittorja fuqha, u banda oħra: Paxxi l- ħrief tiegħi, paxxi n- nagħġiet tiegħi.

Kieku l- knisja ma ġġibx vittorja fuq l- infern, kieku l- ħrief u n- nagħġiet ma kinux ikunu beżgħanin u wkoll fuq il- mergħa tal- ħaxix mingħajr l- infallibbiltà tagħha?

Immela jiena ngħid lil min jistaqsini: Tammetti inti l- infallibbiltà fil- knisja rigward il- materji tal- Fidi?

Allura jkollu b' konsegwenza jammetti li kulma tgħallem hija immela veru bla biża' ta' żball jew ta' ingann.

Il- knisja tagħna għandha wkoll forma ta' ġisem ħaj: xi wħud jappartjenu lill- ġisem biss bħalma hu min hu mgħammed iżda hu bid- dnub il- mejjet: xi wħud jappartjenu lir- ruħ biss bħalma huma min mhux mgħammed iżda ġġustifikat akkawża ta' mħabba perfetta lejn Alla u xi wħud jappartjenu lill- ġisem u lir- ruħ, bħalma hu min hu mgħammed u jinsab fil- grazzja ta' Alla.

Il- bieb tal- knisja hija l- magħmudija għax mingħajrha ebda sagrament, wieħed ma jista' jirċievi validament.

Il- knisja wkoll tagħna għandha erba' kwalitajiet u jindikawha vera li huma: WAĦDA, għax wieħed huwa Alla — QADDISA, għax qaddis Kristu u qaddisin minnha ħarġu u qaddisin huma s- sagramenti — KATTOLIKA, għax mit- twelid tagħha sa issa hekk dejjem kienet universali rigward it- tagħlim tagħha u APPOSTOLIKA, għax mill- Appostli sal- isqfijiet tagħna qatt ma ġiet interrotta s- suċċessjoni.

Konklużjoni — O tifel, kieku tista' tifhem ix- xorti li inti għandek li sa mill- ewwel mumenti ta' ħajtek inti tgħix f' hedina l- knisja!

Ma kinux xxurtjati forsi Noè u niesu li permezz tal- arka ġew meħlusin mid- dilluvju universali?

Ara qatt tonqos mir- rispett lejn hedina l- omm ħanina li ġġeneratna u li ssalvana mill- għarqa eterna.

Irpoża fuq il- friegħi tagħha kwiet u żgur fuq il- veritajiet bħal għasfur fuq il- fergħa ta' siġra pjaċevoli.

Is- Satra tal- virtujiet

Tifel — In- natura tagħna hija għadu kbir tal- virtujiet, għaliex għandha abborriment għal dak li hu kontra qalbha: hija inklinata u miġbuda għall- unuri, għat- tpaxxija, għar- rikkezzi.

Ma tistax tifhem, o tifel, kemm aħna miġbudin għat- tifħir: tant hu veru li wieħed filosfu, jismu Pascal, jgħid li anki l- inqas kennies tat- triq irid min jammirah: u tant hu veru li b' esperjenza ngħidu li hu hekk.

Wisq il- bniedem għandu għaliex jibża' li l- virtù li jaħseb li għandu ma tkun virtù xejn, billi jkun imqanqal minn xi moviment naturali speċjalment mill- ġibda tat- tifħir, billi jħobb wisq min iħares lejh, min josservah, min jitkellem fuqu u min ifaħħru.

Ġesù Kristu fl- Evanġelju fetħilna wisq għajnejna rigward dina l- ġibda għat- tifħir u qalilna li meta ngħinu lill- foqra jew lil min hu fil- bżonn ma ndoqqux it- trombi anzi nagħmlu li idna x- xellugija ma tkunx taf x' tagħmel il- leminija biex il- karità tagħna tkun fis- satra u Alla li jara fis- satra jroddilna: għax inkella ma jkollniex ħlas minn Alla jekk nagħmlu biex jarawna l- bnedmin.

Kristu qalilna wkoll li m' għandniex nistennew minn Alla ħlas tat- talb jew tas- sawm jekk aħna nagħmluh biex jarawna u junurawna l- bnedmin.

L- aptit tat- tifħir huwa l- kawża li l- erwieħ boloh jitilfu ħafna merti bħalma naraw ċar mill- parabbola li qal Kristu tal- għaxar xebbiet.

Papa San Girgor jgħid li Kristu l- għaxra sejħilhom verġni iżda l- ħamsa għaqlin biss daħħal għat- tieġ u l- boloh stqarr li ma kienx jafhom: għaliex fittxew il- glorja tal- bnedmin.

Taħseb inti li aħna nafu x' jagħmlu l- qaddisin li fihom tassew hemm l- ispirtu tal- umiltà li biss jigglorifika 'l Alla?

Huma tant għaqlin li jagħmlu wara s- suġġerimenti ta' Kristu biex jaħbu dak li n- nies jistgħu fihom jaraw prezzjuż, bħallikieku jaħslu wiċċhom u jidilku xagħarhom biex ma jidhrux sajmin quddiem il- bnedmin billi l- ħsieb tagħhom huwa biss li jogħġbu lil Alla.

Jeħtieġ li aħna nieqfu serjament fil- ħsieb li Kristu l- Imgħallem Divin tagħna għażż wisq is- silenzju u r- ritiratezza li huma kutri tal- virtujiet.

Osserva l- għożża tiegħu għall- modestja u l- abborrimenti tiegħu għall- glorja mundana xħin taħseb li dana Kristu seta' f' età, nagħmlu, ta' sbatax -il sena jdur id- dinja kollha u jgħaġġibha bl- omnipotenza li kellu f' idejh, anzi b' ħeffa kbira kien jiġbed bosta bnedmin lejh u Hu fis- sapjenza tiegħu ġġudika li joqgħod irtirat f' ħajja umli, biex lilna jimpressjona fuq il- ġid li jiġi mis- silenzju u mir- ritiratezza.

Konklużjoni — Minn issa 'l quddiem, o tifel, tkun inti hekk iblah li tfittex li jarawk in- nies u jfaħħruk?

U fuq kollox x' għandek inti li Alla ma tahulekx b' xejn?

Aħseb li kollox jgħaddi anki l- ikbar trijonfi u li Alla ma jispiċċa qatt.

Irrisolvi li tagħti gost lil Alla li hu l- padrun tiegħek li ħalqek għalhekk biex inti tigglorifikah.

Orazzjoni

Tifel — Jiswa wisq li inti qabel tibda titlob jew titkellem m' Alla, li ġġib f' rasek li jara, min għamillek għajnejk: li jisma' min għamillek widnejk: li jifhem min għamel lilek tifhem u wkoll li tiftakar li Alla jinsab kollu kullimkien u għalhekk li Hu viċin wisq tiegħek.

Oh kemm hija neċessarja l- orazzjoni!

Mingħajrha xejn ma jsir ħlief id- dnub: hekk Kristu qal lill- Appostli: "Itolbu sabiex ma taqgħux fit- tentazzjoni."

Kun af li meta inti titlob xi ħaġa lil missierek dan żgur li jagħtihielek meta l- ħaġa tkun meħtieġa jew utli għalik; iżda meta l- ħaġa tkun ta' dannu għalik ostinatament jirrifjutahielek; issa missierek huwa bniedem maħluq għax- xbieha ta' Alla għalhekk qal Kristu: Jekk intom tafu tagħtu lil uliedkom dak li hu tajjeb kemm iżjed il- missier mis- sema jagħti l- ispirtu tajjeb lil min jitlobhulu?

Mela kulma għandek bżonn itlob 'l Alla u żgur li ma ssibx konfużjoni kull darba li tkun irrikorrejt lejh, basta li xufftejk ma jitolbux waħidhom għax għalxejn jaħdmu x- xufftejn, jgħid Santu Wistin, jekk il- qalb ma titlobx.

Osservajt inti xejn kif jagħmlu l- bnedmin li huma kollha maħluqin għax- xbieha ta' Alla biex jaqilgħu xi favur xi grazzja minn bniedem?

Jersqu quddiemu umli u qabel ma jitolbuh joffrulu dak li jkunu jafu li hu prezzjuż u għażiż għal għajnejh.

Issa hekk għandek tagħmel biex taqla' minn Alla l- grazzji: offrilu dak li hu prezzjuż f' għajnejh: hu prezzjuż fl- għajnejn tiegħu li wieħed ikun ħafer, ħenn b' xi mod għall- proxxmu tiegħu; togħġbu wisq l- umiltà kif infatti fl- Iskrittura hemm li Alla jagħti l- grazzja lill- umli: però fuq kollox li wieħed joffrilu 'l Ġesù Kristu.

Meta inti titlob xejn la taqta' qalbek jekk ma tkunx qlajt; iżda ibqa' itlob kif għallimna Kristu: "Ħabbtu u lilkom jiġi miftuħ: fittxu u ssibu."

Xejn mhu potenti daqs il- bniedem waqt l- orazzjoni.

Taf inti xejn li l- orazzjoni tissoponi fil- qalb fidi ferma, u li bil- fidi biss inġibu l- vittorja fuq l- għedewwa kollha tagħna?

Għandek immela tipperswadi ruħek li Alla hu missierek u bl- istess kunfidenza anzi b' ikbar li biha inti titlob lil missierek ta' hedina l- art hekk itlob lil hedan il- Missier tas- sema li għandu l- mezzi kollha biex jikkunslak, li hu omnipotenti u itolbu bi kliem ftit għax qabel ma inti titolbu jkun jaf x' sejjer titolbu, u rigward dak li titolbu kun dejjem marbut mal- volontà tiegħu għax hu jaf liema huwa l- ġid u liema d- deni għalik.

L- orazzjoni hija mhux biss meta inti titlob bil- kelma 'l Alla iżda anki meta terfa' l- ħsieb tiegħek fih għal xi ħaġa oħra pereżempju, iġġib f' rasek li qed jarak, li qed jieħu ħsiebek, li hu kbir u tajjeb u l- bqija.

Konklużjoni — Tiddejjaq inti xejn, o tifel, xħin taħseb li f' dar missierek kull darba li jagħtik il- ġuħ tiftaħ l- armarju u taf żgur li ssib il- ħobż?

Tifhem immela xejn x' għandek tagħmel meta inti fil- bżonn tal- għajnuna ta' Alla, itlobhielu u qatt m' għandek tiddejjaq għall ebda bżonn li fih tkun tinsab: itlob lill- Missier tas- sema, irrikorri lejh u raġun ikollok li tfaħħru.

Manswetudni

Tifel — Kemm hija ħaġa tqila fin- natura mħassra tagħna li inti tħobb lil min jobogħdok!

Però kollox ċajta tara xħin inti tassew temmen li hemm fjammi eterni, għal min imut bi dnub mejjet: u Kristu qalilna li Alla jaħfrilna żgur jekk aħna mill- qalb naħfru lill- għedewwa tagħna u nimitaw lilu li jtella' x- xemx u li jitfa' x- xita fuq l- għedewwa tiegħu wkoll.

Ħalli nurik il- ġid tal- Manswetudni biex inħajrek li tgħożżha b' mod speċjali: Alla jħassar kull dejn tiegħek miegħu akkawża tad- dnub kif Kristu stess qal: Aħfru u lilkom jiġi maħfur: u għalhekk hemm għalik il- Ġenna — Tgawdi paċi kbira f' qalbek u b' konsegwenza anki s- saħħa tal- ġisem kif jgħid l- Ispirtu Santu li s- saħħa tal- ġisem il- paċi tal- qalb, u fis- salm 86 jgħid ukoll li l- mansweti jithennew b' kotra kbira ta' Paċi — Alla jisma' t- talb tal- mansweti kif qalet Ġuditta: Dejjem għoġbitek, o Sinjur, it- talba ta' nies mansweti — Il- mansweti jmexxu tajjeb is- sudditi, u huma kollha bħala rejiet tal- art, kif jgħid Kristu: "Imberkin il- mansweti għax huma jkollhom l- art."

Il- mansweti jiddeċiedu tajjeb għax rashom dejjem serena bħall- ilma kwiet u Alla għalhekk dejjem jilluminahom.

Biex issir manswet l- ewwel nett itlob 'l Alla li jagħti żgur b' xhud tan- natura l- ispirtu t- tajjeb lil min jitlobhulu: agħmilha ma' nies mansweti kif jgħid l- Ispirtu Santu: "Mal- qaddis issir qaddis."

Keċċi malajr minn moħħok kull ħsieb li jinkwetak u li jħawdek u kun dejjem moderat fl- okkupazzjonijiet: żomm dejjem is- silenzju speċjalment meta inti aġitat u idra kkumpatixxi d- debbolizzi u l- miżerji tal- bniedem.

Fl- aħħar nett ġib quddiem għajnejk l- eżempji li ħallewlna l- qaddisin fuq hedina l- virtù speċjalment 'il Kristu, li minxur fuq is- salib talab għal min sallbu.

San Stiefnu mħaġġar huwa u jmut niżel għarkupptejh u talab għall- għedewwa tiegħu u San Venanzju tifel ta' erbatax -il sena talab 'l Alla li jġib l- ilma minn blata samma biex jisqi s- suldati li kienu sejrin bih biex joqtluh martri.

Xejn la tgħid: "Jiena ħfirtlu l- għadu tiegħi iżda ma rridx tislim."

B' hekk kun af li inti ma tħobbux tassew l- għadu tiegħek; għaliex meta aħna nħobbu fin- natura tagħna ma nixbgħux inħarsu lejn min inħobbu; issa bilfors li xi ħaġa f' qalbek iddawwarlek wiċċek u żżommlok idejk biex ma ssellimx.

X' taħseb inti li tkun dina l- ħaġa: Imħabba forsi jew mibegħda?

Imħabba żgur li le għax l- imħabba hija unittiva mela mibegħda.

Ma teħux ukoll inti okkażjoni biex tara kemm dispjaċir tajt int 'l Alla meta għamilt xi dnub allurmeta xi bniedem joffendik?

Għożż tajjeb il- proverbji fuq hedina l- virtù: il- proverbji huma l- esperjenzi ta' missirijietna fil- konklużjoni: Isma' xi ftit minnhom: Bil- kelma t- tajba toħroġ il- far mit- toqba. — B' qatra għasel taqbad ħafna dubbien u xejn b' mitt barmil ħall. — Tweġiba ħelwa tikser il- korla. — Kelma ħelwa tberred il- korla u tkattar il- ħbieb.

Konklużjoni — Irrisolvi, o tifel, li ma tieħu qatt iżjed vendetta minn min jagħmillek xi inġurja, xi tort: għaliex jiġri li Alla wkoll jieħu vendetta minnek skont il- kelma infallibbli tiegħu fl- Evanġelju: Bl- istess kejl li bih tkunu kejjiltu lill- bnedmin, ikun lilkom imkejjel.

Vendetta immela b' vendetta u b' maħfra immela maħfra.

Obgħod kemm tiflaħ, abborri bil- mezzi kollha tiegħek il- korla ħażina li biha inti tkun tifhem id- deni tal- proxxmu.

Umiltà

Tifel — Jekk trid issib il- grazzja ta' Alla kun umli kif tgħid l- Iskrittura, li Alla jirreżisti lis- suppervi u jagħti, il- grazzja lill- umli.

Kollox huwa t' Alla u x- xejn huwa l- proprjetà tal- bniedem.

X' inhu li għandek li ma rċevejtux b' xejn minn Alla?

Hekk jgħidlek l- Appostlu San Pawl.

Dina hija verità kbira li inti ma inti xejn u tissejjaħ umli jekk tagħraf fik dina l- verità u tipprattikaha.

Bniedem umli jixbah lil tifel żgħir.

Kristu infatti qal fl- evanġelju: Tassew tassew ngħidilkom: jekk intom ma tkunux tbiddiltu u ma ssirux bħal tfal żgħar ma tidħlux fis- saltna ta' Alla.

Għax min ikun umilja ruħu bħal tifel żgħir dan huwa ikbar fis- saltna tas- smewwiet.

Għarbel tifel żgħir: jemmen kollox — ma jeħux għalih f' xejn — ma jfittixx unur la bil- kelma lanqas bl- ilbies sabiħ imidd idu għal kull servizz baxx u ma jillamenta f' xejn lanqas joqgħod jaħseb fuq avvilimenti u fuq glorji mundani: f' kelma waħda jaħseb li ma huwa xejn.

La jibża' minn lifronti lanqas mill- konfużjoni.

Kemm hu tassew immela vantaġġjuż li wieħed jitħabbeb mat- tfal żgħar!

Min jista' jifhem il- ġid li ġġib l- umiltà fuq il- bniedem li jgħożżha?

L- ewwel nett tgħaqqdu fl- amiċizzja ma' Alla u ġġagħlu junura 'l Alla.

Alla jagħtih id- dawl tas- sema kif qal Kristu li Alla ħeba lill- għorrief u l- għaqlin tad- dinja l- ħwejjeġ sublimi tas- sema u għarrafhom liċ- ċkejknin.

Il- paċi kemxejn ma titwarrab qatt mill- bniedem umli.

It- talba tal- umli titla' quddiem it- tron ta' Alla u ma titwarrabx qabel ma l- Altissmu jikkonċediha.

L- umli huwa dejjem unurat għax huwa strument f' idejn Alla.

Veru unur meta jinqeda Alla bik.

L- umli huwa oġġett uniku tal- eżaltazzjonijiet u fl- aħħar nett kawża kbira ta' ġid ukoll għall- bnedmin tad- dinja.

Fin- natura tagħna huwa li meta nagħrfu xi ġid nitħajru biex nakkwistawh.

Issa biex takkwista l- virtù tal- umiltà jeħtieġ li tagħmel passi kbar li n- natura tagħna titwerwer għalihom.

Dawn huma: tfittex il- konfużjoni tiegħek, kif jgħid San Ġwann Griżostmu, speċjalment turi d- difetti tiegħek — tagħmilha ma' nies umli rigward il- kundizzjoni u rigward is- servizzi baxxi: iġġib quddiemek l- umiltà ta' Kristu li jekk dina ma timpressjonakx ma nafx xi jkun jista' jagħmlek umli: Kristu Alla inkarnat jagħmilha ta' seftur — taħseb li inti koċċ trab u rmied f' ħalq ta' mewt inevitabbli iżda fuq kollox bħal Santu Wistin li titlob kontinwament 'l Alla: "O Sinjur li nagħraf lilek ħalli nigglorifikak u li nagħraf lili ħalli niddisprezza lili nnifsi."

Konklużjoni — X' jidhirlek, o tifel, taħseb li hemm fik l- ispirtu tal- umiltà?

Taf inti xejn li l- ispirtu tal- umiltà ma jħallikx tara xejn denn ta' stima fik innifsek?

Jidhirlek li inti umli meta tfittex li jarawk in- nies u meta ssewwed qalbek għax skartat jew iddisprezzat?

Irrisolvi li tikkonverti u kkonfondi quddiem l- eżempji ta' Kristu l- Imgħallem divin tiegħek.

Mertu tal- opri

Tifel — Jekk tara bniedem jagħti karità jew jagħmel xi opra tajba inti forsi dik is- siegħa tiġġudikah li għamel mertu tagħha quddiem Alla.

Taf inti xejn li ħadd ma jista' jiġġudika opra tajba jekk hix tassew ta' mertu quddiem Alla jew le?

Infatti l- Appostlu San Pawl jgħid: li min jiġġudikah huwa s- Sinjur.

Tliet ħwejjeġ jenħtieġu biex wieħed ikollu mertu quddiem Alla ta' opra tajba, u jekk tonqos waħda biss xejn ma jgħodd li n- nies jgħidu li inti virtuż; jgħodd biss kif il- bniedem huwa fl- għajnejn ta' Alla.

L- ewwel ħaġa li tenħtieġ għall- mertu quddiem Alla hija l- istat tar- ruħ fil- grazzja ta' Alla: issa ħadd ma jista' jkun jaf bi żgur mingħajr rivelazzjoni speċjali ta' Alla li hu f' hedana l- istat, għalhekk kulħadd ikollu jżomm ruħu umli għalkemm ikun għamel ħafna u ħafna opri tajba.

Kristu Ġesù qalilna fl- evanġelju; "Kif il- fergħa ma tistax iġġib frott minn rajha jekk ma tkunx baqgħet fid- dielja: hekk lanqas intom jekk ma tkunux bqajtu fija."

Ikun immela ħsieb tiegħek premuruż, li meta diżgrazzjatament tkun taf bi żgur li għamilt dnub mejjet, malajr malajr tieħu l- assoluzzjoni sagramentali, għaliex l- opri kollha tajba tiegħek, tant paċenzja, tant karità, tant atti oħra li tagħmel ikunu mingħajr mertu u lanqas qatt ma tkun tista' jkollok il- mertu tagħhom bl- assoluzzjoni sagramentali.

Il- merti li tieħu bl- assoluzzjoni huma dawk li inti tkun għamilt fl- istat tal- grazzja u li tkun tlifthom bi dnub mejjet.

It- tieni ħaġa l- intenzjoni retta.

Kun af li ħadd f' sensih ma jagħmel xejn għal xejn: xi fini żgur ikollu li jqanqal għall- opri.

Aħna bnedmin fin- natura mħassra tagħna miġbudin wisq biex infittxu lilna nfusna f' kollox, kollox irridu għalina: inħobbu l- istimi, nagħmlu biex nidhru, inħobbu l- pjaċiri tas- sensi, u nħobbu l- flus u l- kumditajiet.

Jekk aħna nopraw b' xi fini temporali u mhux sopranaturali, żgur li 'l Alla ma nigglorifikawhx billi l- mezzi għandhom ikunu proporzjonati għall- fini.

M' hemmx immela mertu jekk tqanqlek għall- opra xi ħaġa ta' hedina l- art bħallikieku ma tisraqx biex ma tinfamax ruħek eċċ: iżda għall- mertu jeħtieġ li tkun imqanqal b' xi ħaġa tal- fidi li nemmnu.

It- tielet ħaġa li tenħtieġ għall- mertu hija l- istat tal- ħajja, għax Kristu qal: "Jiġi lejl li fih ħadd ma jista' jaħdem."

Sakemm aħna pellegrini bid- dawl tal- fidi għandna l- okkażjoni li naħżnu teżori fis- sema: iżda meta mmutu mmorru naħsdu fl- eternità dak li nkunu fiż- żmien żrajna.

Għalhekk itgħallem ifhem kemm huwa prezzjuż iż- żmien u li ma tħarbtux fiċ- ċajt u fil- bluhat.

Oh li kieku bniedem mejjet jerġa' fid- dinja ħaj kemm iħabrek li jkabbar kemm jiflaħ il- merti!

Kun af li wara l- mewt mhux kulħadd igawdi xorta lanqas ibati xorta; iżda kulħadd proporzjonatament skont għemilu.

Konklużjoni — Ma tħabrikx minn issa 'l quddiem, o tifel, li żżomm ruħek kontinwament fl- istat tal- grazzja mill- aħjar li tista' L- ewwel nett imħabba l- mewt li tista' tiġi għal għarrieda kull mument u fit- tieni lok imħabba t- telfien tal- merti.

U bi ħsiebek tkun iblah li timmira għal ħwejjeġ temporali li jgħaddu f' għamża t' għajn?

Irrisolvi immela li tul il- pellegrinaġġ qasir tiegħek, illi tkun għaqli u li tagħmel teżor li ħadd ma jkun jista' jisraqhulek u xejn ma jkun jista' jgħarraqhulek.

Il- Frott tal- Ispirtu

Tifel — Ħadd ma jista' jaf bi żgur jekk huwiex fil- grazzja ta' Alla.

Mela ħadd ma jista' jaf bi żgur jekk fih hemmx l- Ispirtu Santu.

Issa però wieħed jista' jitfarraġ li hemm fih l- Ispirtu Santu, xħin jara fih il- frott tal- ispirtu għax kif is- siġar jintgħarfu mill- frottijiet tagħhom u kif kull barmil jagħti l- inbid li hemm fih, hekk kull bniedem jintgħaraf mill- operazzjonijiet tiegħu.

L- Appostlu San Pawl jgħodd il- frottijiet tal- Ispirtu Santu fl- ittra tiegħu lill- Galati, jgħid: Il- frott tal- Ispirtu huwa mħabba, ferħ, paċi, paċenzja, ħniena, tjubija, suppurtar, ħlewwa, fidi, modestja, kontinenza, kastità.

Jinsabu fik dawn il- frottijiet imsemmijin minn San Pawl?

Min għandu fih hedawna l- frottijiet għandu wisq raġun li jaħseb li aktarx huwa tempju veru tal- Ispirtu Santu billi kull spirtu jagħti minn hedak li għandu.

Neżaminaw ftit flimkien fuq hedawna l- frottijiet wieħed wieħed.

L- Appostlu jqiegħed fl- ewwel lok l- imħabba?

Taf inti xejn li anki n- natura tispira mħabba?

Tagħraf inti xejn l- imħabba li tispira n- natura minn l- imħabba li jispira l- Ispirtu Santu?

Hemm differenza kbira bejniethom.

L- imħabba li jispira l- Ispirtu Santu hija diżinteressata, hija universali u hija sinċiera, mentri l- imħabba li tispira n- natura hija dejjem interessata għax dina tħobb lil min iħobbha u fejn jaqblilha.

Waqt il- prova tara xejn jekk l- imħabba tiegħek hija mill- Ispirtu Santu jew le?

L- Ispirtu Santu ma jistax ikun li jqanqlek biex topra dak li hu qżież f' għajnejh, u f' għajnejh huwa qżież dak li l- bnedmin jgħożżu.

Il- bnedmin jgħożżu t- tpaxxija, il- flus, l- istimi u l- unuri temporali.

Taf issa inti xejn li l- ferħ u l- paċi huma effett sigur tad- disprezz ta' hedawna l- ħwejjeġ li japprezzaw il- bnedmin?

Isma' xi jgħid il- Kempis: Min ma jimpurtahx u la minn unuri u la minn disprezzi issibu għandu f' qalbu paċi kbira.

U Salamun li kellu tant delizzji tal- ġisem u tant unuri u tant rikkezzi qal, li kollox huwa vanità għax fihom sab niket u swied il- qalb.

Il- paċenzja taraha xejn fik, jew tieħu paċenzja b' min trid u b' min jogħġob lilek?

Il- veru paċenzjuż ma jqisx minn min u minn xiex hu mdejjaq, iżda jadura dejjem l- id divina li trieġi u tiggverna kollox għall- volontà tagħha, u ma jitħawwad xejn persważ fuq is- sapjenza kbira ta' Alla.

Tinnota inti xejn kemm Alla jieħu paċenzja bina?

Il- ħniena, it- tjubija, is- suppurtar u l- ħlewwa.

Fl- imġiba tiegħek mal- proxxmu tarahom inti xejn hedawna l- frottijiet fik tal- Ispirtu Santu?

Tħenn tassew bl- opri u ma' kulħadd u dejjem jew bil- kliem jew ma' min għandek grazzja jew rikonoxxenza jew għax qalbek debboli?

Kristu qalilna: "Kunu ta' qalb ħanina bħalma huwa ta' qalb ħanina l- Missier tagħkom li huwa fis- smewwiet."

It- tjubija tinsab fik?

Tagħti inti xejn lil għajrek mingħajr interess u mingħajr speranza li tkun irringrazzjat?

Tissaporti inti xejn 'il għajrek f' kull difett tiegħu tant fiżiku kemm morali?

Naħseb li inti taf li kull min jissaporti, jissaporti għax ikun iħobb: issa jekk inti ma tissaportix inti ma tħobbx u jekk ma tħobbx mhux fik Alla: għax Alla huwa mħabba, u min iħobb jibqa' f' Alla u Alla fih.

Il- manswetudni u l- ħlewwa tista' inti tgħid li huma fik meta inti tinkorla u tivvendika ruħek?

Ma tinnutax inti l- manswetudni ta' Alla li jtella' x- xemx u li jibgħat ix- xita anke fuq il- ħżiena cioè fuq dawk li ingrati joffenduh wara tant benefiċċi?

Il- fidi taraha inti xejn mill- opri tiegħek?

Nista' jiena ngħid li inti temmen xħin naf li inti tissogra tagħmel quddiem Alla dak li ma tissograx tagħmel quddiem bniedem jew li toqgħod fl- okkażjoni tad- dnub il- mejjet li jitfgħek fi fjammi eterni?

Il- modestja taraha xejn inti fik, jew iddoqq it- tromba quddiemek għall- opri tajba tiegħek, jew tfittex l- aqwa lok u tiddisprezza s- sentimenti kollha umiltà tal- Imgħallem divin tiegħek, li ġie fostna fil- kwalità ta' veru seftur?

Il- kontinenza u l- kastità: m' hemmx sinjal hekk ikrah fuq in- nisrani li jagħmel bil- ħsieb jew bl- għamil id- dnub tal- ġisem.

Isma' l- Appostlu San Pawl li jgħid, li l- insara huma tempju tal- Ispirtu Santu għax fihom jgħammar l- Ispirtu ta' Alla u li min ikun tebba' 'l dan it- tempju Alla jeqirdu 'l dan.

Konklużjoni — Kemm għandek għaliex tibki u titniehed quddiem Alla jekk fik ma tarax il- frottijiet tal- Ispirtu Santu, o tifel!

Agħmel il- mezzi kollha, itlob bil- ħerqa sabiex Alla jħenn għalik u jagħtik l- Ispirtu tiegħu, li mingħajru u la tigglorifikah u lanqas tiġbor merti.

Qiegħed f' qalbek il- kliem li qalet Santa Luċija lill- prefett Paskasju li dawk li jgħixu kasti u tajjeb huma tempju tal- Ispirtu Santu.

Alla inkarnat

Tifel — Dan hu tassew pass meraviljuż li Alla jsir bniedem biex isalva mit- telfien ta' dejjem il- bnedmin.

La tifhimx però li n- natura ta' Alla tbiddlet fi bniedem, jew li tħalltet mas- sustanza ta' bniedem, iżda s- sustanza ta' Alla u s- sustanza ta' bniedem ġew magħqudin flimkien permezz tal- persuna divina, b' mod li kull natura żammet il- proprjetajiet relattivi tagħha.

Dan hu Ġesù Kristu Alla perfett u bniedem perfett.

Meta fil- ġenna tal- art ġrat hedika l- kbira diżgrazzja li Adam u Eva tilfu għalihom u għan- nisel kollu tagħhom kull dritt għall- ħajja eterna permezz tad- diżubbidjenza, ħadd ma seta' jirripara offiża hekk magħmula lil Alla, ebda ħaġa maħluqa għaliex m' hemmx proporzjon bejn dak li hu maħluq u finit u dak li mhux maħluq u infinit: għalhekk immela kieku t- tieni persuna fil- ħniena infinita tagħha ma offrietx ruħha b' vittma tad- dnub kieku ħadd ma kien jista' jiġġustifika ruħu ma' Alla u sabiex hedina l- persuna tasal biex tumilja ruħha u tbati għaqqdet man- natura divina n- natura umana hekk li dawn iż- żewġ naturi mhux żewġ persuni iżda persuna waħda u dina divina tiggvernahom u tiddominahom.

Fi Kristu hemm persuna waħda u dina divina: għalhekk immela għandu wieħed jadura kull parti tal- bniedem fi Kristu għax kull parti hija ta' persuna divina: għalhekk immela kull operazzjoni ta' Kristu għandha mertu infinit għaliex kull operazzjoni hija ta' persuna divina.

Kristu huwa wieħed veru Alla u veru bniedem għaliex il- persuna fih hija waħda.

In- natura ta' Alla fih hija omnipotenti, eterna, immensa, immutabbli u b' kull attribut divin kif ukoll in- natura ta' bniedem fih hija maħluqa u tassew dixxendenti minn Adam b' vera sustanza ta' laħam ta' bniedem solida u reali bħal tal- bnedmin l- oħra u b' vera ruħ, bl- intellett, bil- memorja u bil- volontà f' kollox bħal tagħna bnedmin barra biss l- assoġġettazzjoni għad- dnub.

Fi Kristu immela hemm żewġ intelletti wieħed divin u l- ieħor uman, hemm żewġ volontajiet waħda divina u l- oħra umana u kull operazzjoni tiegħu għalkemm mill- intellett u mill- volontà ta' bniedem hija dejjem ta' mertu infinit, għaliex dan l- intellett u dina l- volontà huma ta' persuna divina.

Dina hija r- raġuni li għaliha Marija Santissma hija tassew omm Alla naturali, għaliex dak li hija ġġenerat bniedem sa mill- ewwel mument il- persuna tiegħu kienet waħda u dina divina.

Fl- evanġelju aħna naqraw li Kristu kien jikber fl- età, fil- għerf, li kien sudditu ta' Ġużeppi u Marija, (Marija kienet tassew ommu iżda San Ġużepp kien missier tiegħu putattiv, għaliex Kristu bħala bniedem m' għandux missier naturali iżda permezz tal- Ispirtu Santu twieled minn Marija Verġni) kien jagħtih il- ġuħ u l- għatx, kien jegħja, kien jistagħġeb, kien jorqod, kien ittentat mix- xitan, kien iħobb, kien jirraġuna, kien maqbud, imsallab u maqtul.

Kien jagħmel ħafna mirakli speċjalment li rxoxta fit- tielet jum wara li kien maqtul u ħafna profeziji speċjalment li l- knisja tiegħu ma tiġix nieqsa.

Kien jgħid li hu veru Alla u veru bniedem u kien jorbot bi kliemu l- Lhud li ma kinux jemmnuh billi jurihom il- mirakli b' siġill ta' kelmtu.

Xi ngħidu fuq it- tagħlim li tana biex ngħixu feliċi fid- dinja u wara mewtna?

Għallimna ninħabbu, li nkunu ħelwin u umli, li f' kollox nagħmlu fini rett biex nigglorifikaw 'l Alla, li ngħożżu l- faqar, il- paċenzja, l- ubbidjenza u kieku għallem xi ħaġa mingħajr ma saħħaħha bl- eżempju.

Konklużjoni — Dan hu s- salvatur tad- dinja, o tifel, li ta lill- bnedmin is- saħħa eterna u unur li ħadd ma jista' jifhem.

Mhux forsi unur għall- bniedem li jista' liberament jgħid li Alla huwa ħuh?

Hekk infatti Kristu b' ħalq il- profeta qal: "Jiena nirrakkonta lil ħuti l- isem tiegħek."

Oh kieku wieħed jirrifletti serjament fuq hedina l- imħabba eċċessiva ta' Alla lejn il- bniedem, li tana l- Uniġenitu Iben tiegħu u s- setgħa li nkunu ħut Kristu u wlied Alla!

Għandu tassew ix- xitan raġun li jaħrab imwerwer bħal sajjetta fejn jara l- kbira sentenza: "Verbum Dei caro factum est."

Ir- Rużarju

Tifel — Meta d- dinja kienet mgħaddsa fil- vizzjijiet u fl- ereżiji, il- Verġni mbierka Marija Santissma tat ir- Rużarju lil San Duminku biex ixandru bħala mezz għall- qerda tal- vizzju u tal- ereżiji u għall- akkwist tal- virtù u tal- favuri ta' Alla u tagħha stess.

Dan ir- Rużarju jikkonsisti fi ħmistax -il posta u kull posta tagħtik materja għall- kontemplazzjoni xi parti mill- ħajja ta' Kristu u tingħaqad bir- reċitazzjoni tal- Missierna b' għaxar Avemarijiet u Glorja waħda.

Biex wieħed jikkontempla bi profitt il- misterji jġib quddiem għajnejh ir- rappreżentazzjoni tiegħu, bħallikieku qed jara f' inkwadru pinġuta x- xena u jiġbed minnha xi riflessjoni jew xi tagħlim.

Il- ħajja ta' Kristu li huwa l- uniku Mgħallem tal- bnedmin f' kull l- inqas moviment tagħha dejjem tagħtik x' tara u x' titgħallem għall- ġid spiritwali.

L- eżempji u t- tagħlim tiegħu ma jistax ikun li ma jimpressjonawx u li ma jipperswadux, meta wieħed tassew jemmen li Kristu huwa Alla magħmul Bniedem.

F' ħajtu inti tilmaħ il- Kobor tal- Ġenna u l- Pwieni terribilissimi tal- Infern, inti tara li hu prezzjuż f' għajnejn Alla dak li hu qżież f' għajnejn il- bnedmin, inti tiskanta fuq il- Ġustizzja u fuq it- Tjubija u fuq l- attributi ta' Alla, inti ssib tassew raġuni biex titqawwa fil- Fidi, fit- Tama, u fil- Karità.

Il- Qaddisin għalhekk waslu fil- glorja u ħallewlna tant eżempji kbar ta' virtù għaliex ikkontemplaw il- ħajja ta' Kristu.

Naraw ħafif ħafif kull misterju tal- ferħ għall- kontemplazzjoni u għat- tagħlim.

Fl- ewwel misterju tara l- eċċess tal- imħabba ta' Alla lejn il- bniedem li Hu stess sar bniedem biex isalvah u fl- istess ħin tara l- Kobor tad- dinjità ta' Marija Santissma.

Fit- tieni misterju tara li fejn jidħol Kristu tidħol l- umiltà u l- karità lejn il- proxxmu.

Marija Santissma għadha kemm saret Omm Alla tmur bil- għaġla tagħmilha ta' seftura ma' Eliżabetta.

Fit- tielet misterju tara d- disprezz tas- sentimenti tad- dinja xħin Kristu fid- dehra tiegħu fuq l- art tħaddan mal- faqar li fih inkomodi u umiljazzjonijiet kbar.

Fir- raba' misterju tara li Alla jittratta mal- maħbubin tiegħu bis- sofferenzi xħin ix- xwejjaħ Simewni jħabbar il- passjoni ta' Kristu u s- sejf tad- duluri għal ruħ Marija Santissma.

Fil- ħames misterju tara l- ħeġġa li jeħtieġ li nqiegħdu fis- servizz tagħna lejn Alla xħin Kristu ħalla 'l San Ġużepp u 'l Marija Santissma biex dam tlitt ijiem u tlitt iljieli mad- dutturi jiddisputa fit- tempju.

Ngħaddu issa għall- misterji tat- tbatija.

Fl- ewwel misterju tilmaħ il- kbira tagħlima li f' kollox u għal kollox aħna għandna nintrabtu mal- volontà ta' Alla li hu padrun u missier tagħna xħin tara 'l Kristu fl- ort jitlob.

Fit- tieni misterju inti tasal biex tifhem li wieħed jeħtieġ li jitgħakkes biex iżomm ġismu kast xħin Kristu jassoġġetta ruħu għall- flaġellazzjoni ta' ġismu.

Fit- tielet misterju int tara raġuni biex tabborri l- inklinazzjoni tiegħek naturali li tħobb turi ruħek għat- tifħir u għall- unuri xħin Kristu hu mqiegħed re taż- żuffjett bix- xewk f' rasu, b' qasba f' idu u b' porpra fuq spalltu.

Fir- raba' misterju inti tistenna persekuzzjoni u sentenza ħażina mid- dinja jekk inti tmur kontra l- approvazzjonijiet tagħha: però min jieħu sentenza tajba fid- dinja, jeħodha ħażina fit- tribunal ta' Alla, u jieħu sentenza tajba minn Alla min jeħodha ħażina fl- art, xħin tara 'l Kristu kkundannat għall- mewt, li ġie biex jagħti d- dawl lid- dinja.

Fil- ħames misterju inti tara li jeħtieġ li nagħtu kull sagrifiċċju lil Alla li jordnalna, xħin tara 'l Kristu vittma tal- volontà ta' Alla.

Hawn tista' tara l- kruha tad- dnub, il- pwieni tal- infern, u kull xorta ta' virtù.

Issa jonqos li nikkontemplaw il- ħames misterji tal- glorja.

Fl- ewwel misterju inti tara b' persważjoni kbira li Kristu huwa tassew l- Iben ta' Alla u li veru kulma qal, xħin tlitt ijiem wara mewtu jirxoxta b' xhud sod ta' missirijietna.

Fit- tieni misterju inti tara n- neċessità tal- Fidi fi Kristu u tistenna l- jum tal- ġudizzju, jum ta' biża' u ta' qilla, xħin Kristu tela' s- sema fil- glorja tal- Missier wara li bagħat l- appostli jgħallmu mad- dinja jgħidilhom li min ma jemminx ikun ikkundannat.

Fit- tielet misterju inti tara n- neċessità li jkollna fina l- Ispirtu Santu li mingħajru ebda virtù ma tista' tkun fina, xħin tara kif l- appostli tbiddlu f' ħin bla waqt malli l- Ispirtu Santu niżel fuqhom.

Fir- raba' misterju inti tara li kollox jgħaddi u li wara d- duluri tiġi l- feliċità xħin tara 'l Marija Santissma dieħla bit- trijonfi għat- tgawdija eterna msejħa minn Binha Ġesù Kristu li flimkien miegħu hija batiet.

Fil- ħames misterju inti tara li min jimxi fidil mal- volontà ta' Alla, Alla fidil u veraċi jinkurunah b' barka ta' dejjem, xħin tara 'l Kristu jqiegħed il- kuruna fuq ir- ras ta' Marija Santissma b' solennità denja tagħha li hija Omm vera ta' Alla.

Konklużjoni — Issa jiena naħseb, o tifel, li mil- lum 'il quddiem tibda tieqaf xi ftit fuq kull misterju biex tikkontempla xi ħaġa: il- kontemplazzjoni tista' tagħmilha wkoll tul l- Avemarijiet u nirrikkmandalek li l- Missierna u l- Avemarijiet tgħidhom sħaħ u mhux mibruma jew bin- nofs speċjalment jekk tgħidu ma' ħaddieħor.

Fl- aħħar tingħad is- Salve Regina li biha tirbaħ ukoll l- indulġenzi tar- Rużarju.

Nispiċċa billi ngħidlek waħda mill- wegħdiet ta' Marija Santissma għal min jgħid ir- Rużarju: is- salvazzjoni eterna ta' ruħu.

Qis li ġġib fuqek il- kuruna tar- Rużarju.

Ir- Raġuni

Tifel — Inti żgur iżżomm b' miġnun 'il min ma jirraġunax jew tgħid, almenu li moħħu mhux f' loku: issa noqogħdu medhijin fuq il- veritajiet tal- Fidi bl- użu biss tas- sens komun tagħna ossija tar- raġuni.

Għidli ftit: Tista' inti mix- xejn tagħmel xi ħaġa?

Pereżempju ngħidlek tibnili dar, tista' inti tibniha mingħajr ma jkollok ġebel, tajn u għodod?

Żgur li le.

Issa jekk inti li inti xi ħaġa bniedem mix- xejn ma tista' tagħmel xejn, kemm iżjed ix- xejn innifsu ma jista' jagħmel xejn?

Meta inti tara l- ġmiel tas- sema u tal- baħar u tal- art u ta' kulma huwa fihom, ma tipperswadikx ir- raġuni li min għamilhom huwa tajjeb, sapjentissmu, omnipotenti, kollu kemm hu providenza, kbir, perfettissmu u mingħajr bidu?

Jista' jkun li tammetti li xi ħaġa għamja, bla intellett jew kumbinazzjoni tifrex opri hekk terribbli, hekk ordinati, hekk meqjusin?

L- Ispirtu Santu fis- salm 52 iddikjara iblah bla moħħ 'il min ma jammettix li Alla hu.

Hemm xi nies li mhumiex persważi li fil- mewt ta' kull bniedem Alla jagħmillu l- ġudizzju u jagħtih li jistħoqqlu; iżda jaħsbu li mal- mewt jispiċċa kollox, la ġenna m' hemm lanqas infern, bħallikieku l- ħajja tal- bniedem tintefa bħal xemgħa mixgħula.

Issa tista' inti tasal biex tgħid li bniedem jistħoqqlu premju għax għamel delitt jew kastig għax għamel opra tajba?

Għandek il- ħila tgħid li iben jistħoqqlu premju ta' £500 għax avvelena 'l missieru biex jidħol fil- libertà tad- diżordnijiet u fil- wirt ta' dina s- somma?

Ma jidhirx wisq ċar immela li kieku mal- mewt jispiċċa kollox, m' hemmx ġudizzju li jassenja l- ġenna u l- infern li Alla jagħmel dak li inti bir- raġuni tiegħek ma tistax tagħmel cioè tapprova ħaġa ħażina u tagħtiha premju?

Alla ta premju ta' £500 lil iben żnaturat.

Ta xiex?

Ta' delitt.

Kif?

Billi ħallieh javvelena 'l missieru xħin seta' jiċċungah qabel. £500 premju ta' delitt, għaliex mal- mewt spiċċa kollox m' hemmx infern.

Kemm tidher ċara l- eżistenza tal- ġenna u tal- infern bid- dehen tar- raġuni biss!

Immela li Alla hu u li jippremja t- tajbin u jikkastiga l- ħżiena, artikli ta' fidi li kulħadd huwa obbligat li jemmen ħaġa ħaġa għall- ġustifikazzjoni tiegħu, l- istess dawl tar- raġuni jipperswadi 'l min hu tassew f' sensih.

Ir- raġuni wkoll toqgħod xħin is- sensi esterni juruha u jipperswaduha, u hija lanqas ma tfittex provi u argumenti għaliex kontra l- fatt ma jenħtiġux diskursati.

Issa l- Istorja tesponilna bosta fattijiet meraviljużi li ħadd ma jista' jmieri billi mqegħdin fuq ix- xhud ta' bosta nies u ta' bosta monumenti.

L- Istorja fis- soċjetà tal- bnedmin għandha piż u valur kbir u hekk kbir li kulħadd jammettiha għax- xhieda li ġġib magħha kkonfermati mill- istess pubbliċità.

Fost il- ġrajja li turina l- Istorja, ċelebri hija l- miġja ta' Kristu fid- dinja.

Il- monumenti li jixhdu hedina l- miġja huma d- data tas- sena li missirijietna bdew jużaw b' tifkira tal- miġja ta' Kristu billi waqqfu d- data tas- sena Lhudija: Ġerusalemm li tgħożż il- qabar glorjuż ta' Kristu, il- Knisja stess li hu stess iffonda fuq l- art, Papa, Isqfijiet, Saċerdoti u fidili.

Kieku dan Kristu ma ġiex fid- dinja: għidli ftit — Min wasal biex ivvinta l- erba' kotba tal- evanġelju tant magħżużin fil- knisja li jikkontjenu l- meravilji tal- ħajja ta' Kristu u t- tagħlim tiegħu? — Min wasal biex jivvinta s- seba' Sagramenti?

Ara int stess li inti nisrani inti monument ta' Kristu: infatti kif ġie li inti nisrani kieku Kristu ma ġiex fid- dinja?

Meta r- raġuni tara bid- dawl tagħha ġrajja bħal dawn hekk sħaħ fix- xhieda tammettihom u meta tammetti l- miġja ta' Kristu wara li tkun ikkonsidrat kif hedana l- Galilew wasal biex xerred mad- dinja kollha l- fidi fih innifsu b' tant ċirkustanzi li kienu fortement ifixklu t- tixrid ta' dina l- fidi tikkonkludi li huwa Alla u denn li wieħed jemmen kulma għallem u qal hu stess.

Kif għamel Kristu biex xerred mad- dinja l- fidi fih?

Xerridha bil- mirakli jew mingħajr mirakli?

Jekk tgħidli ma jintgħatawx mirakli ngħidlek ma' Santu Wistin, li miraklu ikbar minn dan ma jistax jintgħata li tant nies diversi fl- età fil- kundizzjonijiet mingħajr ma jaraw mirakli jabbandunaw kollox biex iħaddnu reliġjon hekk diffiċli għan- natura tagħhom tant rigward il- ħwejjeġ tat- twemmin kemm ukoll rigward il- ħwejjeġ tal- prattika fil- morali.

Konklużjoni — Jiena diġà għedtlek, o tifel, li jekk wieħed bid- dawl tar- raġuni jasal biex jipperswadi ruħu permezz tal- Istorja li Kristu huwa Alla fl- istess ħin jagħti ruħu b' sigurezza biex jemmen kulma huwa għallem u qal.

Kemm terribilment huwa tkellem fuq l- infern li fih fjammi eterni!

Qal fost il- ħwejjeġ l- oħra li l- Knisja tiegħu ma tistax tiġi nieqsa lanqas tiżbalja fit- tagħlim tagħha; għalhekk meta tiġik xi tentazzjoni kontra xi artiklu tal- fidi għid: "Kristu huwa Alla li qal li l- Knisja tiegħu ma tistax tiżbalja: ladarba immela tgħallem hekk il- Knisja jiena nemmen mingħajr ma rrid provi."

Anki l- Istorja bl- espożizzjoni tal- ġrajja meraviljużi tal- Qaddisin li għexu u mietu f' hedina l- Knisja kontinwament issaħħaħha fuq il- verità tagħha.

Indulġenzi

Tifel — Hawn insara li ma jagħtux kont għar- rebħ tal- indulġenzi u dawn huma utli u ta' ġid kbir għax permezz tagħhom neħilsu l- pieni temporali li wieħed ikollu jiskonta bin- nar fil- Purgatorju wara mewtu jew hawn fid- dinja permezz tal- penitenzi.

B' indulġenza għandek tifhem hedika l- maħfra li tagħti l- Knisja, barra mis- Sagrament tal- qrar, tal- piena temporali.

Il- piena eterna tinħafer o permezz tal- assoluzzjoni sagramentali o permezz ta' att ta' mħabba perfett lejn Alla.

Hija verità tal- fidi li Ġesù ta lill- Knisja s- setgħa li tneħħi jew tnaqqas il- pwieni temporali li wieħed ikun baqagħlu jsofri mħabba dnubietu.

Infatti Ġesù Kristu qal lill- Appostli: "Ekku li jiena nibgħatkom bl- istess awtorità li biha l- Missier tiegħi bagħat lili." — Kif bagħatni l- Missier jiena wkoll nibgħat lilkom — Dak kollu li intom tkunu rbattu fuq l- art, ikun marbut fis- sema u dak kollu li tkunu ħallejtu fuq l- art ikun maħlul fis- sema.

Issa min għandu s- setgħa li jagħmel ħwejjeġ kbar, ma jistax jagħmel dak li hu inqas?

Min jista' jaħfer il- piena eterna ma jistax jaħfer il- piena temporali?

Dina l- awtorità l- Knisja sserviet biha mill- bidu tagħha: hekk ukoll il- Konċilju ta' Trentu jgħallem li l- Knisja għandha realment minn Ġesù Kristu l- awtorità li tagħti l- indulġenzi.

Fil- Knisja hemm iddepożitat it- teżor tal- valur infinit tal- merti ta' Kristu li ma jistax jiġi nieqes jew jiskarsa, hemm ukoll il- merti ta' Marija Santissma u tal- Qaddisin li għamlu iktar minn dak li kienu obbligati biex jissodisfaw il- ġustizzja ta' Alla unitament mal- merti ta' Kristu.

Dan it- teżor qiegħed f' idejn il- Knisja u bih tinqeda biex tneħħi jew tnaqqas il- piena temporali billi tapplika lill- insara li huma taħt il- ġurisdizzjoni jew taħt il- ħakma tagħha l- merti ta' Sidna Ġesù Kristu, tal- Verġni mbierka u tal- Qaddisin.

Il- Knisja ma tagħtix l- indulġenzi ħlief lil dawk li jindmu minn dnubiethom u li jkunu għamlu paċi ma' Alla bil- qrar: għalhekk ma jistax jirbaħ ebda indulġenza min ikun fl- istat tad- dnub il- mejjet.

Tenħtieġ ukoll l- intenzjoni f' min irid jirbaħhom almenu ġenerali li jrid cioè jirbaħ kull indulġenza li jista' billi jagħmel eżattament dak li tordna l- Knisja biex jintrebħu l- indulġenzi.

Fi tnejn jinqasmu l- indulġenzi: plenarja u parzjali.

L- indulġenza plenarja hija dik li taħfer il- piena kollha temporali li tistħoqq u li jkun fadal mid- dnubiet kollha diġà maħfura inkwantu għall- ħtija: għalhekk min imut biha jidħol direttament fit- tgawdija.

L- indulġenza parzjali hija dik li tneħħi biċċa biss mill- piena temporali li tkun tistħoqq, għad- dnubiet diġà maħfurin inkwantu għall- ħtija.

Minn dan inti tifhem li biex wieħed jaqla' indulġenza plenarja hemm bżonn li jkollu l- volontà tiegħu stakkata anki mill- inqas dnub venjal, il- Knisja immela bl- indulġenzi tridna nagħmlu l- penitenzi billi nobogħdu d- dnub; infatti l- piena qatt ma tista' titneħħa qabel ma jkun imneħħi d- dnub kawża tal- piena u mingħajr indiema ebda dnub lanqas venjal ma jista' jinħafer.

Hawn xi indulġenzi li jistgħu jiġu applikati lill- erwieħ tal- Purgatorju b' mod biss ta' suffraġju u mhux le sabiex il- Knisja teħlishom minn dawk il- pwieni tagħhom bħalma teħles l- insara li għadhom jgħixu fuq l- art bis- setgħa tagħha għax il- Knisja m' għandhiex setgħa fuq il- Purgatorju, iżda tagħmel kemm tista' biex tieqaf magħhom ukoll, billi toffri lil Alla xi indulġenzi għal dak jew dik ir- ruħ jew għall- erwieħ kollha sabiex filwaqt li Hu jaċċettahom ikollu ħniena minnhom u jaħfrilhom għalkollox jew inaqqsilhom biċċa mill- piena temporali.

Kif aħna nistgħu nieqfu mal- erwieħ tal- Purgatorju bit- talb, bis- sawm, bil- karità u bis- sagrifiċċju tal- quddiesa, hekk ukoll nistgħu nagħmlu magħhom permezz tal- indulġenzi basta min jagħtihom jistqarr li dawna jistgħu jkunu applikati lill- erwieħ: però min għandu l- atto eroico kwalunkwe indulġenza jista' japplikaha lill- erwieħ.

Konklużjoni — Apprezza l- indulġenzi, kun ħabrieki, o tifel, li tirbaħ kemm tista' bħal bniedem rgħib għall- flus jistinka li jrekken lejh; u applika kemm tista' għall- erwieħ tal- Purgatorju indulġenzi, tiftakar li huma batuti wisq u li huma rikonoxxenti wisq.

Neżortak li tagħmel biex tirbaħ f' mewtek l- indulġenza plenarja ta' Piju X. F' jum li trid inti wara li tkun qerrejt u tqarbint għid bis- sinċerità: "Sinjur Alla tiegħi, minn issa bil- volontà kollha u bil- qalb kollha nilqa' minn idejk kull xorta ta' mewt, kif lilek ikun jogħġob, bid- dwejjaq, bil- pwieni u bl- uġigħ kollu tagħha."

Ħalli nissuġġerilek ukoll b' ġid kbir u kbir wisq għal ruħek u għal ġismek: kull darba li tisma' arloġġ idoqq għid: Ġesù!

Marija! u kull darba tirbaħ 300 ġurnata indulġenza.

Il- Labtu tal- Karmnu

Tifel — Marija Santissma tħobbna eċċessivament u dejjem turina li tħobbna biex aħna nkunulha rikonoxxenti, billi nagħtu ġieħ lil Alla u qima lilha stess.

Int taf li hija omm Alla u għalhekk ħadd ma jista' jifhem fuq il- grazzji, u l- privileġġi u t- teżori tal- merti tagħha.

Issa hija riedet bil- potenza tagħha tgħaqqad mal- labtu msejjaħ tal- Karmnu l- virtù mill- merti tagħha u tagħtih lill- bnedmin b' sinjal ta' vera mħabba ta' omm lejhom.

Jekk inti taf fuq id- diżgrazzja ta' Adam u Eva int tagħraf li l- ilbies li bih nitgħattew hu kastig tal- ġustizzja, iżda l- labtu tal- Karmnu li fuqna nġibu mhux biss junurana iżda jfakkarna li aħna oġġetti tal- ħniena ta' Alla.

Kemm hi għażiża d- devozzjoni tal- labtu tal- Karmnu!

Isma' ftit il- kliem ta' Marija Santissma meta hija tatu lil San Xmun Stock: "Ħu, iben l- iżjed maħbub, dan l- iskapular tal- ordni tiegħek, sinjal tal- aħwija tiegħi: privileġġ għalik u għall- Karmeliti kollha li min imut bih jeħles ruħu mill- fjammi eterni, ekku s- sinjal tas- saħħa, saħħa fil- perikli, għaqda ta' paċi u ta' patt ta' dejjem.

Dawk kollha li jkunu mietu bil- labtu tiegħi fuqhom jiena wkoll neħlishom mill- pwieni tal- Purgatorju l- ewwel Sibt li jiġi fuq mewthom."

Dan hu l- kliem ta' Marija Santissma approvat minn diversi papiet u miżmum fil- knisja bħala teżor u konfort tal- insara kattoliċi.

Ieqaf ftit bil- ħsieb tiegħek b' mod speċjali fuq il- kelma skapular, labtu li ma għandux jinġieb fil- but, jew mehmuż mal- ħwejjeġ iżda għandu jintlibes fil- għonq fuq is- sider u fuq id- dahar u l- materja jeħtieġ li tkun tas- suf jew bis- suf bħalma huwa l- kaxmer b' kulur oskur.

Dan il- labtu jbierku s- saċerdot l- ewwel darba u jlibbishulek u mbagħad meta tieħu ieħor ġdid, dan jitbierek fuqek.

Jiena naħseb illi inti fhimt l- unur li trid tagħtik il- Madonna, xħin qalet li l- labtu huwa sinjal tal- aħwija tiegħi voldieri l- Madonna tagħrfek b' wieħed mill- aħwa tagħha xħin tkun liebes il- labtu.

U li dan il- labtu huwa saħħa fil- perikli ma tħossux iserraħlek rasek, xħin inti taf tajjeb kif aħna mdawrin minn kullimkien b' perikli tar- ruħ u tal- ġisem: kollox jheddidna li jeqridna.

Iżda l- kliem li jiena nifhem inwaħħallek sew f' rasek hu li tiġi meħlus permezz tal- labtu mill- fjammi eterni tal- infern, voldieri, jekk tkun qiegħed tmut fl- istat tad- dnub il- mejjet u fuqek ikollok il- labtu tal- Karmnu, Marija Santissma tagħmel li inti qabel ma tispiċċa tiġi ġġustifikat b' xi mod jew ieħor.

U li tiġi meħlus mill- pwieni tal- Purgatorju l- ewwel Sibt li jiġi wara mewtek, ma jagħtikx in- nifs fuq il- pwieni kbar u twal li inti taħseb li jistħoqqulek għal dnubietek?

Minn dan kollu li inti sa issa smajt inti tara faċilment l- obbligu tiegħek essenzjali li ġġib kontinwament fuqek il- labtu għaliex minn kliem il- Madonna jinġibed li meta dan il- labtu mhuwiex fuqek inti ma għandekx tistenna għalik innifsek hedawna l- favuri tal- labtu.

Dan hu l- obbligu essenzjali li ġġibu biss fuqek.

Però navvertik li ma tabbużax bil- labtu tgħid: "Għandi l- labtu fuqi ma nitlifx dina l- okkażjoni tad- dnub jiena permezz tiegħu ma mmurx l- infern."

Ġibu bil- qima fuqek li ma jiġrix li Alla jeħodlok b' kastig tal- profanazzjoni ta' Marija Santissma l- grazzja li tmut bil- labtu tagħha.

Issa kun af li hemm obbligi oħra però biss għar- rebħ tal- indulġenzi, obbligi mingħajr ħtija li huma ma tikolx laħam nhar ta' Erbgħa, u nhar ta' Sibt u li tgħid xi talb.

Min fil- knisja mqaddsa tagħna ma jafx fuq il- ġid temporali u spiritwali tal- labtu tal- Karmnu?

U safrattant hawn ħafna li ma jġibuhx: imbagħad imutu u jekk ikunu fil- Purgatorju li fih kull minuta hija seklu taż- żmien, jgħidu — Oh li kieku ħabrikna li nġibu l- labtu tal- Karmnu, kieku kemm ilna meħlusin minn dawna l- ħorox pwieni!

Konklużjoni — Fuq il- kliem ta' Marija Santissma ma titħajjarx, o tifel, li tinkiteb fil- labtu tal- Karmnu u li ġġibu b' vera qima?

Oh!

Min jemmen tassew fuq il- fjammi eterni u fuq il- purgatorju kif jiġri jmur jinkiteb fil- labtu tal- Karmnu!

Anzi kun veru Appostlu billi tħajjar lit- tfal l- oħra biex jinkitbu: biżżejjed issemmgħalhom il- kliem tal- Madonna meta hija tathulna lilna bnedmin u jekk tkun preżenti fil- waqt tal- mewt ta' xi ħadd għidilhom jiktbuh fil- labtu tal- Karmnu: u dan kollu agħmlu għall- glorja ta' Alla, għall- qima ta' Marija Santissma u għall- ġid tal- bnedmin ħutna li Alla jrid li tassew ninħabbu b' vera mħabba.

Tlitt iqlub f' waħda

Tifel — Darba San Benedittu Ġużeppi Labrè ġie mistoqsi x' għandu jagħmel wieħed biex iħobb 'l Alla kif imiss: dana wieġeb li biex wieħed iħobb 'l Alla kif imiss jenħtieġ li jkollu f' sidru tlitt iqlub f' qalb waħda: qalb tan- nar lejn Alla, qalb tal- laħam lejn il- proxxmu u qalb tal- bronż lejh innifsu.

Jekk inti taħseb ftit, dawn it- tlitt iqlub f' qalb waħda inti tarahom f' sider Ġesù Kristu l- Imgħallem wieħed tal- bnedmin, li tassew ħabb 'l Alla tiegħu kif imiss: u l- qaddisin immudellaw qalbhom fuq qalb Kristu u b' hekk waslu fil- glorja wkoll ta' Kristu.

Ġib quddiem għajnejk fuq fuq il- ħajja ta' Ġesù Kristu u inti tara l- qalb tan- nar lejn Alla, xħin tarah sottomess għall- volonta ta' Alla f' kollox u għal kollox saħansitra anki għall- mewt, xħin tisimgħu jgħid: "Jiena ma ġejtx nagħmel il- volontà tiegħi iżda ta' dak li bagħatni."

"Jiena m' iniex infittex il- glorja tiegħi iżda l- glorja ta' dak li bagħatni," u xħin tilmaħ il- ħeġġa tiegħu biex jgħallem il- bnedmin kif jagħtu ġieħ lil Alla billi jiċħdu lilhom infushom biex itemmu l- volontà ta' Alla veru padrun assolut ta' kulħadd f' ringrazzjamenti sinċieri għall- kbira tjubija tiegħu lejhom.

Dan hu d- dmir ta' kull bniedem lejn Alla li minnu nirrikonoxxu l- eżistenza tagħna u kull ġid: min immela ma għandux qalb tan- nar f' sidru dan huwa ingrat lejn min ibbenefikah kontra s- sentimenti stess tan- natura li jqanqluna biex inħobbu 'l min iħobbna.

Inti wkoll f' sider Kristu tara qalb tal- laħam, xħin tarah imut fuq is- salib għas- saħħa tal- bnedmin ħutu, xħin tarah Alla inkarnat li hu, jidher fost ħutu l- bnedmin fil- kwalità ta' seftur, xħin tisimgħu jagħti lill- bnedmin kollha hedana l- preċett tiegħu: Ħobbu 'l xulxin — Il- ħwejjeġ kollha li tridu li l- bnedmin jagħmlu lilkom intom ukoll agħmlu lilhom u xħin tisimgħu jwiegħed il- barka tiegħu fil- jum tal- ġudizzju 'l min ikun ħarreġ f' sidru qalb tal- laħam cioè uża ħniena vera bl- opri, u diżinteressatament lejn kull min kien fil- bżonn.

Innota li Kristu f' ħajtu kollha, qatt ma għallem xejn mingħajr ma saħħaħ kelmtu bl- eżempju.

Issa ara kif Kristu ġieb ruħu miegħu nnifsu u tipperswadi ruħek li tassew kellu qalb tal- bronż għalih innifsu.

Malli deher fid- dinja tefa' taħt saqajh b' disprezz orribbli r- rikkezzi, l- istimi u d- delizzji korporali, ħwejjeġ li tant tfittex id- dinja u tgħannaq mas- salib.

X' qalb tal- bronż li biha jsostni sentenza għall- mewt tassew mingħajr ħtija!

X' qalb tal- bronż li biha jsostni tant inġurji, insulti, disprezzi f' daħk u f' żuffjett u daqqiet ta' ħarta, fi bżieq kif inti taf tajjeb!

X' qalb tal- bronż għalih innifsu xħin lanqas ma kellu fejn imidd rasu!

Naħseb li inti ma tiddubitax li Kristu tassew kellu qalb tal- bronż għalih innifsu, xħin tilmaħ it- tbatijiet tiegħu tant min- naħa tal- għedewwa tiegħu kemm min- naħa tiegħu stess li għażel biex jgħix fqir, umli u penitenti kif ukoll min- naħa tal- missjoni tiegħu f' tant mixi, f' tant inkomodi, f' tant sagrifiċċji.

Konklużjoni — X' jidhirlek, o tifel, fuq dawn it- tlitt iqlub f' qalb waħda?

Ħalli nurik kif tagħraf qalbek.

Għandek tkun taf li kollox joħroġ minnha u l- kwalità tagħha tintgħaraf mill- kwalitajiet tal- opri tagħha għax kulħadd jagħti minn dak li għandu.

Immela jekk inti taħseb ħażin, qalbek ħażina, jekk titkellem ħażin, qalbek ħażina, jekk topra l- ħażen, qalbek ħażina.

Immela issa inti faċilment tara jekk tħobbx 'l Alla kif imiss: għandek qalb tan- nar għalih jew tagħmel dak li ma jridx Hu?

Għandek qalb tal- laħam għall- proxxmu jew interessat tħobb biss 'il min iħobbok?

Għandek qalb tal- bronż għalik innifsek jew tagħti anki pjaċiri gravament ipprojbiti lil ġismek?

Iftaħ għajnejk u ifhem tajjeb li għalhekk inti maħluq sabiex tħobb u sservi 'l Alla u b' hekk issalva ruħek.

Iċ- Ċintura

Tifel — Kun af li ċ- ċintura, il- ħżiem tal- ġenbejn, kienet fil- liġi antika li ssenjat il- magħżulin t' Alla: infatti l- Iżraeliti mxew iċċinturati lejn l- art imwiegħda; iċċinturati ġarrfu mal- art is- swar ta' Ġeriko u għaddew il- Ġurdan mingħajr ma xarrbu saqajhom; iċċinturati kienu jxandru s- saċerdoti u l- profeti l- kmandamenti ta' Alla lill- popli; iċċinturati dehru l- Anġli meta bagħathom Alla għall- għajnuna tal- bnedmin; iċċinturat kien jipprietka l- penitenza San Ġwann il- Battista u dan kollu huwa rreġistrat fl- Iskrittura Mqaddsa.

Ngħaddi issa ngħidlek kif kellha bidu ċ- ċintura mqaddsa ta' Marija Santissma.

Santa Monika, għall- mewt ta' żewġha Patrizju u għall- ħajja midinba ta' binha Agostinu, kollha mnikkta rrikorriet lejn Marija Santissma biex tkun ikkunslata u l- Madonna dehritilha u qaltilha kif neħħiet minn ġenbejha l- istess ċintura li kellha fuqha: "Binti, ħa, huwa dan is- sinjal għażiż ta' mħabbti: dina ċ- ċintura hija kkonsagrata minn hedan il- ġuf tiegħi li żamm fih 'l Alla inkarnat: minn issa ħażżem biha l- ġenbejn tiegħek u tneħħiha qatt: ħabrek li xxerred għall- unur tiegħi devozzjoni lejha u jiena nassigurak li nindokra bħal ulied l- iżjed għeżież tiegħi 'l dawk kollha li jiena nara mżejnin b' dina l- imqaddsa ċintura li ġurnata tkun il- għaġeb tad- dinja."

Hekk qaltilha u diebet.

Santa Monika għarrfet kollox lil Sant Ambroġju u lil San Simpliċjanu u dawn għall- istima li kellhom tal- omm virtuża ta' Agostinu ma ddubitawx biex jitħażżmu biċ- ċintura.

Wara l- konverżjoni ta' Agostinu, Sant Ambroġju sew sew wara li kien għammdu ħażżmu biċ- ċintura, u tagħha Agostinu sar appostlu l- iktar żelanti u wasal biex ixerred id- devozzjoni tagħha mad- dinja kollha permezz tar- Reliġjużi li huwa ffonda.

Wisq fittxewha ċ- ċintura l- fidili xħin dehret il- potenza tagħha.

Il- potenza taċ- ċintura hija dik stess ta' Marija Santissma li tassew fit- tieġ tal- Kana, Alla wera kemm għamilha potenti fuq il- qalb divina tiegħu.

Talbitu jagħti nbid għax naqas.

Kristu jirrifjuta.

Turih li hija riedet assolutament u ekku jċedi u jbiddel għal kelmitha sitt ġarar bl- ilma fi nbid l- iktar tajjeb.

Nieħu però f' idejja l- istorja u minnha nurik il- potenza taċ- ċintura ta' Marija Santissma.

Nikkuntenta li nsemmilek biss il- miraklu taċ- ċintura f' idejn San Giovanni di San Facondo: Fi Spanja fil- belt ta' Salamanca xi tfal kienu jilagħbu maġenb bir u wieħed minnhom ixxabbat, waqa' u għereq.

Bosta ġrew biex jagħtuh għajnuna iżda għalxejn.

Taw il- bxara lil ommu u dina ġiet tgħajjat u twerżaq bid- dulur ta' qalbha, iżda bla rimedju għall- mewt ta' binha.

Ġara li għadda minn hedika l- pjazza dak il- kbir qaddis Agostinjan San Giovanni di San Facondo u xħin sema' l- każ imur fejn il- bir, jaqla' minn fuqu ċ- ċintura ta' ħżiemu u jdendilha ġewwa l- bir.

F' ħin bla waqt minn hedak il- fond l- ilma jintrefa' u jġib fuqu t- tifel jgħum fil- wiċċ.

It- tifel b' idejh it- tnejn jaqbad iċ- ċintura u l- qaddis ġibdu 'l barra u kkunsinjah lil ommu.

Bosta u bosta għeġubijiet huma rreġistrati fl- istorja biex wieħed jara kemm tassew potenti għal kollox hija ċ- ċintura mhux biss għal dak li jmiss il- ħajja tar- ruħ imma wkoll dak li jmiss il- ġisem.

Għalhekk Marija Santissma Ommna tatna ċ- ċintura biex b' mod speċjali biha hija tikkunslana.

Biżżejjed huwa li wieħed iġib fuqu ċ- ċintura ta' Marija Santissma wara li jkun inkiteb permezz tas- Saċerdot, sabiex ikollu l- ġid tal- protezzjoni ta' Marija Santissma iżda sabiex ikun jista' jieħu sehem mill- ġid spiritwali tal- Agostinjani u jirbaħ l- indulġenzi, hemm bżonn li jgħid tlettax -il Pater Noster b' Avemarija kull darba u fl- aħħar Salve Regina jew flokha ħames Avemarijiet għal min ma jafhiex għall- kotor tal- ġid tal- Knisja u li jsum f' lejliet Santu Wistin fis- 27 ta' Awwissu.

Ma tistax tasal biex tkun taf kemm numru li ma jintgħaddx ta' indulġenzi hemm għaċ- ċinturati.

Biżżejjed li jiena ngħidlek x' qal Papa Klement X lil Don Pietru d' Aragona fil- ħin li dan talbu xi Indulġenzi: "Ħu," qallu, "ħu ċ- ċintura ta' Santu Wistin u permezz tagħha taqla' l- indulġenzi kollha."

Taħsibx li l- ordni biss ta' Santu Wistin jitħażżem biċ- ċintura; iżda sitta u tletin ordnijiet reliġjużi jiżżejnu biha għall- kbira potenza tagħha u għar- rebħ tal- indulġenzi li ġġib u li tagħti.

Konklużjoni — Meta inti, o tifel, iġġib fi ħżiemek iċ- ċintura ta' Marija Santissma, il- labtu tagħha f' għonqok u f' idejk ir- Rużarju tagħha, inti mingħajr dubju tkun iffavorit b' mod speċjali minn Marija Santissma: iffavorit fil- ħajja billi hija kontinwament tnissel fik l- ispirtu l- biża' ta' Alla biex tagħmlek oġġett tal- ħniena tiegħu kif hija stess qalet, li l- ħniena tiegħu minn ġenerazzjoni għal ġenerazzjoni għal dawk li jibżgħu minnu; iffavorit fil- mewt li tkunlek fil- grazzja ta' Alla u ffavorit wara l- mewt għall- merti kbar tagħha ta' omm Alla li hija.

Kull min isalva jgħid lil Marija Santissma — Feliċi jiena kont li kkonfidajt fik, o Verġni Mbierka.